এই চৰকাৰখনৰ দিনত ৰাজ্য দুৰ্নীতিমুক্তও নহয়-বিদেশীমুক্তও নহয়,গৌতম ৰয় এপিএছচিৰ কেলেংকাৰীৰ মূল নায়ক--তৰুণ গগৈ | NewsASN\n'শনিবাৰে এখন সংবাদমেল সম্বোধন কৰে প্ৰাক্তন মুখ্যমন্ত্ৰী তৰুণ গগৈয়ে। সংবাদমেলখন সম্বোধন কৰি তেওঁ কয়-'নিবনুৱা সমস্যা আটাইতকৈ ডাঙৰ সমস্যা। ২০১৪ত মোডীয়ে আশ্বাস দিছিল ২ কোটি যুৱকক চাকৰি দিম বুলি।কিন্তু নিবনুৱা সমস্যাক এতিয়া আওকাণ কৰিছে মোডীয়ে। দেশত অৰ্থনৈতিক দুৰ্যোগে দেখা দিছে।আগতে এনে দুৰ্যোগ হোৱা নাছিল।মোডীৰ দিনত অৰ্থনৈতিক গতিটো একেবাৰে কমি গৈছে।কিন্তু, তেওঁ আকৌ হাইজাম্পৰ কথা কয়।'\n'মানুহক ড্ৰাইভাৰ কৰাত মোদী পাকৈত।এওঁৱেই মানুহৰ মন ভুলোৱা প্ৰথম প্ৰধানমন্ত্ৰী। দেশৰ বিকৃত ছবিখন দেখুৱাবলৈ গৈ মানুহৰ মাজত বিভ্ৰান্তিৰ সৃষ্টি কৰিছে'-গগৈয়ে মন্তব্য কৰে।\nতেওঁ লগতে কয়-'জনসংখ্যা বেছিকৈ কনট্ৰ'ল হ'লেও বেয়া।শিক্ষা বৃদ্ধি পালে জনসংখ্যা কমিবই।মানুহৰ জীৱিকা বেছি হ'লে বেছি সন্তান জন্ম নিদিয়ে,দুখীয়াসকলেহে বেছিকৈ জন্ম দিয়ে। গতিকে এই চৰকাৰখনে নিবনুৱাক চাকৰি দিয়াৰ ব্যৱস্থা কৰক।'\n৩৭০ অনুচ্ছেদৰ কথা উল্লেখ কৰি তৰুণ গগৈয়ে কয়-কাশ্মীৰৰ ভালৰ কাৰণে যদি কৰিছে তেন্তে তাৰ জনসাধাৰণক কিয় বুজোৱা নাই? কিয় ইমান লোকক আটক কৰিছে? এইখন গণতন্ত্ৰ নে একতন্ত্ৰ। জম্মু কাশ্মীৰত চাকৰি দিম বুলি কৈছে;দিল্লীতে এতিয়া চাকৰি নাই,জম্মুত কেনেকৈ চাকৰি দিব?\nতেওঁ লগতে কয়-'নাগালেণ্ডত ১৪ আগষ্টত নাগা স্বাধীনতা দিৱস পাতিব পাৰিলে? এয়াতো আটাইতকৈ বেয়া আৰু অশনি সংকেত। আলফাইয়ো এতিয়ালৈকে সাহস কৰা নাই।মইতো নাগালেণ্ডত আগেয়ে এনেকৈ আগতীয়াকৈ পতাকা উৰুৱা দেখা নাই।'\n'নাগালেণ্ডৰ ক্ষেত্ৰত নেডাই এতিয়া কি কৰিছে?হিমন্ত বিশ্বই কি কৰি থাকে।তিনি বছৰ ধৰি উচ্চতম ন্যায়ালয়ত কেচ চলা নাই।আমাৰ দিনত এই ইছ্যু লৈ সদায় আদালতত যাবলগীয়া হৈছিল।এতিয়া এই প্ৰসংগ কিয় বন্ধ কৰি ৰখা হৈছে' বুলিও গগৈয়ে প্ৰশ্ন কৰে।\n'ছিণ্ডিকেট চলিয়েই আছে। কেলেংকাৰী ৰাজ চলি আছে, চলি থাকিব, আৰু বাঢ়িব। কেলেংকাৰীৰ মানুহবোৰক আদৰি লৈ আছে। দুৰ্নীতিমুক্তও নহয়, বিদেশীমুক্তও নহয়, এই চৰকাৰৰ দিনত একোৱেই নহয়' বুলিও গগৈয়ে মন্তব্য কৰে।\n'পেপাৰত লিখিবলৈয়ো আজিকালি সাংবাদিকে ভয় কৰা হৈছে। যেতিয়াই তেতিয়াই গোচৰ জাপি দিয়ে। আমাৰ দিনতো বেয়াকৈ লিখিছিল আমাৰ বিৰুদ্ধে। আমিটো একো আইনৰ ব্যৱস্থা লোৱা নাছিলো।'-গগৈয়ে উল্লেখ কৰে।\nআনহাতে,গৌতম ৰয়ৰ কথা উল্লেখ কৰি তৰুণ গগৈয়ে কয়-'গৌতম ৰয় এপিএছচিৰ কেলেংকাৰীৰ মূল নায়ক। গৌতম ৰয়ে বঙালী সম্প্ৰদায়ৰ লোকক অধ্যক্ষ নিযুক্তি দিবলৈ কৈছিল।যদি এপিএছচিৰ সঠিক তদন্ত হৈছে,তেন্তে ৰাকেশ পালৰ ভায়েকক গ্ৰেপ্তাৰ কৰা নাই কিয়?'


চৰকাৰী চাকৰিয়ে বান্ধি ৰাখিব নোৱাৰা এজন উদ্যমীৰ কথাৰে – NE FOCUS\nচৰকাৰী চাকৰিয়ে বান্ধি ৰাখিব নোৱাৰা এজন উদ্যমীৰ কথাৰে\nএজন প্ৰকৃত উদ্যমীক চৰকাৰী চাকৰিয়ে বান্ধি ৰাখিব নোৱাৰে। কিয়নো উদ্যমী এগৰাকীৰ মনৰ পৰিসৰ যথেষ্ট বিশাল। বিশাল তেওঁলোকৰ চিন্তা ধাৰা, বিশাল তেওঁলোকৰ দৃষ্টি। তেনে এগৰাকী উদ্যমীৰ কাহিনী আজি প্ৰকাশ কৰা হ’ল।\nএটা বৃহৎ ৰাষ্ট্ৰীয়কৃত বেংকৰ উচ্চ পদবীধাৰী বিষয়া আছিল তেওঁ। কিন্তু এই চাকৰি অথবা দৰমহাই তেওঁক বান্ধি ৰাখিব নোৱাৰিলে। ১৫ বছৰীয়া চাকৰিৰ কৰ্ম জীৱনৰ ইতি পেলাই ৰাজধানী দিল্লী হেন চহৰৰ পৰা ঢাপলি মেলিলে জকাইচুকীয়া গাওঁ তেজপুৰৰ ঘোঁৰামাৰীলৈ। এটাই উদ্দেশ্য আছিল নিজাকৈ কিবা এটা কৰা আৰু গাঁৱৰ পিচপৰা জনজাতীয় মহিলাসকলকো কৰ্মৰ যোগেদি আগবঢ়াই যোৱা। মনোজ কুমাৰ বসুমতাৰী নামৰ এই ব্যতিক্ৰমী চিন্তাৰ ব্যক্তিজন বৰ্ত্তমান তেজপুৰৰ ঘোঁৰামাৰীৰ বাসিন্দা।\nআচলতে উচ্চাকাংক্ষী মানুহৰ সপোন, আশাৰ কোনো সীমা নাথাকে। সকলো পাইয়ো যেন আৰু পাবলৈ শত যোজন বাট থাকে। আকাশ চুবলৈ মন কৰে। মনোজ কুমাৰ বসুমতাৰীও ইয়াৰ ব্যতিক্ৰম নহয়। অৱশ্যে তেওঁৰ উচ্চাকাংক্ষা আজিৰ দিনৰ নহয়। স্কুলত, কলেজৰ দিনত পঢ়ি থকা সময়ৰ পৰাই বসুমতাৰীৰ মাজত এনে আকাংক্ষা আছিল। যাৰ বাবে অাভিযান্ত্ৰিক পৰীক্ষাত সফলতাৰে উৰ্ত্তীণ হৈও কোনো কলেজত ভৰ্ত্তি নহৈ ৰাজধানী দিল্লীলৈ ভাৰতীয় প্ৰশাসনিক পৰীক্ষাত অৱৰ্ত্তীণ হ’বৰ বাবে ঢাপলি মেলিছিল। কিন্তু তেওঁ প্ৰশাসনিক বিষয়াৰ পৰীক্ষাত সফল নহ’লেও ভাগি পৰা নাছিল। দিল্লীতে থাকি বেংকৰ CRD পৰীক্ষাত অৱৰ্ত্তীণ হৈ প্ৰথমে Union Bank of India (UBI)ৰ চাকৰিত যোগদান কৰে, যদিও ইয়াৰ পিছতে পৰৱৰ্ত্তী সময়ত State Bank of India (SBI)ত Probationary Officer হিচাপে থাকি চাকৰিৰ কৰ্ম জীৱন আৰম্ভ কৰে। চাকৰিৰ সময়চোৱাত উত্তৰাখণ্ড, ডেৰাদুন, দিল্লী আদিত কৰ্মৰত আছিল। নিজৰ দক্ষতা, কৰ্ম পটুতাৰ বলত SBI ৰ Chief Manager হিচাপে কাম কৰাৰ সুযোগ পাইছিল। কিন্তু ১৫ বছৰ চাকৰি কৰাৰ পাছত এদিন চাকৰি এৰাৰ সিদ্ধান্ত লৈ পেলালে। কাৰণ নিজাকৈ কিবা এটা কৰাৰ দুৰ্বাৰ ইচ্ছা।\nমনোজ কুমাৰ বসুমতাৰীয়ে ব্যৱসায় ৰূপে গাহৰি পালন আৰু যোগানৰ ব্যৱসায়টো বাছি ল’লে। তেওঁৰ নিজৰ ভাষাত, ‘গাহৰি পালন ব্যৱসায়টো ঘোঁৰামাৰী অঞ্চলৰ মহিলা সকলে কম বেছি পৰিমাণে চলাই আছে। মই এটা নতুন ধৰণে, নতুন চিন্তাৰে তেখেত সকলৰ মাজলৈ ব্যৱসায়টো লৈ যোৱাৰ মানস কৰিলো। ইয়াৰ উপৰিও উত্তৰ পূৱত গাহৰিৰ সৰ্বাধিক চাহিদা থকাৰ লক্ষ্য কৰিছিলো। সেয়েহে এই ধৰণৰ পেছা বাছনি কৰিলো।\nসহধৰ্মীনি জয়শ্ৰী দেৱগণ বেলজিয়ামত State Bank of India ত কৰ্মৰত হোৱাৰ সূত্ৰে এবাৰ বেলজিয়ামত পৰিয়ালৰ লগত কিছু দিন কটাইছিল বসুমতাৰীয়ে। বেলজিয়ামত গাহৰি পালনৰ বৈজ্ঞানিক পদ্ধতিয়ে তেওঁক আকৃষ্ট কৰিছিল। তেওঁ কয়, ‘তেতিয়াই তেনে এটা ধাৰণা মনলৈ আহিছিল যে অসমত কিয়নো তেনে এটা ধাৰা সৃষ্টি কৰিব নোৱাৰোঁ আৰু সেয়ে গাহৰি পালনৰ ব্যৱসায়ত নামি পৰোঁ।\n২০১৪ চনৰ কথা। ঘৰৰ ওচৰৰ এটা চৰি জনীয়া পৰিয়ালৰ সৈতে এক লাখ টকাৰ মূল ধনেৰে ব্যৱসায় আৰম্ভ কৰে বসুমতাৰীয়ে। তেজপুৰৰ চৰিদুৱাৰ অঞ্চলৰ ২০ গৰাকী মহিলাক ৪টা কৈ গাহৰি অাধি (Contract Farming) দিয়া হয়। অৱশ্যে গাহৰিৰ যত্ন তথা খোৱাৰ খাদ্য বস্তু বসুমতাৰীয়ে যোগান ধৰো। গাহৰিৰ খাদ্য ভিতৰত তুঁহ গুৰি, গুমধান আদি বোৰ প্ৰধান। স্মতৰ্ব্য যে মাত্ৰ ৫ মাহতে Contract Farming ত দিয়া গাহৰি কেইটাৰ ওজন ৮০ পৰা ১০০ কি. জি. হয়। এক উন্নত জাতৰ গাহৰি পাবলৈ সক্ষম হয়। ইয়াৰ পিচত সেই গাহৰি কেইটাক মাংসৰ কাৰণে অৰুণাচল প্ৰদেশত বিক্ৰী কৰা হয়। এই প্ৰক্ৰিয়াৰ দ্বাৰা প্ৰতি গৰাকী গাহৰি পালক মহিলাই এটকা মূল ধন নোহোৱাকৈ ১০ হাজাৰ টকা কৈ উৰ্পাজন কৰিবলৈ সক্ষম হ’ল। এয়া আছিল আৰম্ভণি।\nবৰ্ত্তমানে ১০০ গৰাকী মহিলাক ব্যবসায়ৰ অন্তভুৰ্ক্ত কৰাৰ প্ৰচেষ্টা চলাইছে বসুমতাৰীয়ে। ‘যথেষ্ট সফল হৈছো। গাহৰিক মাংসৰ বাবে নিৰ্দয় ৰূপে হত্যা কৰা প্ৰক্ৰিয়াটো সলনি কৰি European পদ্ধতিৰে নিধন কৰা ধাৰাটো অনাৰ চেষ্টা অব্যহত ৰাখিছো। মনোজ কুমাৰ বসুমতাৰী এনে দৰে জনাই।\nগাহৰি ব্যৱসায়ৰ লগত সংগতি ৰাখি তেজপুৰৰ ঘোঁৰামাৰীত Symbiotic Foods Pvt. Ltd. নামেৰে এক কোম্পানী ন কৈ আৰম্ভ হৈছে । ইতিমধ্যে কোম্পানীৰ অধীনত গুৱাহাটী মাহানগৰীৰ হেঙাৰাবাৰীত, ভেটাপাৰা আৰু বেলতলাত গাহৰিৰ বিক্ৰী কেন্দ্ৰ খোলা কাম সম্পূৰ্ণ হৈছে।\nপিচপৰা অঞ্চলৰ জনজাতীয় মহিলা সকলৰ সবলীকৰণৰ পথ দেখু্ৱাৰ বাবে ২০১৫ চনত Mask নামৰ এটা N.G.O য়ে সামাজিক উদ্যমী ৰূপে মনোজ কুমাৰ বসুমতাৰীক এক বটা প্ৰদান কৰে। ইয়াৰ উপৰিও নেদাৰলেণ্ডছৰ এটা আন্তঃৰাষ্ট্ৰীয় সংগঠনে Symbiotic Foods Pvt. Ltd. কামলৈ সহায়ৰ হাত আগবঢ়াইছে। Symbiotic Foods Pvt. Ltd. আৰু মনোজ কুমাৰ বসুমতাৰী কৰ্মাদৰ্শ আৰু পৰিকল্পনা শতযোজন অাগুৱাই যাওক আৰু পিচ পৰা মহিলাৰ পথৰ সাৰথি হওক, আন্তৰিক শুভকামনা থাকিল।\nএনেকুৱা আৰু কাহিনীৰ বাবে আমাৰ ফেচবুক পেজ লাইক কৰক।\nলেখাটো Yourstory অসমীয়াত ইতিপূৰ্বে প্ৰকাশিত।\n← নগাঁৱৰ যুৱকৰ সাফল্য\nটকা পইচাৰে নহয় মাটিৰে সংস্থাপন দিব খিলঞ্জীয়াক →\nTotal Visit : 663989


কৰদাতালৈ সকাহ: আয়কৰ প্ৰদানৰ সময়সীমা বৃদ্ধি, কেতিয়ালৈ দিব পাৰিব আয়কৰ জমা ?\nদেশত এতিয়া ক’ৰ’নাৰ সংহাৰ চলিছে। এনে সময়ত দেশৰ বহু নীতি-নিয়মৰেই সলনি ঘটাবলগীয়া হৈছে। আয়কৰ প্ৰদানৰ ক্ষেত্ৰতো কৰদাতাসকলক সকাহ দি আয়কৰ প্ৰদানৰ অন্তিম দিন যথেষ্ট বৃদ্ধি কৰা হৈছে।\nআজি আয়কৰ বিভাগৰ সূত্ৰই প্ৰকাশ কৰা অনুসৰি চলিত বৰ্ষত আয়কৰ প্ৰদানৰ অন্তিম দিন ক’ৰ’নাতংকৰ বাবেই ৩০ ছেপ্তেম্বৰলৈ বঢ়াই দিয়া হৈছে। পূৰ্বে আয়কৰ জমা দিয়াৰক অন্তিম দিন ৩১ জুলাই নিৰ্ধাৰণ কৰা হৈছিল।\nGranting major relief to taxpayers facing hardship due to the severe pandemic & in view of representations recd, the Central Govt extends certain timelines for compliances under IT Act. CBDT Circular No.9/2021 dated 20.05.2021 issued. Circular available on https://t.co/loEeiuxjTf pic.twitter.com/EFfzvCCRGD\nআয়কৰ জমা দিয়াৰ দিন বৃদ্ধি কৰাৰ সমান্তৰাল ভাবে অডিটৰ কাম-কাজৰো দিন বৃদ্ধি কৰা হৈছে।\nআয়কৰ বিভাগৰ সূত্ৰই সদৰি কৰা অনুসৰি অডিটৰ কাম-কাজৰ দিন পূৰ্বৰ ৩০ অক্টোৱৰৰ সলনি ৩০ নৱেম্বৰ কৰা হৈছে। সমজাৰ বিভিন্ন শ্ৰেণীৰ লোকৰ সৈতে হোৱা আলোচনাৰ পিছতেই এনে সিদ্ধান্ত লোৱা হৈছে বুলি আয়কৰ বিভাগৰ সূত্ৰটোৱে প্ৰকাশ কৰিছে।\nএকেদৰে আয়কৰ ৰিটাৰ্ণৰ বাবে এটা নতুন প’ৰ্টেল মুকলি কৰা হ’ব। উক্ত প’ৰ্টেলটো মুকলি হ’ব ৭ জুনৰ পৰা।\nইয়াৰ বাবে আয়কৰ বিভাগৰ বৰ্তমানৰ প’ৰ্টেলটো ১ৰ পৰা ৬ জুনলৈ বন্ধ থাকিব বুলি জানিব পৰা গৈছে।\nউল্লেখ্য ক’ৰ’নাৰ সংহাৰৰ বাবে ৰাজ্যই ৰাজ্যই এতিয়া লকডাউন চলিছে। ফলত অৰ্থনৈতিকভাবে ক্ষতিৰ সন্মুখীন হৈছে দেশ।


ভাৰতত কৰ'না আক্ৰান্তৰ সংখ্যা ৫০ হাজাৰ হ'বলৈ আৰু মাত্ৰ ৮ দিন!\nHome > ভাৰতত কৰ'না আক্ৰান্তৰ সংখ্যা ৫০ হাজাৰ হ'বলৈ আৰু মাত্ৰ ৮ দিন!\nBy NNO ONLINE BUREAU0Comments \nনতুন দিল্লীঃ মন্থৰ গতি হ’লেও লকডাউনৰ মাজতে ভাৰতত প্ৰতিদিনে ক্ৰমাৎ বৃদ্ধি পাবলৈ লৈছে কৰ’নাত আক্ৰান্তৰ সংখ্যা। বৃদ্ধিৰ এই হাৰ অব্যাহত থাকিলে অহা ৮ দিনৰ ভিতৰত দেশত মুঠ আক্ৰান্তৰ সংখ্যাই ৫০ হাজাৰৰ সীমা অতিক্ৰম কৰিব পাৰে। এই সম্ভাৱনা ব্যক্ত কৰিছে পৰিসংখ্যা বিশ্লেষকসকলে।\nমহামাৰী বিশেষজ্ঞসকলৰ মতে কোনো দেশতে ৰোগৰ সংক্ৰমণৰ ৰেখাচিত্ৰ একে নাথাকে আৰু সময়ে সময়ে ইয়াৰ উঠা-নমা হৈয়েই থাকে। ইয়াৰ ব্যতিক্ৰম নহয় ভাৰতো। ফলত সাধাৰণ গণিতৰ হিচাপত আক্ৰান্তৰ সংখ্যাৰ অনুমান কৰাতো সম্ভৱ নহয় বুলি মন্তব্য কৰিছে বিশেষজ্ঞসকলে।\nইয়াৰ মাজতে বিগত সময়ছোৱাত দেখা পোৱা হোৱা আক্ৰান্তৰ হাৰ আৰু ৰোগবিধৰ সংক্ৰমণৰ লক্ষণসমূহলৈ চাই বৰ্তমানৰ গতিৰ বেছি হীনদেড়ি নহ’লে ভাৰতত আক্ৰান্তৰ সংখ্যাই ৫০ হাজাৰ পাবলৈ মাত্ৰ ৮ দিনৰ প্ৰয়োজন হ’ব বুলি অনুমান কৰা হৈছে। একাংশ মহামাৰী বিশেষজ্ঞই আকৌ লকডাউনৰ পিছত দেশত আক্ৰান্তৰ সংখ্যা বৃদ্ধি পোৱাৰো আশংকা ব্যক্ত কৰিছে।\nকেন্দ্ৰীয় স্বাস্থ্য মন্ত্ৰণালয়ৰ তথ্য অনুযায়ী দেওবাৰ পৰ্যন্ত ভাৰতত কৰ’নাত আক্ৰান্তৰ সংখ্যা আছিল ২৬,৯১৭ জন। যোৱা দিনত আক্ৰান্তৰ হাৰ বৃদ্ধি পাইছে ১৫ শতাংশ। ইয়াৰ ৪৮ ঘণ্টা আগতে যেতিয়া আক্ৰান্তৰ সংখ্যা বাঢ়ি ২০,৪৭১ জন হৈছিল তেতিয়াও বৃদ্ধিৰ হাৰ আছিল ১৫ শতাংশ।\nস্বাস্থ্য মন্ত্ৰণালয়ৰ মতে বৰ্তমান ভাৰতত কৰ’নাত আক্ৰান্ত ব্যক্তিৰ সংখ্যা প্ৰায় ১০ দিনত দুগুণ হৈছে। অৱশ্যে এপ্ৰিলৰ আৰম্ভণিৰ তুলনাত এইকেইদিন পৰিস্থিতি যথেষ্ট ভাললৈ আহিছে বুলিও দাবী কৰিছে স্বাস্থ্য বিভাগে। তেতিয়া ভাৰতত মাত্ৰ ৪ দিনতে আক্ৰান্তৰ সংখ্যা দুগুণলৈ বৃদ্ধি পাইছিল।\nঅৱশ্যে পৰিস্থিতি ভাললৈ আহিছে বুলি চৰকাৰে দাবী কৰিলেও এছিয়া মহাদেশৰ জাপান, ইণ্ডোনেছিয়া, পাকিস্তান, বাংলাদেশ আদি দেশৰ তুলনাত ভাৰততে সংক্ৰমণৰ হাৰ অধিক। অৰ্থাৎ এয়া প্ৰায় নিশ্চিত যে বৰ্তমানৰ স্থিতাৱস্থা বাহাল থাকিলে দেশত আক্ৰান্তৰ সংখ্যাই ৫০ হাজাৰ অতিক্ৰম কৰিবলৈ বেছিদিনৰ প্ৰয়োজন নহ’ব।\nউল্লেখ্য যে, ভাৰতত সোমবাৰে কৰ’নাত আক্ৰান্তৰ সংখ্যা বৃদ্ধি পাই হৈছেগৈ ২৮,৩৮০ জন। ইয়াৰে ৮৮৬ জনৰ ইতিমধ্যে মৃত্যু ঘটিছে। আজিৰ দিনটোত মৃত্যু হৈছে ৬০ জনকৈ ৰোগীৰ। আনহাতে এই পৰ্যন্ত সুস্থ হোৱা মুঠ ৰোগীৰ সংখ্যা হৈছে ৬৩৬২ জন।\nNNO ONLINE BUREAU\nSource URL: https://www.newsnextone.com/positive-cases-in-india-could-reach-50000-in-next-eight-days


মিতভাষ (Mitabhash) - Writing.Com\nThis Portfolio (jatinbora)\nPrinted from https://www.writing.com/main/view_item/item_id/2156953--Mitabhash\nRated: E · Poetry · Friendship · #2156953\nCreated: May 1st, 2018 at 12:19pm\nModified: May 1st, 2018 at 12:19pm\nGenres: Friendship, Internet/Web, Inspirational\nতুমি দিয়া ফটোখন মই বৰ সযতনে ৰাখিছিলোঁ। ই যে তোমাৰ প্ৰথম উপহাৰ। তুমি গুচি গ'লা। চিৰদিনৰ বাবে।সংগোপনে। দুখৰ বাঢ়নী পানীয়ে মথাউৰি ভাঙি মোৰ পথাৰত একাঠুৰ বালি পেলোৱাৰ দিনাখন তোমাৰ ফটোখন দলিয়াই দিব বিচাৰিছিলোঁ। নোৱাৰিলোঁ। পুৰণা আলমিৰা এটাৰ চুকতে তোমাক থলোঁ। সময় পালে মাজে মাজে চাওঁ। তোমাৰ ফটোখনে মোৰ ওঁঠত এতিয়াও কঁপনি তোলে। ঠিক আগৰদৰেই। কালি ঘৰ পুৰা জুইয়ে তোমাৰ ফটোখনো পুৰিলে। গোটেই বেলাটো উঁচুপিলোঁ। দুপৰীয়া চিল মিল টোপনিত তোমাক দেখিলোঁ। বুকুখন মোহাৰি চালোঁ। ক'তা তোমাৰ ফটোখনত দাগ এটাও পৰা নাই। সেই একেই হাঁহি, একেই বৈ পৰা চুলি, মোৰ বুকুৰ ভিতৰত।\n© Copyright 2018 JATIN (jatinbora at Writing.Com). All rights reserved.\nGenerated in 0.19 seconds at 9:49am on Sep 28, 2021 via server WEB2.


কাৰেঙৰ লিগিৰী/তৃতীয় অঙ্ক/তৃতীয় দৰ্শন - ৱিকিউৎস\nকাৰেঙৰ লিগিৰী/তৃতীয় অঙ্ক/তৃতীয় দৰ্শন\n< কাৰেঙৰ লিগিৰী\nলেখক জ্যোতিপ্ৰসাদ আগৰৱালা চতুৰ্থ অঙ্ক - প্ৰথম দৰ্শন→\n1853কাৰেঙৰ লিগিৰীজ্যোতিপ্ৰসাদ আগৰৱালা\nকাৰেঙৰ লিগিৰী - প্ৰথম অঙ্ক\nকাৰেঙৰ লিগিৰী - দ্বিতীয় অঙ্ক\nকাৰেঙৰ লিগিৰী - তৃতীয় অঙ্ক\nকাৰেঙৰ লিগিৰী - চতুৰ্থ অঙ্ক\nকাৰেঙৰ লিগিৰী - পঞ্চম অঙ্ক\nকাৰেঙৰ লিগিৰী - সমাপতি\n[ৰাজকাৰেঙৰ এটা কোঠা । সুন্দৰকোঁৱৰ আৰু সুদৰ্শনে কিবা পুথি এখন লুটিয়াই পুটিয়াই চাই আছিল । সুন্দৰে নিৰ্বিকাৰভাৱে হাঁহিছিল আৰু বপুৰাৰ লগত কথা পাতি আছিল যদিও মাজে মাজে বৰ উদ্বিগ্ন হৈছিল । বপুৰাই সুন্দৰৰ ওচৰতে বহি কথা পাতিছিল ।]\nসুন্দৰ:- [হাঁহি ] বপুৰা তোৰ বাৰু তিৰোতালৈ এনে বিৰাগ কিয় জন্মিল ?\nবপুৰা:- কোঁৱৰ, তিৰোতা জাতিটো বৰ ‘খেচ’ জাতি । সংসাৰৰ কথা-বতৰা নিজেও নুবুজে, আনে বুজালেও কিবাখন খেলি-মেলি কৰি বুজাকো বিমোৰত পেলায়… অলপো যদি মৰম বুজে কিনো কম কোঁৱৰ !\nসুন্দৰ:- কেলৈ তই দেখোন বিয়া কৰোৱাৰ আগেয়ে তিৰোতা লাগে লাগে বুলি হামৰাও কাঢ়ি মৰিছিলি । এতিয়া কি হ’ল আকৌ ?\nবপুৰা:- এৰা কোঁৱৰ, কাঢ়োঁতে কাঢ়িছিলোঁ । সোণত সুৱগা চৰোৱা গাৰ বাকলিখন… ডালিমগুটিয়া দাঁতকেইটিয়েদি মাঘৰ বিহুৰ মেজিৰ খৰিৰ মাজেদি ওলাই অহা জুইৰ নিচিনা বুকু পুৰি ভসম্ কৰা হাঁহিটো দেখি । বতাহে কোৱোৱা বিৰিণা সুহুৰি যেন মিঠা মাতটো শুনি । পিছে কি হ’ব ? এনে টেঙৰ জাত ঐ... মোৰ গোসাঁই ! আগেয়ে সেইখন দেখুৱাই কিনো কম কোঁৱৰ, বিয়াৰ কেইদিনমানৰ পাছতে, ...সেইবোৰ নো কোন মেৰতলিত লুকুৱালে সেইয়া ভগৱতী গোসাঁনীয়েহে জানে । মানুহ বুলিয়েই নাভাৱে নহয় কোঁৱৰ !\n[সুন্দৰ আৰু সুদৰ্শনে হাঁহে]\nসুদৰ্শন:- কি বুলি নো ভাবে অ’ তোক ?\nবপুৰা:- হে হৰি ! কি বুলি ভাবিব নো ? গুটি ধানৰ ভঁড়ালটো বুলি ।\nসুদৰ্শন:- বাৰু বপুৰা , তোৰ তিৰোতাজনী তেনে হ’ল বুলিয়েই আটাইবোৰ তেনে হ’ব বুলি কিয় ভাবিছ ?\nবপুৰা:- এটা ভাত পিটিকি চালেই বুজি নহয়, গোটেই চৰুটো সিজিছে নে নাই ।\nসুদৰ্শন:- বাৰু, তই তিৰোতাবোৰক ভাতৰ লগত নিৰিজাই এপাছি সুমথিৰা টেঙাৰ সতেনো নিৰিজাৱ কিয় ? তাৰে এটা গেলা পালে গোটেই পাছিটো জানো গেলা পাবি ?\nবপুৰা:- [কিছুপৰ ৰৈ] হওতে হয় কথাটো । এৰা… মোৰেই কিবা পোকে খোৱা ভাইগ’ । সেই গেলা সুমথিৰাটোতহে আকৌ হাতত পৰিলগৈ । মোৰ কপালখনো কপাল নহয়, বিধতাৰ চোতাল হে হবলা । তাত বিধতাই ওলাওঁতে এগছক সোমাওঁতে এগছক মাৰি দুবৰিবোৰতো খাস্তাং কৰিলেই তাৰ উপৰিও বোকা তুলিলে । দুখীয়াৰ কপাল চোতাল হ’লে এয়েই হয় , ধনীৰ কপাল বিধতাৰ চোতাল হ’লে আকৌ বিধতাই তাত মৰণা মাৰি ভালকৈ গুটি ধান পেলাইহে যায় ।\nসুন্দৰ:- বপুৰা তই দেখোন এইবোৰ বৰ ভাল কথা কৈছ একা । ক’তনো শিকিলি ?\nবপুৰা:- মোৰ ঈশ্বৰ ! সৰুতে পঢ়াশালিত পঢ়িবলৈ নহ’ল । ক টোৰ চুক কেইটা তাৰে উৱাদিহ নাপাওঁ । পিছে এতিয়া বুঢ়া কালত আমাৰ শ্ৰীমতীয়ে যিখন পঢ়াশালি পাতিছেহি তাত শিকোৱা কথাৰ ভৰত বপুৰাৰ ৰাজহাড় ভেমেছা । আৰু কিছু শিকিলে বা কি হয় ? কথাফাকি এইদৰে ক’লেহে শুনিবলৈ ভাল হয় বোলে→\nগ’ল বপুৰা গ’ল বিয়া কৰাবলৈ গ’ল\nশ্ৰীমতীৰ লগ পাই ডেকা বপুৰাকাই\nষাঠি বছৰীয়া হ’ল ।\n[সুন্দৰ আৰু সুদৰ্শনে বৰকৈ হাঁহে ]\nসুন্দৰ:- বপুৰা, বাৰু যাচোন শেৱালিক ভালকৈ তামোল দুখনমান আনিবলৈ কগৈ ।\n[বপুৰাই উচপ খাই উঠে আৰু নুঠি বহি থাকি সুদৰ্শনৰ ফালে টহ্ টহ্ কৰে চাই থাকে]\nকি হ’ল ? নাযাৱ কিয় ?\nবপুৰা:- [বৰ চঞ্চল হৈ ] আইদেউতাই… শেৱালিক কোঁৱৰৰ ওচৰলৈ আহিবলৈ হাক দিছে নহয়… ময়েই আনোগৈ ।\nসুন্দৰ:- [খংমুৱা হৈ] কেলৈ ,তাইৰ কি দোষ… তাই কেলৈ মোৰ ওচৰলৈ নাহিব ? যা তাইক… [মাতে] লিগিৰি ! কোন আছ ? শেৱালি ?\n[ৰেৱতী সোমাই আহে]\nৰেৱতী:- কিবা ডেকা কোঁৱৰ ?\nসুন্দৰ:- শেৱালি ক’তা ? [ৰেৱতী মাতিব নোৱাৰা হৈ ৰঙা পৰে] শেৱালিক মাতি আনচোন ।\nসুন্দৰ:- নেলাগে মোক আইদেউতাৰ কথা… মই মাতিছো বুলি কগৈ ।\n[ৰেৱতী নগৈ ৰৈ থাকে ]\nৰেৱতী:- আইদেউতাই খং…\nসুন্দৰ:- মই… মই… মই মাতিছো… যা, মাতি আন ।\n[এইবাৰ ৰেৱতী বেবুৱা হৈ যায় গৈ]\nসুন্দৰ:- এতিয়া শেৱালিৰ গাতহে জগৰ লাগিলগৈ । মিছাকৈয়ে নিৰপৰাধী ছোৱালীজনীক এনে অত্যাচাৰ কৰিছে ।\nসুদৰ্শন:- তুমিও নো ইমান অঁকৰা হৈছা কিয় ! ৰাজমাও দেউতাই তাইক আহিবলৈ হাক দিছে যেতিয়া আন লিগিৰিয়ে আল-পৈচান ধৰক ।\nসুন্দৰ:- কেলৈ তাইক মোৰ ওচৰলৈ আহিবলৈ নিদিব ? মিছা ধাৰণা এটা কেলৈ মূৰত সুমাই থব ?\nসুদৰ্শন:- কিন্তু তুমি এনে অঁকৰা হলে মানুহে ক’বলৈ আৰু…\nসুন্দৰ:- কওক...কওক ...। সেয়ে বুলি যদি ভাবিছে... তেন্তে... মই...মই...\nসুদৰ্শন:- এই বলিয়ালিখন নকৰিবা ।\nসুন্দৰ:- কিহে তুমিও সেই । বলিয়ালিকে কৰিম । সমাজে এনেকৈ মিছা গোজ পুতি ধৰি থাকিব । বপুৰা... যা শেৱালিক মাতি আনগৈ ।\nবপুৰা:- কেলৈ নামাতিম মোৰ স্বৰ্গদেৱ... তাইক মই এতিয়াই তামোল-পানৰ বটাৰে...\n[এই বুলি বপুৰা গৰ্বৰে তাৰপৰা উঠি যায় ।]\nসুদৰ্শন:- সুন্দৰ তুমি কিছুমান অলাগতিয়াল কথাৰ ওপৰত ইমান কিয় বল কৰা মই নুবুজো ।\nসুন্দৰ:- অতি লাগতিয়াল [বুলি আৰু একো নকৈ খংমুৱা হৈ মনে মনে থাকে । দুয়ো এইদৰে কিছুপৰ থকাৰ পাছত সুন্দৰ অধৈয্য হৈ…] বপুৰা ! বপুৰা ! [কাৰো মাত নাহে ] ৰেৱতী ! শেৱালি ! [কাৰো মাত নাহে ।] কোন আছে ? কোন আছে ? [সুন্দৰ থিয় হৈ ] বপুৰা ! বপুৰা ! [বপুৰা লৰি সোমায়হি ] ক’তা শেৱালি ক’তা ?\nবপুৰা:- জানো কোঁৱৰ , বিচাৰিছো দেখোন ! ৰেৱতীয়ে লিগিৰী টোলত চাবলৈ গৈছে ।\nসুন্দৰ:- অথনিৰে পৰা ইমান পৰ কিয় হৈছে ? ৰেৱতী ! ৰেৱতী ! [এনেতে ৰেৱতী চুচুক-চামাককৈ সোমাই আহে] পালি নে নাই শেৱালিক ?\n[ৰেৱতীয়ে উত্তৰ দিবলৈ অলপ থোৰোগেঁথো কৰে, এবাৰ তলমূৰ কৰে এবাৰ বপুৰালৈ চায় ।]\nৰেৱতী:- ডেকা কোঁৱৰ শেৱালি লিগিৰী-টোলতো নাই ।\n[সুদৰ্শনে এতিয়া নিৰ্বিকাৰ ভাব এৰি কথাবোৰলৈ ভালকৈ কাণ দিয়ে ।]\nসুন্দৰ:- কলৈ গ’ল ?\nৰেৱতী:- জানো ক’ব নোৱাৰো ।\nসুন্দৰ:- [ৰেৱতীৰ ভৰিৰ পৰা মূৰলৈকে তীক্ষ্ণ ভাৱে চাই]\nতই ভালকৈ কথা ক’ব পৰা নাই কিয় ? কথা যেন….. ওঁ\n[অলপ কিবা ভাবি সন্দেহ কৰা যেন কৰে ]\nশেৱালি কাৰেঙৰ হাউলিৰ ভিতৰত আছেনে নাই ?\nৰেৱতী:- [কঁপা মাতেৰে] ক…ব..... নোৱাৰো ।\nসুন্দৰ:- [বৰ আচৰিত হৈ] কি ! বৰ আচৰিত কথা । এনে কথাটো কেতিয়াও হোৱা নাই । [সুদৰ্শনলৈ চাই ] বন্ধু শুনিছা নে নাই ? শেৱালি বোলে কাৰেঙত নাই ! হঠাৎ কিয় নোহোৱা হ’ব ? হুঁ বুজিছোঁ…. [মূৰ দুপিয়াই] মই বুজিছো এই বপুৰা ! ৰেৱতী ! মোক শেৱালিক বিচাৰি আনি দিব লাগিব । ৰাজমাও দেউতাক সোধ... শেৱালি ক’লৈ গ’ল ?\nসুন্দৰ:- শেৱালি কলৈ গ’ল ?\n[ৰাজমাও লাহে লাহে সোমাই আহোতেই সুন্দৰে ৰাজমাওলৈ বাঘে চোৱাদি চায় । ]\nৰাজমাও:- [অতি ৰূঢ় হৈ] শেৱালিক তোক কেলৈ ?\nসুন্দৰ:- [আগতকৈ ডাঙৰকৈ] শেৱালি ক’লৈ গ’ল কোৱা !\n[ৰাজমাৱে বাঘিনীৰ দৰে সুন্দৰৰ ফালে ঘৃণাৰে চাই নামাতি ৰৈ থাকে ৷ ]\nসুন্দৰ:- [বপুৰা আৰু ৰেৱতীক] কলৈ গ’ল ? [ৰেৱতী আৰু বপুৰাই নামাতে] ক..লৈ গ’ল নক…ৱ… কিয় ? [বুলি বপুৰাক বাউসীত ধৰি জয়ঘণ্টা লৰাই জোঁকাৰি ] কিয় ? কি...কি...কিয়...অ ।\nবপুৰা:- [লটি-ঘটি হৈ ] হে মোৰ ঈশ্বৰ, মই মই নাজানো ।\n[সুদৰ্শন উঠি সুন্দৰক ধৰে]\nসুন্দৰ:- জান জান জান ! এই কাৰেঙৰ আটাইবোৰেই জানে ? আ…টাইবোৰে ৷ [পগলাৰ দৰে] এই কোন.. কোন..মাত.. মাত.. আটাইবোৰ মানুহকে মাত\n[বপুৰা লৰ মাৰি ওলাই য়ায় সুন্দৰৰ চিঞৰ শুনি ,মানুহ তিৰোতা লিগিৰা-লিগিৰী আহি তাত ওলাই ত্ৰাসত উদ্বিগ্ন হৈ ৰৈ থাকে । সুন্দৰে আটাইবোৰলৈ চাই]\nশেৱালি কলৈ গ’ল ?\n[আটাইবোৰে একেলগে “আমি ক’ব নোৱাৰো” ]\n[ প্ৰত্যেকটো আখৰত জোৰ দি] পা..ৰি..ব..লা..গি..ব । নহ’লে মই তহঁতক কঠোৰ শাস্তি বিহিম…. মই অসুন্দৰ হ’ম… এনে অমানুষিক…অসুন্দৰ হ’ম…মই…. বপুৰা ! বপুৰা ! চাওডাং বৰুৱাক মাত…তুৰন্তে এতিয়াই ৷\n[সুন্দৰ খঙত থৰ থৰ কৰে কঁপি থাকে । সুদৰ্শন কিংকৰ্তব্যবিমূঢ় ।]\nৰাজমাও:- [সুন্দৰক] তোৰ-মূৰত কি সোমাইছে । জগতত নকৰা কাম কৰিলি । নিজৰ বিয়া কৰোৱা তিৰোতাক আনৰ হাতত গতাই দিলি । ৰাজ-বংশৰ মুখত আলান্ধু সানিলি, নিজৰ মান মৰ্যদা সকলোৰে মূৰ খালি, বুঢ়াগোঁহাইৰ বুকুত শেল দিলি । ৰাজঘৰ ৰাইজৰ হাঁহিয়াতৰ পাত্ৰ কৰিলি । সমাজৰ ৰীতি, ধৰ্ম্মা-ৰ্ধৰ্ম্ম সকলো জলাঞ্জলি দিলি । এতিয়াও তোৰ লাজ নহ’ল । তই নিলাজ পাপিষ্ঠ । এতিয়া আকৌ লিগিৰীজনীৰ কাৰণে বলিয়া হৈছে ?\nসুন্দৰ:- বৰ ভাল হৈছো । শেৱালি ক’লৈ গ’ল ? শেৱালিক তুমি কি কৰিলা ?\nৰাজমাও:- মই শেৱালিক মাৰিলোঁ বা কাটিলোঁ যিয়েই কৰিলোঁ ।\nসুন্দৰ:- যিয়েই কৰিলোঁ বুলিলে নচলিব আই মাতৃ ।\nৰাজমাও:- চলিব লাগিব । মোৰ কথা তই শুনিব লাগিব ।\nসুন্দৰ:- নুশুনু...নুশুনু... ন...চ...লো । শেৱালিক যদি লুকুৱাই থৈছা উলিয়াই দিয়া । খেদাই দিছা যদি ওভোতাই আনা । নিৰ্বাসিত কৰিছা যদি সেই আজ্ঞা ৰদ কৰা । অঙ্গক্ষত কৰিছা অঙ্গ দি আনা । প্ৰাণে মাৰিছা যদি... তুমি তুমি... তাইৰ প্ৰাণ দি সঞ্জীৱিত কৰি মোৰ ওচৰলৈ আনি দিয়া ।\nৰাজমাও:- নহ’লে তই কি কৰিবি ?\nসুন্দৰ:- মই কি কৰিম ? তোমাৰ যি কণ মান-মৰ্যদা গৌৰৱ আছে তাকো মই.... ভৰিৰে গছক্ নাইকিয়া কৰিম । তোমাৰ সাতাম পুৰুষীয়া ৰীতি-নীতি... ভাঙি চূৰমাৰ কৰিম ।\n[চাওডাং বৰুৱা আহি আঁঠু লৈ ৰয়হি]\nচাওডাং বৰুৱা ! শেৱালি বোলা লিগিৰীজনী হেৰাইছে । তোমাৰ সকলো ৰখীয়া-পৰীয়া তাইক বিচৰোৱা কামত লগাব লাগে । আৰু এই নগৰৰ প্ৰত্যেক ঘৰে ঘৰে হাবি-বননি চলাথ কৰিব লাগে । কাৰেঙৰ এই আটাইবোৰকে নি শেৱালিক কি কৰিলে ক’ত থলে সুধি যেনে তেনে সিহঁতৰ মুখৰ পৰা কথা উলিয়াব লাগে । মই আটাইবোৰে জানো… গোটেই কাৰেঙৰ ইয়াত যোগ আছে ।\nৰাজমাও:- [দৃঢ়তাৰে] সুন্দৰ, তই কাৰেঙৰ ভিতৰলৈ শেৱালিক সুমাব নোৱাৰ ।\nসুন্দৰ:- তুমি যদি তাকে কোৱা তেন্তে মই আৰু কৰিম । মোক শেৱালিক আনি দিব লাগিব । চাওডাং বৰুৱা, লিগিৰী লিগিৰী, তুৰন্তে… তুৰন্তে তাইক বিচাৰি উলিয়াই আন । [ৰাজমাওক] কাৰেঙত সুমবা নোৱাৰো ? আই মাতৃ তোমাৰ এই হুকুম আমান্য কৰিম । তাকে কৰিয়েই নেৰো , তাতকৈ আৰু কৰিম । তোমাৰ আজ্ঞা, সমাজৰ আজ্ঞা মোৰ উপৰি পুৰুষৰ আজ্ঞা, শাস্ত্ৰৰ বিধান, শাস্ত্ৰকাৰৰ নিবন্ধন , আটাইবোৰৰ বিৰুদ্ধে যাম । মই শেৱালিক কাৰেঙৰ ভিতৰলৈ আনিম… মই… মই তাইক বিয়া কৰাম । [আটাইবোৰ চকখাই উঠে] আৰু…. আৰু কি কৰিম জানিছানে আই মাতৃ… গোটেই কাৰেঙক, গোটেই ৰাইজক তাইৰ আগত আঁঠু লোৱাম… তাইক মই কাৰেঙৰ লিগিৰী গুচাই কাৰেঙৰ কুঁৱৰী কৰিম ।\n"https://as.wikisource.org/w/index.php?title=কাৰেঙৰ_লিগিৰী/তৃতীয়_অঙ্ক/তৃতীয়_দৰ্শন&oldid=6091"ৰ পৰা সংকলিত\nএই পৃষ্ঠাটো শেষবাৰৰ কাৰণে ৩১ জুলাই ২০১৪ তাৰিখে ২১:০৪ বজাত সলনি কৰা হৈছিল।


চতুৰ্থ আধ্যা এটি ফুল "There isagarden in her face Where roses and white lilies blow; A heavenly paradise is that place, Wherein all pleasant fruits do grow; There cherries grow that none may buy, Till Cherry-Ripe themselves do cry" -B. Johnson\nপোকে নোখোৱা, গোন্ধত মলমলাই থকা আৰু এটি ন ফুল চাবলৈ আমি এতিয়া যাওঁ৷ এই অকলশৰীয়া কোমল ফুলটি লো-যেন টান বুঢ়া নাহৰ গছ এজোপাত অকলৈ ফুলি আছে। ওচৰত কুঁহি পাত নাই, ভোমোৰা নাই, কুলি নাই আৰু মলয়া বতাহ নাই। তথাপি ফুলটিৰ মুখত সদায় হাঁহি, সদায় আনন্দ, সদায় সন্তোষ। ফুলটি আপোনাতে আপুনি মজি, আপোনাৰ গোন্ধত আপুনি মতলীয়া হৈ আপোনাৰ প্ৰেমতে আপুনি ভোল গৈ আছে। ফুলটিৰ এই আত্মাৰাম ভাৱ এনে ৰমনীয়, যে কেৰকেৰীয়া সেই নাহৰ গছ জোপায়ো তাৰ গুণত বশীভূত হৈ তাক দিনে ৰাতিয়ে বুকুত বান্ধি লৈ আছে।\nকেৰকেৰীয়া গছৰ পৰা নো কোমল ফুলৰ কেনেকৈ জন্ম হল ? পৰ্ব্বতৰ বুকুৰ পৰানো নৈ কেনেকৈ ওলালে ? পৰ্ব্বতৰ ৰসাল কোমল ভাগটো গোট খাই একে ঠাই হৈ নৈ হল। নীৰস পৰ্ব্বত শুকাই টান হল। নাহৰ গছৰ কোমল অংশ ফুলত পৰিণত হল। নাহৰ গছৰ কোমল অংশ ফুলত পৰিণত হল ; বাকী ৰল কেৰেকেৰীয়া কাঠ।\nবৰফুকন সভাসদ সকলৰ সৈতে চ'ৰাত বহি আছে, এনেতে দুৱৰী আহি আঠু লৈ কৰযোৰকৈ জান দিলে :-"ডাঙৰীয়া দেউতা ! কেৰপাই চোৰাংচোৱা আৰু নালীয়া চোৰাংচোৱাই সৈতে আহি দুৱাৰত আছে। কি আদেশ হয় ?" এই কথা শুনি বৰফুকন ডাঙৰীয়াই সভাসদসকলক বিদায় দি চোৰাংচোৱা দুজনক আগলৈ আহিবলৈ আজ্ঞা কৰিলে। তেওঁবিলাক আহি আঠু ললত ডাঙৰীয়াই সুধিলে,-"কেৰপাই চোৰাংচোৱা, কি দেখিলি, কি শুনিলি কঁহকচোন ?" এই প্ৰশ্ন শুনি কৰযোৰকৈ কেৰপাই চোৰাংচোৱাই কবলৈ ধৰিলে-"ডাঙৰীয়া দেউতা ! যি দেখিলো, যি শুনিলো কিষ্ণক চিন্তি সি বৰ বিষম। আমি দুই ভায়ে মৰি মজি কিষ্ণক যিমান পাৰো সিমান সম্ভেদ ল'লো ; ডাঙৰীয়া দেউতা কথা আথান্তৰ ! এই আথান্ত কথা, কিষ্ণক চিন্তি ডাঙৰীয়া দেউতা বৰ বিষম। "\nকেৰপাই :-"হয় ডাঙৰীয়া দেউতা, ঘাই কথালৈকে যাব লাগে। এহালিচা পাতনিত আমাৰ কি কাম আছে ? কিষ্ণক চিন্তি ডাঙৰীয়া দেউতা কথাটি সমক্ষেপেহে কওঁ; কিয়নো, কথা বহলাই নিনি সমক্ষেপেহে কব লাগে। এইবাবেহে ডাঙৰীয়া দেউতা, মোৰ কথা সদায় সমক্ষেপে। এৰা মোৰ কথা সদায় সমক্ষেপে। -এই খিনিতে এৰিছিলোনে নালীয়া ? কি কথাটো কব খুজিছিলো পাহৰিলো-"\nকেৰপাই -"অ' হয় ; পাতনিৰ কথা কৈছিলো। এৰা এহালিচা পাতনিত আমাৰ কি সকাম আছে ? ঘাই কথা যিমান সোনকালে কোৱা যায় সিমান ভাল কিয়নো-"\nনালীয়া :-"ককাই তুমি থাকা মই কওঁ। ডাঙৰীয়া দেউতা ! 'মগধ ৰজাৰ সেনা সাগৰ সংকাশ। ' হৰদত্তই তলে তলে অপাৰ সেনা গোটাইছে। হিন্দুস্থানী, ফকিৰ, বঙ্গালী, সন্ন্যাসী, দা-টাঙোন ধৰা দাঁতী পৰীয়া অনেক কছাৰী মানুহ তেওঁ ডাঙৰীয়া দেউতাৰ সৈতে যুঁজিবলৈ গোটাই লৈছে। কামৰূপীয়া অনেক বৰ বৰ লোকে পেটে পেটে তেওঁক সহায় কৰিছে। দৰঙ্গৰ কৃষ্ণ নাৰায়ণ ৰজা আৰু কোচবেহাৰৰ মহাৰাজাই টকা মানুহ আৰু অস্ত্ৰ শস্ত্ৰাদি তেওঁৰ ফলীয়া হৈছে। কোচবেহাৰৰ ৰাজকোঁৱৰ আহি তেওঁৰ জীয়েক পদুম কুঁৱৰীক বিয়া কৰাই তেওঁৰ সৈতে সম্বন্ধ কৰিবলৈ তেওঁৰ ঘৰত আছেহি। বিয়াৰ পিচতে হৰদত্তই দেখাদেখিকৈ শত্ৰুতাচৰণ কৰি ডাঙ্গৰীয়া দেউতাৰে যুঁজিবলৈ ঠিক কৰিছে। এতিয়া ডাঙ্গৰীয়া দেউতাই যেনে ভাল দেখে তেনে কৰক। "\nকেৰপাই :-"হয় ডাঙ্গৰীয়া দেউতা ! মোৰো সমক্ষেপে এই কথাই। এতিয়া কিষ্ণক চিন্তি যেনে ভাল দেখে কৰক। এই সমক্ষেপ কথা বহল হ'বলৈ দিলে কিষ্ণক চিন্তি বিষম হব, বিষম হলে কিষ্ণক চিন্তি আথান্তৰ মিলিব ; আথান্তৰ মিলিলে কিষ্ণক চিন্তি বিষম হবই হব। সেই দেখি ডাঙ্গৰীয়া দেউতাক পাতনি নকৰাকৈ আমি যি দেখিলোঁ, যি শুনিলোঁ, সেই কথা সমক্ষেপে জনালোঁ। "\nবৰফুকন :-"কোচবেহাৰৰ কোঁৱৰ হৰদত্তৰ জীয়েকক বিয়া কৰাবলৈ অহা কথা সঁচানে ? কি জানি তেওঁ আন কিবা কথাতহে আহিছে ? কি জানি তেওঁ কোচবেহাৰৰ ৰাজকোঁৱৰ নহয়েই? তঁহতে তেওঁক দেখিছিলি নে ? তেওঁক চিনি পাৱ ?"\nকেৰপাই :-" হয় ডাঙ্গৰীয়া দেউতা, কিষ্ণক চিন্তি তেওঁ বিয়া কৰাবলৈ অহা হয় ; আমি তেওঁক ভালকৈ চিনি পাঁও আৰু কিষ্ণক চিন্তি আন মানুহে কৈছে। আমি সমক্ষেপে এই কথা কলো। "


আপুনি OBC নেকি? আপোনাৰ বাবে চাকৰিৰ উপহাৰ মোদীৰ!|rise-of-obc-in-central-government-jobs-reservation-national-commission-for-backward-classes-narendra-modi-bjp– News18 Assam\nআপুনি OBC নেকি? আপোনাৰ বাবে চাকৰিৰ উপহাৰ মোদীৰ!\nUpdated:June 7, 2019, 6:52 PM IST\nভাৰতৰ অন্যান্য পিছপৰা শ্ৰেণীৰ লোকসকলৰ বাবে ভাল খবৰ কঢ়িয়াই আনিছে কেন্দ্ৰীয় চৰকাৰে।\nLast Updated: June 7, 2019, 6:52 PM IST\nভাৰতৰ অন্যান্য পিছপৰা শ্ৰেণীৰ লোকসকলৰ বাবে ভাল খবৰ কঢ়িয়াই আনিছে কেন্দ্ৰীয় চৰকাৰে। ইতিমধ্যে নৰেন্দ্ৰ মোদী চৰকাৰে দেশৰ OBC শ্ৰেণীৰ লোকসকলৰ চৰকাৰী চাকৰিৰ ক্ষেত্ৰত OBC ৰ প্ৰতিনিধিৰ হাৰ বৃদ্ধি কৰিবলৈ সিদ্ধান্ত লোৱা হৈছে!\n২০১২ চনত চৰকাৰী চাকৰিত OBC লোকৰ সংখ্যাৰ হাৰ ১৬.৫৫ শতাংশ আছিল, কিন্তু ২০১৬ চনত নৰেন্দ্ৰ মোদী চৰকাৰে এই হাৰ ২১.৫৭ শতাংশলৈ বৃদ্ধি কৰে। তথাপিও কিন্তু চৰকাৰী চাকৰিত অন্যান্য পিছপৰা শ্ৰেণীৰ বাবে থকা ২৭ শতাংশ সংৰক্ষণৰ কাষ চাপিবলৈ এতিয়াও দূৰত আছে OBC শ্ৰেণীৰ অন্তৰ্গত লোকসকল।\nঅন্যান্য পিছপৰা শ্ৰেণীৰ লোকৰ সংখ্যা দেশত সৰ্বাধিক আছে। ভাৰতবৰ্ষৰ মুঠ জনসংখ্যাৰ প্ৰায় ৫২ শতাংশ লোক অন্যান্য পিছপৰা শ্ৰেণীৰ অন্তৰ্গত। কিন্তু চৰকাৰী চাকৰিত প্ৰতিনিধিত্ব কৰিব পৰা নাই এই হাৰৰ আধা সংখ্যক লোকেও। এই সংখ্যা লোকসেৱা আয়োগ, নিৰ্বাচন আয়োগকে ধৰি দেশৰ ৭৮ টা মন্ত্ৰণালয় আৰু বিভাগবোৰৰ লগত জড়িত কাৰ্যালয়ত কাম কৰা কৰ্মচাৰী সকলক লৈ নিৰ্ধাৰণ কৰা হয়। ২০১২ ৰ তুলনাত এতিয়া চৰকাৰী চাকৰিত OBC লোকৰ সংখ্যা বাঢ়িছে যদিও এই হাৰ আৰু বঢ়োৱাত এতিয়া চিন্তা চৰ্চা কৰিছে কেন্দ্ৰীয় চৰকাৰে।\nFirst published: June 7, 2019, 6:50 PM IST


নেওচিব নোৱাৰা মৰম - সাহিত্য ডট অৰ্গ\nমেকুৰী দেখিলে সাতজাপ মৰা ছোৱালীজনীৰ ঘৰত এদিন দুটা অকণমানি লোদোৰ পোদোৰ পোৱালি মাকজনীয়ে এৰি থৈ গ’ল৷ এটা বগা আৰু এটা মুগা বৰণীয়া৷ মিউ মিউ কৈ খুব মৰমলগাকৈ মাতি মাতি সিহঁতো আমাৰ পৰিয়ালৰ সদস্যৰ দৰে থাকি গ’ল৷ আমি বিস্কুটৰ গুৰি খাবলৈ দিওঁ৷ নেজ ডাঙি দুইটা দৌৰি আহে৷ তেতিয়ালৈ অৱশ্যে সিহঁত ভাত- মাছ খাব পৰা হোৱাই নাই৷\nমৰমতে সিহঁতৰ নাম দুটাও ৰাখিলো পিলৌ আৰু পিলপিলি৷ পিলৌ আহ আহ কৈ মাতিলেই দুইটা য’তেই নাথাকক দৌৰি আহিবই৷ ভোক লাগিলেই দুইটাই বৰ দীঘলীয়াকৈ মাতটো উলিয়াই ভৰিত মূৰটো খুন্দিয়াই দিয়ে৷ মেকুৰীলৈ ভয় কৰা মইজনীয়ে এতিয়া সিহঁতক নিদিয়াকৈ খাবই নোৱাৰা হ’লো৷ গাখীৰ সানি দিয়া ভাততকৈ মাছ অকমান সানি দিলে সিহঁতে বেছি পচন্দ কৰে৷ আৰু যিদিনা নিৰামিষ থাকে এবাৰ ভাতলৈ এবাৰ আমাৰ মূখলৈ দুখলগাকৈ চাই ভাতত মুখ লগাই আতঁৰি যায়৷ তেতিয়ালৈ গম পাইছিলো সিহঁত ল’ৰা নহয় ছোৱালী মেকুৰী বুলিহে৷\nএদিন বগীজনী দৌৰি আহি মোৰ ভৰিৰ গচকত পৰিল৷ তাইক বচাবলৈ গৈ মই থেকেচা খাই পৰিলো৷ খঙত তাইক গালি পাৰি মই আতঁৰি গ’লো৷ তাই মোৰ ভৰিখনলৈ এবাৰ কৰুণভাৱে চাই বাহিৰলৈ ওলাই গ’ল৷ ৰাতি ভাত খোৱাৰ সময়ত মায়ে দুইজনী মেকুৰীক চিঞৰিলে৷ বগীয়ে ভাতৰ ফালে পিঠিখন দি বহি আছে৷ ভাতলৈ চোৱাই নাই৷ এইৰ আকৌ বৰ অভিমান৷ মই আহি ভাতত মুখখন লগাই দিওঁতেহে খাবলৈ ল’লে৷ হয়তো মই দূখ পোৱা বাবেই মোক এৰি তাই ভাত খাব বিছৰা নাই৷ যি সময়ত মানুহেই মানৱতা বুজি নাপায় অথচ মাতিব নোৱাৰা জীৱ এটাৰ আত্মীয়তা দেখি তবধ মানিছিলো৷\nলাহে লাহে পিলৌ আৰু পিলপিলি গাভৰু হ’ল৷ গাভৰু ছোৱালী দেখিলে ডেকা ল’ৰা কাষ চাপি অহাৰ দৰে বোন্দায়ো সিহঁতলে’ খাপ পিটিবলৈ ধৰিলে৷ বাহিৰ ওলালেই দুয়োজনীলৈ সি চোচাঁ লয়৷ দুয়োজনী ভয়ত নেজ দাঙি দৌৰি বিছনাৰ তলত সোমায়৷ সেয়ে আমি লাঠি এডাল লৈ বোন্দা খেদো৷ এদিন দেখিলো পিলপিলি(মুগাজনী)নাই৷ বোন্দাই পলুৱাই লৈ গ’ল৷\nদুদিনৰ মূৰত আহি ওলালহি তাই৷ পিছে এইবাৰ তাইৰ আচৰণ সলনি হ’বলৈ ধৰিলে৷ আগৰ চঞ্চলতাবোৰ কমি আহিল৷ মুখত গহীন গহীন ৰেখা৷ চাওঁতে চাওঁতে দিন বাগৰিল৷ পিলপিলি মাক হ’বলৈ আগবাঢ়িল৷ তাই অ’ত ত’ত সুবিধাজনক ঠাই বিচাৰিবলৈ ধৰিলে৷ মাৰ কাপোৰ থোৱা আলনাডালৰ পিছফালেই তাই চুপচাপ সোমাই থকা হ’ল৷ কোনোবা এদিন মাৰেই চাদৰ এখন আলনাৰপৰা চোচোঁৰাই আনি পাৰি লৈ পোৱালি এটা জন্ম দিলে৷ ভৰিত ক’লা ক’লা আঁচ অঁকা মুগা বৰণীয়া ধুনীয়া ল’ৰা পোৱালি৷ মৰমতে তাক মই নাম দিলো “টিলু“৷\nদৌৰি জপিয়াই টিলু আমাৰ ঘৰৰ নতুন সদস্য হ’ল৷ বিস্কুটৰ গুৰি চেলেকি চেলেকি খাব পৰা হ’ল৷ ভাতত গাখীৰ সানি দিওঁ, গাখীৰখিনি চুহি খাই শেষ কৰি মিউ মিউ কৈ চিঞৰি থাকে৷ মাকেও আমাৰ হাততে যেন তাক চমজাই থৈ নিশ্চিত হ’ল৷ চকুৰ আগত পোৱা সৱ বস্তুৰ লগত এবাৰ খেলি চোৱাতো তাৰ যেন অভ্যাস হৈ পৰিল৷ আনকি কথাৰো সহাঁৰি দিব পৰা হ’ল৷ তাৰ লগত আমিও যেন মেকুৰী হৈ পৰিলো৷ ভাইটিক ল’ৰা বুলি মাতিলে সিহে আগতে মতা হ’ল৷ অৱস্থা এনে পৰ্যায় পালেগৈ যে “অ’ ল’ৰা“ এইফালে আহ বুলিলে ভাইটিতকৈ আগত টিলুহে উপস্থিত হোৱা হ’ল৷ টিলুৰ লগত আমাৰ কথোপকথন এনেকুৱা হ’ল……\n: মিউ ( অও)\n: আছনে টিলু?\n: মিউ ( আছো )\n: কি কৰিছ’ ল’ৰা?\n: মিউ ( গম পাবিয়ে ৰ’ )\n: গাখীৰ খাবিনে টিলু?\n: মিউ ( নেখামনে আৰু? )\n: তেল ফালিছ’ নেকি?\n: মিউ ( নাফালি কি ঘোৰাঁ ঘাহঁ কাটিম? )\n( কিবা এটা ইমান সময়ে সি পেলাবই )\n: কি পেলালি টিলু?\n: মিউউউ ( চালে গম পাবিয়ে দেখোন )\nদেখিব কিতাপ, কলম বা ক্ৰীম ইতিমধ্যে মাটিত পৰিলেই৷\n: গ’লিনে তই? ৰ’ তই বুলিলেই হ’ল\n: মিউউউউউ ( পলা পলা ঔ)\nবুলি দীঘলকৈ মাতি সি আগতেই সেই ঠাইৰপৰা পলাই ফাট মাৰিব৷\nএদিন স্কুললৈ যাবলৈ লৰালৰি কৰিছো৷ চাদৰখনত ইষ্ট্ৰীটো বহাইছোহে টিলুৱে আহি তাৰঁডালত তাৰ খেলা আৰম্ভ কৰি দিলেহি৷ মই ধমকিয়াই তাক ৰূমটোৰপৰা বাহিৰ কৰি দিলো৷ সি মিউ মিউকৈ বাহিৰত কুকুৱাই থাকিল৷ দিনভৰ একো এটা মুখত নিদিলে৷ আনকি গাখীৰ সানি মায়ে তাৰ মুখত ঘহাঁই দিয়াতো খাবলৈ আগ্ৰহ নেদেখুৱালে৷ আবেলি মই আহি পাওঁতেই সি জপিয়াই মোৰ কোলাত উঠিল৷ মাছ সানি তাক খাবলৈ মাতিবহে পালো, এক চেকেণ্ডো পলম নকৰি সি গোগ্ৰাসে গিলিব ধৰিলে৷ তাৰ যেনিবা অভিমানটো ভাঙিল৷ ময়ো শান্তি পালো৷ তাক খোৱা চাইয়ে মোৰ সেইদিনা আপোনা আপুনি ভোক গুচিল৷ ভোকাতুৰক খাবলৈ দি যে কিমান সন্তুষ্টি পোৱা যায় সেইদিনা বাৰুকৈয়ে অনুভৱ কৰিছিলো৷ মানুহতকৈ জীৱজন্তুক মৰম কৰাই উচিত অন্তত: বিনিময়ত সচাঁ আন্তৰিকতা পোৱা যায়৷\nইতিমধ্যে চালী আধী ঘৰৱালী বুলি বোন্দাই পিলৌজনীকো পলুৱাই নিলে৷ সময়ত তায়ো দুটা পোৱালি জন্ম দিলে৷ “পিলৌ, পিলপিলি, টিলু, চিনু আৰু বিউটি“ পাচোঁটা মেকুৰীৰে আমাৰ ঘৰত মেকুৰীৰ এখন যৌথ সংসাৰ পূৰ্ণ গতিত চলিবলৈ ধৰিলে৷ টিলুৱে নতুন পোৱালি দুটাক দিনত খেলায় আৰু চুৰ কৰি সিহঁতৰ লগতে সোমাই মাহীয়েকৰ গাখীৰ খায়৷ আমি জোকালে ঠেঙৰ তলত মুখ লুকুৱাই লাজ কৰি দেখুৱাই৷\nপিছে দিন সদায় সুখত পাৰ নহয়৷ অধিক আনন্দ যেন ভগৱানে সহিব নোৱাৰে৷ মোৰ ওচৰত বদমাচি কৰি থকাত মই তাক গ’লিনে ইয়াৰপৰা বুলি ধমকিয়ালো৷ কোনোদিন ঘৰৰ চাৰিসীমা পাৰ নোহোৱা টিলু কালি দৌৰ মাৰি ৰাস্তাত উঠিল৷ গাড়ীৰ আগেৰে মেকুৰী পাৰ হ’লে অমঙ্গল হয় বুলি কোনোবাই তাৰ ডিঙিৰ ওপৰেৰে বাইক চলাই দিলে৷ তাৰ মুখ, ডিঙি আৰু আগ ঠেং ভাঙি টুকুৰা হৈ গ’ল৷ তাৰ বাবে কৰিব পৰা একোৱেই বাকী নাছিল৷ তথাপিও ভঙা জেগাত কেচাঁ হালধি অলপ বান্ধি দিছিলো কিন্তুু সেয়া যথেষ্ট নাছিল৷ অৰ্ধচেতন হৈ সি তাৰ শোৱা ঠাইত পৰি আছিল৷ ১৩/১৪ ঘণ্টা মৃত্যুৰ লগত যুজিঁ যুজিঁ আজি পুৱাই আমাক এৰি টিলু গুচি গ’ল৷ মই গ’লিনে বুলি গালি পৰা বাবেই যেন সি অভিমান কৰি একেবাৰে গুছি গ’ল৷ টিলুৰ বাবে যে আমি একো কৰিব নোৱাৰিলো৷ আই ঔ দেহি তাৰ কৰুণ বিননিয়ে বুকু ভেদি নিব যেন৷\nএতিয়া তাৰ অনুপস্থিতি বৰকৈ অনুভৱ কৰিছো৷ অজানিতে তাকেই মাতিছো৷ কালিৰপৰা ভাত পানী ডিঙিৰে পাৰ কৰিব নাইপৰা৷ উস্ প্ৰিয় বস্তুবোৰ এনেকৈ হেৰাই যোৱাই যেন জীৱন৷\nকি মানুহ কি জন্তু? ?\nসকলো প্ৰিয় আৰু মৰমৰ সম্পদৰ আয়ুস বৰ চুটি৷\n← অসম, অসমীয়া আৰু ভাষিক ভিন্নতা: ধ্ৰুৱজ্যোতি শৰ্মা\nসম্পাদকলৈ চিঠি (পৰেশ মহন্ত) →


গুগলৰ বিশেষ ডুডলৰ জৰিয়তে এচপ্ৰেছ’ যন্ত্ৰৰ গডফাদাৰক শ্ৰদ্ধাঞ্জলি জ্ঞাপন! – Pratham Khabar\nঘৰ/মনোৰঞ্জন/গুগলৰ বিশেষ ডুডলৰ জৰিয়তে এচপ্ৰেছ’ যন্ত্ৰৰ গডফাদাৰক শ্ৰদ্ধাঞ্জলি জ্ঞাপন!\nযিসকলে এচপ্ৰেছ' ভাল পায় আৰু ইয়াৰ অবিহনে জীৱনটো কল্পনা কৰিব নোৱাৰে, তেওঁলোকৰ বাবে এই দিনটো বিশেষ।\nদিনটোৰ আৰম্ভণি একাপ কফিৰে কৰাটো চাগে বহুতৰে অভ্য়াস।\nসেয়েহে, যিসকলে এচপ্ৰেছ’ ভাল পায় আৰু ইয়াৰ অবিহনে জীৱনটো কল্পনা কৰিব নোৱাৰে, তেওঁলোকৰ বাবে এই দিনটো বিশেষ।\nহয়, আজি ৬ জুন..আজি এচপ্ৰেছ’ যন্ত্ৰৰ আৱিষ্কাৰক এঞ্জেলো মৰিয়ণ্ডোৰ জন্ম জয়ন্তী। গুগলে এচপ্ৰেছ’ যন্ত্ৰৰ আৱিষ্কাৰক জন্ম জয়ন্তী উপলক্ষে তৈয়াৰ কৰিছে এক বিশেষ ডুডল।\n১৮৫১ চনৰ ৬ জুনত ইটালীৰ তুৰিনত জন্ম গ্ৰহণ কৰা এঞ্জেলো মৰিয়ণ্ডো উদ্যোগী পৰিয়ালৰ আছিল,”যিয়ে কেতিয়াও নতুন ধাৰণা বা উদ্যোগ প্ৰস্তুত কৰা বন্ধ কৰা নাছিল,” আশ্চৰ্যজনক উদ্ভাৱকৰ ওপৰত গুগলৰ এক টোকা অনুসৰি। তাৰ পিছত তেওঁৰ দেউতাকে সুৰা নিৰ্মাণৰ ব্যৱসায় চলাইছিল। মৰিয়ণ্ডো আৰু তেওঁৰ ভায়েক আৰু সম্পৰ্কীয় ভাই-ভনীয়ে “মৰিয়ণ্ডো আৰু গেৰিগ্লিঅ” নামৰ প্ৰখ্যাত চকলেট কোম্পানীটো প্ৰতিষ্ঠা কৰিছিল।\nআৱিষ্কাৰকৰ জীৱনকালত, কফি ইটালীত জনপ্ৰিয়তাৰ শীৰ্ষত আছিল। আনহাতে, কফী পান কৰা লোকসকল অসুবিধাত পৰিছিল কিয়নো তেওঁলোকে তেওঁলোকৰ কফী তৈয়াৰ কৰাৰ বাবে দীঘলীয়া সময় অপেক্ষা কৰিব লগা হৈছিল।\n“উনবিংশ শতিকাৰ ইটালীত কফি এসময়ত আটাইতকৈ জনপ্ৰিয় পানীয় আছিল। ব্ৰিউয়িং প্ৰক্ৰিয়াৰ বাবে, গ্ৰাহকসকলে তেওঁলোকৰ পানীয়ৰ বাবে পাঁচ মিনিটতকৈ অধিক অপেক্ষা কৰিব লগা হৈছিল। গুগলৰ মন্তব্য অনুসৰি, প্ৰথম জ্ঞাত এচপ্ৰেছ’ যন্ত্ৰৰ আৱিষ্কাৰক এঞ্জেলো মৰিয়ণ্ডো ইয়াত সহায় কৰিবলৈ আহিছে।\n১৮৮৪ চনত তুৰিনৰ জেনেৰেল এক্সপোত মৰিয়ণ্ডোৰ এচপ্ৰেছ’ যন্ত্ৰক ব্ৰঞ্জৰ পদক প্ৰদান কৰা হৈছিল।\nউল্লেখ কৰিব পাৰি যে মৰিয়ণ্ডোৰ সঁজুলি, যিয়ে কফি প্ৰেমীসকলৰ সমস্যা দূৰ কৰিছিল, এটা ডাঙৰ বয়লাৰ আছিল যিয়ে কফি গ্ৰাইণ্ডৰ বিচনাৰ মাজেৰে গৰম পানী পাম্প কৰিছিল, লগতে এটা দ্বিতীয় বয়লাৰ আছিল যিয়ে কফিৰ বিচনাখন ফ্লেছ কৰিবলৈ আৰু ব্ৰু সম্পূৰ্ণ কৰিবলৈ বাষ্প প্ৰস্তুত কৰিছিল। ১৮৮৫ চনৰ ২৩ অক্টোবৰত পেৰিছত পঞ্জীয়ন হোৱাৰ পিছত, আৱিষ্কাৰটো এক আন্তৰ্জাতিক পেটেন্টৰ দ্বাৰা প্ৰমাণিত হৈছিল।\nGoogle google doodle Internet Pratham Khabar 24x7\nঅনুজ কুমাৰ শৰ্মালৈ নেৱকাছ ৰাষ্ট্ৰীয় যুৱ সাংবাদিকৰ সন্মান\nআজি ১০ বজাৰ লগে লগে ঘোষণা কৰা হ’ব মেট্ৰিক-হাই মাদ্ৰাছা পৰীক্ষাৰ ফলাফল! আপুনি জানিব লগীয়া সকলো কথা...


Demand বাঢ়িছে নেকি কণীৰ ? দেশত প্ৰতিদিনে প্ৰায় ২৫ কোটি কণী উৎপাদন হয়, তথাপিও কিয় বাঢ়িছে কণীৰ দাম ? কোন চহৰত কণীৰ দাম কিমান ?– News18 Assam\nDemand বাঢ়িছে নেকি কণীৰ ? দেশত প্ৰতিদিনে প্ৰায় ২৫ কোটি কণী উৎপাদন হয়, তথাপিও কিয় বাঢ়িছে কণীৰ দাম ? কোন চহৰত কণীৰ দাম কিমান ?\n»Demand বাঢ়িছে নেকি কণীৰ ? দেশত প্ৰতিদিনে প্ৰায় ২৫ কোটি কণী উৎপাদন হয়, তথাপিও কিয় বাঢ়িছে কণীৰ দাম ? কোন চহৰত কণীৰ দাম কিমান ?\nUpdated:June 16, 2021, 12:22 PM IST\nএতিয়া যদি কণী বজাৰত ব্যয়বহুলভাৱে বিক্ৰী হৈ আছে তেনেহ'লে নিশ্চিতভাৱে কণীৰ চাহিদা (demand) আহি আছে।\nLast Updated: June 16, 2021, 12:22 PM IST\nএটা সাধাৰণ বিশ্বাস আছে যে গ্ৰীষ্মকালত কণী (egg) কম খোৱা হয়। ইয়াৰ আঁৰত বহুতো কাৰণ আছে, কিন্তু আপুনি শুনি আচৰিত হ'ব যে জুনত কণীবোৰ আটাইতকৈ ব্যয়বহুল বিক্ৰী হৈছে, গ্ৰীষ্মকালৰ শীৰ্ষত। এতিয়া যদি কণী বজাৰত ব্যয়বহুলভাৱে বিক্ৰী হৈ আছে তেনেহ'লে নিশ্চিতভাৱে কণীৰ চাহিদা (demand) আহি আছে। আনকি এই বছৰৰ জানুৱাৰী-ফেব্ৰুৱাৰীত, কণীবোৰ এতিয়া বিক্ৰী হোৱাৰ দৰে ব্যয়বহুলভাৱে বিক্ৰী হোৱা নাছিল।\nআনকি দেশৰ সৰ্ববৃহৎ বৰৱালা মাণ্ডিয়েও (Barwala Egg Market) আজিৰ তাৰিখলৈকে চাহিদা অনুসৰি কণী যোগান ধৰিব পৰা নাই। তাৎপৰ্যপূৰ্ণভাৱে, দেশখনে প্ৰতিদিনে প্ৰায় ২৫ কোটি কণী উৎপাদন কৰে।\nজুনত ৫ ৰ পৰা ৫.৫০ টকাত কণী বৃহৎ পৰিমাণে বিক্ৰী হৈছে\nএই বছৰ পাইকাৰী ক্ষেত্ৰত গড় ১০০ টা কণীৰ হাৰৰ বিষয়ে ক'লে, জানুৱাৰীত ই ৫০৬.৭৭ টকা আৰু ফেব্ৰুৱাৰীত ৪৪০ টকালৈকে আছিল, কণীৰ এক ডাঙৰ পাইকাৰী বিক্ৰেতা ৰাজেশ ৰাজপুতে কয়। এই হাৰ লক্ষ্ণৌ মাণ্ডিৰ। উত্তৰ প্ৰদেশৰ বহুতো চহৰে লক্ষ্ণৌৰ পৰা কণী যোগান ধৰে। কিন্তু জুনলৈ আহি, হাৰ ৫৩৫ টকালৈ বৃদ্ধি হৈছে।\nচুৰাটত, জানুৱাৰী-ফেব্ৰুৱাৰীত কণী ৪৫০ টকাৰ পৰা ৪৭০ টকালৈ বিক্ৰী কৰা হৈছিল। তাতেই জুনত ৫৬০ টকা বিক্ৰী কৰা হৈছে। আহমেদাবাদত ৫৫৫ খন বিক্ৰী কৰা হৈছে। দিল্লীত ৪৯২ টকা, কানপুৰত ৫০৪ টকা, কলকাতাত ৫৪০ টকা, মুম্বাইত ৫৬৫ টকাত পাইকাৰী মূল্যত ১০০ টা কণী বিক্ৰী কৰা হৈছে।\nদিল্লীত গাখীৰ, পিঠা, মাখন, কণী ঘৰত প্ৰদান কৰা ৰাজেশ মানছানীয়ে বৰ্ণনা কৰে যে ঘৰুৱা প্ৰসৱৰ সময়ত কণীৰ চাহিদা বৃদ্ধি পাইছে। আমাৰ পৰা দৈনিক ৫টা কৈ কণী লোৱা গ্ৰাহকে এতিয়া ৭ৰ পৰা ৮ টা কণী লৈ আছে। আৰু এইটো কোনো এটা পৰিয়াল বা সমাজত হোৱা নাই। যেতিয়া মই এটা বা দুটা ঠাইত সুধিছিলো, মই দেখিছিলো যে শিশুসকলক, বিশেষকৈ, এতিয়া দিনে ২ টালৈকে কণী দিয়া হৈছে। দেশী কণীৰ চাহিদাও আহি আছে। মান্য কণীৰ ৰাজেশে কৈছে যে উত্তৰ প্ৰদেশৰ গাওঁবোৰৰ পৰাও কণীৰ যথেষ্ট চাহিদা আছে। ক'ৰোনাৰ তৃতীয় ঢৌত শিশু প্ৰভাৱিত হোৱাৰ বাতৰিটোৱে মানুহক ভয় খুৱাইছে।\nFirst published: June 16, 2021, 12:22 PM IST


'হিজাব যদি নিষিদ্ধ, ঘূংগট, পাগুৰি, বিন্দী কিয় নিষিদ্ধ নহয়'-হিজাবকলৈ উত্তাল কৰ্ণাটক উচ্চ ন্যায়ালয়karnataka-hijab-row-govt-picking-on-hijab-alone-if-bindis-ghoonghat-turbans-are-permitted-why-not-hijab-argues-petitioners-in-hc-hb– News18 assam\n'হিজাব যদি নিষিদ্ধ, ঘূংগট, পাগুৰি, বিন্দী কিয় নিষিদ্ধ নহয়?'-হিজাবকলৈ উত্তাল কৰ্ণাটক উচ্চ ন্যায়ালয়\nহিজাব বিতৰ্কই তোলপাৰ লগাইছে সমগ্ৰ দেশ। কৰ্ণাটকত আৰম্ভ হোৱা এই বিতৰ্ক এতিয়াও তল পৰা নাই।\nLast Updated : February 16, 2022, 22:58 IST\nহিজাব বিতৰ্কই তোলপাৰ লগাইছে সমগ্ৰ দেশ। কৰ্ণাটকত আৰম্ভ হোৱা এই বিতৰ্ক এতিয়াও তল পৰা নাই। বুধবাৰে কৰ্ণাটক উচ্চ ন্যায়ালয়ত অনুষ্ঠিত হয় বিদ্যালয়ত হিজাব নিষিদ্ধকৰণকলৈ কৰা আবেদনৰ শুনানি।\nবিপৰীত পক্ষৰ আবেদনকাৰীৰ হৈ অধিবক্তা ৰবিবৰ্মা কুমাৰে কয় যে, মই সমাজত বহু ধৰ্মীয় চিহ্ন দেখিছো। দেশত বহু ধৰ্মীয় চিহ্ন আছে। কিন্তু কেৱল হিজাবকলৈ বিতৰ্ক কিয়? হিন্দু আৰু শিখসকলৰো নিজ নিজ ধৰ্মীয় প্ৰতীক আছে। শ্ৰেণীকোঠাত যদি হিজাব নিষিদ্ধ হয়, তেন্তে পাগুৰি, ফোঁট নিষিদ্ধ নহয় কিয়? এয়া কি ধৰ্মীয় চিম্বল নহয় নেকি? তেওঁলোকে কিয় কেৱল দুখীয়া মুছলমান ছোৱালী বোৰক লক্ষ্য কৰিছে?'\nঅধিবক্তাগৰাকীয়ে কয়, 'যদি পাগুৰি পিন্ধি থকা লোকসকল সেনাবাহিনীত থাকিব পাৰে, তেন্তে মুছলিম ছোৱালীবোৰক শ্ৰেণীত উপস্থিত থাকিবলৈ কিয় বাধা দিয়ে? দোপাট্টা, চুড়ি, বিন্দি, ডিঙিৰ তলত ক্ৰুচিক্স পিন্ধা শিক্ষাৰ্থীসকলক শ্ৰেণী কোঠাত প্ৰৱেশ নিষেধ কৰা নাই কেৱল মুছলমান ছাত্ৰীসকলক কিয় টাৰ্গেট কৰা হৈছে? এই ছোৱালীবোৰহে কিয়? এয়া ভাৰতীয় সংবিধানৰ অনুচ্ছেদ ১৫ৰ অৱমাননা।'\nউল্লেখ্য যে, কৰ্ণাটকৰ বিদ্যালয়সমূহত হিজাব নিষিদ্ধ কৰাৰ সিদ্ধান্তক প্ৰত্যাহ্বান জনোৱা আৱেদনকাৰীসকলে বুধবাৰে কৰ্ণাটক উচ্চ ন্যায়ালয়ৰ তিনিজনীয়া বিচাৰপীঠৰ সন্মুখত তৰ্কতো লিপ্ত হৈছিল।\nকৰ্ণাটকত হিজাবক লৈ বিবাদ ১ জানুৱাৰীৰ পৰা আৰম্ভ হৈছিল। উডুপীত ৬ গৰাকী মুছলমান ছাত্ৰীক হিজাব পিন্ধাৰ বাবে কলেজত ক্লাছ ৰুমত বহাত বাধা দিয়া হৈছিল। কলেজ মেনেজমেণ্টে নতুন ইউনিফৰ্ম পলিচী ইয়াৰ কাৰণ বুলি কৈছিল। ইয়াৰ পিছত সেই ছাত্ৰীকেইগৰাকীয়ে কৰ্ণাটক হাইক’ৰ্টত এক আবেদন দাখিল কৰিছিল। তেওঁলোকৰ যুক্তি হিজাব পিন্ধাৰ অনুমতি নিদিয়াটো সংবিধানৰ অনুচ্ছেদ ১৪ আৰু ২৫ৰ আধাৰত তেওঁলোকৰ মৌলিক অধিকাৰ হনন।\nFirst published: February 16, 2022, 22:58 IST\nHijabKarnataka High CourtMuslin Girl


পিঞ্জৰা (প্ৰাঞ্জল দাস) - সাহিত্য ডট অৰ্গ\nপিঞ্জৰা (প্ৰাঞ্জল দাস)\nপ্ৰকাণ্ড অ’ডিটৰিয়ামটোৰ সোঁমাজতে এখন চকীত সি বহি আছে। কাষতে তাৰ দেউতাক। বিৰাট গৰম পৰিছে। গোটেই জগতখনে যেন অলপ পিছত দহি শেষ হৈ যাব। অ’ডিটৰিয়ামটোৰ বেৰকেইখনত লাগি থকা ফেন কেইখনে মানুহবোৰক বতাহ দিবলৈ ঘূৰি ঘূৰি ভাগৰি পৰিছে। সি এবাৰ দেউতাকৰ মুখলৈ চালে। দেউতাকে একেথিৰে সন্মূখৰ ষ্টেজৰ ওপৰলৈ চাই আছে। গোটেই ৰাতিটো নাইট চুপাৰত অহাৰ ভাগৰ খিনিয়ে আহি তাৰ চকুদুটাত ভিৰ কৰিছিলহি। পিছে সি দেউতাকৰ চকুত সেই ভাগৰৰ লেখমানো চিন দেখা নাপালে। অবুজ এক আশাৰ চিকমিকনিয়ে তেওঁৰ চকুকেইটা তিৰবিৰাই ৰাখিছে আৰু সেই তিৰবিৰণিয়ে ৰাতিৰ টোপনি খতিৰ ভাগৰখিনিক ঢাকি পেলাইছে। দেউতাকে বাৰু এনেকুৱা পৰিৱেশ এটা আগতে কেতিয়াবা দেখি পাইছেনে? সি এনেয়ে এবাৰ ভাবি চালে। হায়াৰ চেকেণ্ডাৰীৰ এডমিচনৰ সময়ত সি সম্বন্ধীয় ককায়েক এজনৰ লগত গৈছিল। দুবছৰৰ পিছত কলেজত ডিগ্ৰীৰ এডমিচনৰ কামখিনি সি অকলেই কৰিব পৰা হৈছিলগৈ। দেউতাক এয়ে প্ৰথমবাৰৰ কাৰণে তাৰ লগত এডমিচনৰ কামত আহিছে।\nতাৰ বিৰক্তি লাগিল। ৰাতিপুৱা গুৱাহাটীত বাছৰ পৰা নামিয়েই সিহঁতে হোটেল এখনত চাহ-ৰুটী খাইছিল। এতিয়া দুপৰীয়াৰ দুই বাজিবৰ হ’ল। পেটৰ কলমলনি শুনি শুনি তাৰ অসহ্য লাগিল। বটলটোৰ পৰা পানী এঘোট খাই সি আকৌ আগৰদৰে নিৰ্বিকাৰ হৈ বহি থাকিল।\nআচলতে সি ৰাতিপুৱা চিলেকচন লিষ্ট খন দেখিয়েই গম পাইছিল- সি এডমিচন নাপায়। পিছে সেই কথাটো দেউতাকক পোনচাটেই কৈ দিবলৈ তাৰ সাহস নহ’ল। দেউতাকে বৰ হেঁপাহেৰে কৰুণ মুখ এখনেৰে তালৈ চাই কৈছিল- হ’ব ৰচোন চাও কি হয়গৈ!\nকালি গধূলি যেতিয়া সিহঁত দুটা গুৱাহাটীলৈ বুলি নাইট চুপাৰত উঠিবলৈ ওলাই আহিছিল, মাকে পিছফালৰ পৰা ৰিবৰিবকৈ মুখৰে প্ৰাৰ্থনা কৰা সি শুনিবলৈ পাইছিল। এতিয়া সেইটো কথা মনত পৰাত গোটেই পৃথিৱীখনলৈকে তাৰ খং উঠি গ’ল। তাৰ কাৰণে নহ’লেও নিৰ্মল হৃদয়ৰ সহজ সৰল এজনী মানুহৰ আকুল প্ৰাৰ্থনা শুনিবলৈ এই জগতখনত কোনো নাই নে!\nলাহে লাহে তাৰ এই কলেজখনৰ ওপৰতো খং উঠি আহিল। দুদিনমান আগত চিলেকচন লিষ্টখন লগোৱাহেঁতেন কাৰ কি ক্ষতি হ’লহেঁতেন! অন্ততঃ সি লিষ্টত নিজৰ অৱস্থিতি চাই গুৱাহাটীলৈ ইমান কষ্ট কৰি অহা নহাৰ এটা সিদ্ধান্ত ল’ব পাৰিলে হয়। পিছে তাৰ কথামতেটো কলেজ নচলে। কলেজখনে চিলেকচন লিষ্ট আৰিছে আজি- সিহঁত ৰাতিপুৱা আহি কলেজ পোৱাৰ চাৰিঘণ্টা পিছত। তাৰ নামটো সি বিচাৰি পালে- জেনেৰেল ৱেটিং লিষ্টৰ ১৮ নম্বৰত। তাৰ নিজৰ ওপৰতে খং উঠিছিল। দেউতাকক ইমান দূৰ ৰাতি টোপনি ক্ষতি কৰি কষ্টখিনি দিয়াৰ বাবে তাৰ বেজাৰ লাগিছিল। “ইমান মাৰ্কছ উঠাইছে ল’ৰা-ছোৱালীবোৰে!” দেউতাকে মুখৰ ভিতৰতে কৈছিল। সি মুখেৰে একো মতা নাছিল।\nতাৰ পিছত সিহঁত দুটা এই অ’ডিটৰিয়ামটোলৈ আহিল। অচিনাকী এগালমান ল’ৰা-ছোৱালী, মাক-দেউতাকেৰে গোটেই হলঘৰটো ঠাহ খাই পৰিল। সন্মুখৰ ষ্টেজত এজন শিক্ষকে অতগাল মানুহৰ সুবিধা-অসুবিধালৈ অলপো কেৰেপ নকৰাকৈ লাহে লাহে এফালৰ পৰা লিষ্ট মতে নামবোৰ মাতি গ’ল। লিষ্টমতে প্ৰথম হোৱা ল’ৰাজন উঠি যাওঁতে সকলোৱে গোটেই হলটো কঁপাই যোৱাকৈ হাত চাপৰি মাৰিলে। তাৰ হাত দুখনেও নিজে নিজেই সেই হাত চাপৰিত সহযোগ কৰিলে। সি ল’ৰাজনলৈ এবাৰ চালে। কাপোৰ-কানি চাল-চলন চাই সি মনৰ ভিতৰতে এটা অনুমান কৰি ল’লে। হয়তো কোনোবা নামী দামী কলেজত পঢ়ি আটাইকেইটা বিষয়তে প্ৰাইভেট টিউচন লৈ পঢ়া ল’ৰা! তাৰ দৰে সি হয়তো ৰাতিপুৱাতে উঠি গোহালিঘৰ পৰিষ্কাৰ কৰা কাম কৰিব লগা হোৱা নাছিল কাহানিও। আবেলি কলেজৰ পৰা আহি চুবুৰীৰ সৰু সৰু ল’ৰা-ছোৱালীকেইটাক দুশ-তিনিশ টকাৰ বাবে টিউচন কৰিবলগীয়া হোৱা নাছিল। সিওতো প্ৰথমে এইবোৰ কষ্টৰ মাজতে সুখ বিচাৰি পাইছিল। লাহে লাহে সি কিয় ডাঙৰ হৈ আহিল! কিয় তাক ঘৰখনৰ দায়িত্ববোধে কোঙা কৰি চেপি আহিল! মাক দেউতাক ভনীয়েক আটায়ে অলপমান স্বচ্ছলতাৰ বাবে তাৰ মুখলৈ চাই আশা পালি থকা কৰুণ মুখকেইখন সি কিয় চাবলগীয়া হ’ল!\nমোবাইলটোত মেচেজ এটা আহিল। ভনীয়েকৰ মেচেজ- ‘ঐ হ’লনে তোৰ এডমিচন?’\nসি কি ৰিপ্লাই লিখিব লাগে একো ভাবি নাপালে। মোবাইলটো সামৰি থৈ সি দেউতাকলৈ চালে। দেউতাকে এতিয়াও সেই একেই গভীৰ প্ৰত্যাশাৰে ষ্টেজৰ ফালে চাই আছে। এডমিচন হৈ হৈ চিটবোৰ এফালৰ পৰা শেষ হৈ আহিছে। জেনেৰেল ৱেটিং লিষ্টৰ কাৰণে মাত্ৰ তিনিটা চিট বাকী আছেগৈ। এক গভীৰ হতাশাই তাৰ মনটোক খুন্দিয়াই পেলালেহি। দেউতাকৰ ভৰিৰ ওচৰতে বেগ এটা আছে। এডমিচনৰ কাৰণে কেনেবাকৈ দেৰি হৈ গ’লে ৰাতি হোটেলতে থাকিবলৈ সৰু-সুৰা কাপোৰ কেইটামান মাকে ভৰাই দি পঠাইছিল। পিছে সি এতিয়া থিক কৰিলে- যিমান কষ্ট হ’লেও সি আজি ঘূৰি যাব। ৰাতি হোটেলত থকাৰ এই টকাকেইটা সি দেউতাকক খৰচ কৰিবলৈ নিদিয়ে।\nসি কষ্ট কৰিছিল। পঢ়িছিল। তথাপিও কিয় এনেকুৱা হ’ল? ৰুগীয়া মাক-দেউতাকক সহায় কৰিবলৈ সি ঘৰখনৰ বহুখিনি দায়িত্ব হাতপাতি লৈছিল। ঘৰৰ ওচৰৰ এল পি স্কুলখনৰ পৰা ৰিটায়াৰ্মেণ্ট লোৱা দেউতাকক ঘৰখন চলোৱাত সহায় কৰিবলৈকে সি টিউচন কৰিছিল। তাৰ মাজতো সি কষ্ট কৰি পঢ়িছিল। মেজৰৰ ক্লাছৰ সময়ত লগৰ প্ৰায়বোৰে বাহিৰত আড্ডা দি থাকোতে সি ক্লাছ কৰিছিল। তাৰ সামৰ্থ্যৰ ভিতৰত সি যিমানখিনি পাৰে কষ্ট কৰিছিল আৰু তাৰ বাবদ সি যিমানখিনি মাৰ্কছ পাই পাছ কৰিছে সেইখিনিক লৈ সি সন্তুষ্ট হোৱাৰ বাদে আন উপায় নাছিল। হায়াৰ চেকেণ্ডাৰীত তাৰ দুটা বিষয়ত ভবাতকৈ বহুত কম নম্বৰ আহিছিল। তাৰ মতেৰে আটাইবোৰ প্ৰশ্নৰ বাবে আধা আধা নম্বৰ দিলেও সি ইমান কম নম্বৰ নাপায়। সকলোৱে কোৱাৰ বাবে সি সেইবাৰ বহী পুনৰীক্ষণৰ বাবে আবেদন দিছিল। দেউতাকৰ সৈতে সি সেইবাৰ প্ৰথম গুৱাহাটীলৈ আহিছিল। অফিচলৈ তাঁত-বাতি কৰিবলগীয়া হৈছিল। বেংকৰ ড্ৰাফট কাটি দীঘলীয়া শাৰী পাতিবলগীয়া হওঁতেও এক আশায়ে তাৰ মনটো ভৰাই ৰাখিছিল। এমাহ পাছত সেই অনাকাংক্ষিত ৰিজাল্টতো আহিছিল। একো সাল সলনি নহ’ল তাৰ মাৰ্কছীট! সি, মাক-দেউতাক আটায়ে হতাশ হৈছিল। ডিগ্ৰীৰ পৰীক্ষাবোৰতো সি বেমেজালি হোৱা যেন পাইছিল। পিছে তাৰ উপায় নাছিল। পুনৰ পৰীক্ষা দিয়াৰ বাবে এপ্লাই কৰিবলৈ টকা খৰচ কৰাৰ কথা সি চিন্তা কৰিবলৈ ভয় কৰিছিল।\nতাৰ ঘৰলৈ মনত পৰিল। মাকে চাগে এতিয়াও খা-খবৰ এটা পোৱাৰ আশাত উৎকণ্ঠাৰে ৰৈ আছে। ভনীয়েকৰ প্ৰতি তাৰ মনত গভীৰ অপৰাধবোধ জাগিল। বেচেৰীজনীৰ বহুত মন আছিল হায়াৰচেকেণ্ডাৰী কলেজত পঢ়াৰ। পিছে ঘৰখনত অলেখ চিন্তা আলোচনাৰ অন্ততঃ তাইক ওচৰৰ হায়াৰ চেকেণ্ডাৰী স্কুলখনতে এইবাৰ নাম লিখোৱা হ’ল। ঘৰখনৰ কোনেও একো মুখ খুলি নক’লেও এইটো কথা সকলোৱে বুজি পালে- তাক এইবাৰ গুৱাহাটীত পঢ়োৱাৰ খৰচৰ চিন্তাতেই এইখিনি কৰিবলগীয়া হৈছে। এইবোৰ দেখি ভাবি সি ঘৰত এবাৰ কৈছিল সি আৰু নপঢ়ে। চাকৰি এটাকে বিচাৰিব। পিছে দেউতাকক কোনোবাই কৰবাত শুনালে- আজিকালি মাষ্টাৰ্চ নপঢ়িলে একো লাভ নাই!\nসি অ’ডিটৰিয়ামটোত বহি থাকিব নোৱাৰিলে। ষ্টেজৰ ওপৰত শিক্ষকজনে চিঞৰি এফালৰ পৰা নামবোৰ মাতিয়ে আছে। ল’ৰা-ছোৱালীবোৰে শাৰী পাতি এফালৰ পৰা চাৰ্টিফিকেট ভেৰিফাই কৰাইছে, ফীজ দিছে। অলেখ অজস্ৰ কাষ্টৰ অসংখ্য শ্ৰেণীবিভাজনত তাৰ নামটো হেৰাই যোৱা যেন লাগিল। সি তাৰ পকেটত ভৰাই ৰখা মাকে বৰ আকুলতাৰে দি পঠোৱা এডমিচনৰ ফীজৰ টকাকেইটা এবাৰ চুই চালে। দেউতাকক একো নোকোৱাকৈয়ে সি বাহিৰলৈ ওলাই আহিল। অ’ডিটৰিয়ামটোৰ বাহিৰত এজাক অচিনাকী ল’ৰা-ছোৱালী, মাক-দেউতাকে ভিৰ কৰি আছে। কোনোবাই ফোন কৰি এডমিচন হৈ যোৱাৰ কথা কাৰোবাক জনাইছে। কোনোবাই বাকী থকা চিট কেইটাৰ ভিতৰত কেনেবাকৈ পোৱাৰ সম্ভাৱনা আছেনে নাই সেইয়া গুণা-গথা কৰি আছে। সি অচিনাকী মানুহবোৰক আটাইকে এবাৰ চকু ফুৰাই চালে। তাৰ দৰে দুখবোধৰ ভাব সি কাৰোৰে চকুত দেখা নাপালে। খং, ক্ষোভ, শোক, হতাশা আটাইখিনি তাৰ ডিঙিলকৈ উজাৰি আহিল। অ’ডিটৰিয়ামটোৰ পৰা এখন দীঘল বাৰাণ্ডা কলেজখনৰ সীমাৰ বেৰত শেষ হৈছেগৈ। সি সেই বাৰাণ্ডাখনেদি আগুৱাই গ’ল। তাৰ সামৰ্থখিনিৰ ইয়াত, এইখন কলেজত একো মূল্য নাই। মাক, দেউতাক, ভনীয়েক আটাইৰে মুখকেইখন তাৰ মনৰ আগত ভাঁহি আহিল। তাৰ চকুকেইটা চলচলীয়া হ’ল।\nবাৰাণ্ডাখনৰ সিটো মূৰত চৌহদৰ বেৰখনৰ গাতে লাগি এটা প্ৰসাৱগাৰ আছে। সি আগুৱাই গ’ল। ভিতৰত সোমাই সি দৰ্জাখন বন্ধ কৰি দিলে।\nএখন অচিনাকি কলেজৰ এটা লেতেৰা পৰিত্যক্ত প্ৰেসাৱগাৰৰ ভিতৰত সোমাই সি হুকহুকাই কান্দিবলৈ ধৰিলে।\n← কাহ, কাহ আৰু কাহ – (ডা০ ভূপেন শইকীয়া)\nচাদৰ (বি.জে. ৰঞ্জন) →\nচলক, সহগ আৰু এটা বীজগাণিতিক সমীকৰণ – খনিন্দ্র ভূষণ মহন্ত\nৰং–জীৱনৰ বোল – শ্ৰীমন্ত শৰ্মা


Kar Gharor Lakhimi Lyrics | Bhupen Hazarika | Assamese Lyrics - AssameseLyrical.com\nKar Gharor Lakhimi Lyrics | Bhupen Hazarika\nAssamese Song Kar Gharor Lakhimi Lyrics by Bhupen Hazarika. visit AssameseLyrical.com for more Assamese Lyrics\nSong: Kar Gharor Lakhimi (কাৰ ঘৰৰ লখিমী)\nKar Gharor Lakhimi Lyrics:---\nকাৰ ঘৰৰ লখিমী ঘৰলৈ উভতিছে\nকাৰ ঘৰ সজাই-পৰাই কোনে বাট চাইছে !\nকাৰ ঘৰত মেটমৰা কʼলা ধন বিজাৰিছে\nকাৰো ঘৰত অভাৱে জীৱন জোকাৰিছে।\nকাৰো ঘৰত নোপোৱাৰ চকুলো সৰিছে।\nকোনোবাই কাৰেং সাজি বিদ্যা আলয় পাতিছে ;\nঅভিজাতৰ দুলালসৱে ৰঙৰ খেলা খেলিছে।\nকাৰোবাৰ পঢ়াশালিৰ জঁকা ভাগি পৰিছে\nদুখীয়াৰ ছৱালে তাতে বিয়োগ অংক শিকিছে;\nকাৰোবাৰ সোণৰ সজাত ঈশ্বৰ বন্দী হৈছে\nদুখীয়াৰ থাপনাতে শলিতা কঁপিছে ।\nআমি যেন একোটি বনহংস\nউৰি উৰি বিছাৰিছোঁ নিজ সত্তা\nখাদ্য শান্তি আৰু নিৰাপত্তা ;\nউৰিছোঁ উত্তৰ দক্ষিণ কোণে\nউৰিছোঁ পূৱ আৰু পশ্চিম কোণে\nউৰি উৰি আহোঁ ছাইবেৰিয়ালৈ\nউৰি উৰি আহোঁ আমি তিব্বতলৈ\nউৰি ঘূৰি আহোঁ প্ৰাগজ্যোতিষলৈ ।\nআমিতো বিছৰা নাই কাৰো ধ্বংস।\nবিছাৰিছোঁ কিছু শান্তিৰ অংশ\nবনহংস ! বনহংস !! বনহংস !!!\nAssamese Lyrics Assamese Song Bhupen Hazarika Kar Gharor Lakhimi Lyrics\nAssamese Lyrics - AssameseLyrical.com: Kar Gharor Lakhimi Lyrics | Bhupen Hazarika


Search Result of Whatsapp in India\nপ্ৰকাশ পালে কৰীণা কাপুৰৰ গোপন বাৰ্তালাপ; এইসমূহ কথা পাতে অভিনেত্ৰীগৰাকীয়ে\nকৰীণা কাপুৰ প্ৰায়ে সামাজিক মাধ্যমত সক্ৰিয় হৈ থাকে\nবিভিন্ন অভিযোগৰ ভিত্তিত বিগত বৰ্ষত ৭০ লক্ষাধিক ভাৰতীয়ৰ ৱাটছএপ একাউণ্ট কৰিলে বন্ধ\nনৱেম্বৰ মাহত পোৱা ৬০২টি অভিযোগৰ ভিত্তিত ১৭.৫ লাখৰো অধিক ভাৰতীয়ৰ ৱাটছএপ একাউন্ট বন্ধ কৰিছিল কোম্পানীটোৱে।\nচিটি বাছৰ ভাৰাক লৈ কঠোৰ কামৰূপ মহানগৰ জিলা প্ৰশাসন,প্ৰকাশ কৰিলে নতুন তালিকা\nযানবাহন আৰক্ষীৰ ওচৰত যি কোনো অভিযোগ ৬৯০১২-৬৯০০৬ আৰু ৬০২৬১-৭৬৭৫৫ নম্বৰত WhatsApp যোগে প্ৰেৰণ কৰিব পাৰিব । অথবা পৰিবহণ বিভাগ (এনফ’ৰ্চমেন্ট) ক ৯৫৩১১০৭৪৮২ নম্বৰত প্ৰত্যক্ষ যোগাযোগ কৰিব পাৰিব ।\nপাকিস্তানৰ পক্ষত হোৱাটছএপত পোষ্ট কৰি নিলম্বিত জম্মু-কাশ্মীৰৰ তিনিজন শিক্ষাৰ্থী\nবিজেপি যুৱ শাখাৰ স্থানীয় নেতাসকলেও জগদীশপুৰা আৰক্ষী থানাত কাশ্মীৰৰ ছাত্ৰ-ছাত্ৰীসকলৰ বিৰুদ্ধে অভিযোগ দাখিল কৰিছে।\nGuwahati Police launches ‘Drugs Infoline’ to take forward the War On Drugs\nA WhatsApp Infoline number – 6026901246 – will remain active 24×7. Guwahati Police has requested Citizens to share any available information on drug trafficking or traffickers, so that the Police can act swiftly and band together with the people eradicate this evil.\nগুৱাহাটী বিশ্ববিদ্যালয়ৰ এজন সহকাৰী অধ্যাপকৰ বিৰুদ্ধে উত্থাপিত হৈছে যৌন নিৰ্যাতনৰ অভিযোগ\nস্নাতকোত্তৰ ছাত্ৰ সন্থাই গুৱাহাটী বিশ্ববিদ্যালয়ৰ উপাচাৰ্যক ইয়াৰ সঠিক তদন্ত বিচাৰি আৰু অভিযুক্তক শাস্তি দিবলৈ এখন স্মাৰকপত্ৰ প্ৰদান কৰিছে।\nগোপনীয়তা নীতি উলংঘা কৰাৰ বাবে হোৱাটছএপক ১,৯৫০ কোটি জৰিমনা\nসেৱা প্ৰদান কৰিবলৈ সদায়ে প্ৰতিশ্ৰুতিবদ্ধ হৈ ৰ'ব\nএতিয়াৰ পৰা চিন্তা নকৰাকৈ আনক মোবাইল ফোন দিয়ক, হোৱাটছএপে লৈ আহিছে নতুন সুবিধা\nস্মাৰ্টফোনটো এজন বন্ধু বা পৰিয়ালৰ সদস্যক লাগতিয়াল কামৰ বাবে দিব লগা হয়\nএতিয়াৰে পৰা ৩ টা সহজ পদ্ধতিৰে হোৱাটছএপ যোগে লাভ কৰিব ক'ভিড ছিটাকৰণ প্ৰমাণপত্ৰ\nহোৱাটছএপ যোগে ডাউনলোড কৰিব পাৰিব ক'ভিড-১৯ ছিটাকৰণ প্ৰমাণপত্ৰ\nহোৱাটছএপক প্ৰত্যাহ্বান জনাবলৈ আহি আছে মোডী চৰকাৰৰ মেচেজিং এপ "সন্দেশ্ব"\nএই এপত হোৱাটছ এপৰ দৰে সকলো সুবিধা উপলব্ধ থাকিব\nঅশ্লীল ভিডিঅ' নিৰ্মান কৰি ৰাজ কুন্দ্ৰাই দৈনিক কিমান টকা উপাৰ্জন কৰিছিল,জানক?\nহোৱাটছএপৰ মেছেজে ব্যাখ্যা কৰিছে যে ৰাজ কুন্দ্ৰাই প্ৰতিটো সিদ্ধান্তৰ লগতে জড়িত হৈ আছিল।\nহোৱাটছএপ গ্ৰুপত অশ্লীল ফটো আৰু ভিডিঅ' প্ৰচাৰ কৰি গ্ৰেপ্তাৰ ইম্ফলৰ যুৱক\nগ্রুপটো ২০২১ চনৰ ২২ মাৰ্চত গঠন কৰা হৈছিল,এই গ্রুপটোৰ ৩৫৫ জন সদস্য আছে।\n5 NGOs from Assam selected for GROW Fund grant\nThe 100 NGOs were selected through an open and transparent online application process. Each application was assessed on the basis of quantitative and quantitative information on parameters like financial strength, fundraising potential, expansion, impact on funding, and significant gaps.\nভেকচিনৰ দুটা ড'জ গ্ৰহণ নকৰিলে উপস্থিত থাকিব নোৱাৰিব গণতন্ত্র দিৱসৰ পেৰেডত\nপ্রতিখন গে’টত থাৰ্মেল চেকিংঙৰ ব্যৱস্থাও কৰা হ’ব।\nলখিমপুৰত আৰক্ষীৰ বেহু ভাঙি পলায়ন কৰা দুৰ্ধৰ্ষ অপৰাধী গেৰজাই পুনৰ আৰক্ষীৰ জালত\nউল্লেখ্য যে গুলিবিদ্ধ গেৰজাইৰ বিৰুদ্ধে ঢকুৱাখনা ,ঘিলামৰা আৰু গোগামুখ থানাত হত্যা,ডকাইতি, অপহৰণ আদিকে কৰি ৮ টাৰো অধিক গোচৰ ৰুজু হৈ আছিল ।\nভাৰত চৰকাৰৰ ‘প্ৰধানমন্ত্ৰী ৰাষ্ট্ৰীয় বাল পুৰস্কাৰ ২০২২’ লাভ কৰিছে নাজিৰাৰ কণমাণি কণ্ঠশিল্পী ধৃতিস্মান চক্ৰৱৰ্তীয়ে\nউল্লেখ্য, ডেৰবছৰ বয়সৰ পৰাই সংগীতৰ প্ৰতি বিশেষ ধাউতি দেখুওৱা কণমানি ধৃতিমান চক্ৰৱতীয়ে কমবয়সীয়া বহুভাষিক গায়ক হিচাপে ইণ্ডিয়া বুক অব ৰেকৰ্ডছতো স্থান পাইছে৷\nএনজিটিয়ে ৰাসায়নিক গোটৰ ওপৰত ১৯.৮৫ কোটি টকাৰ জৰিমনা আৰোপ কৰিছে\nকাৰখানাৰ মালিকে জৰিমনাটোৰ বিৰুদ্ধে আপীল কৰাটো বিচাৰিছে\nযোৰহাটৰ অ’এনজিচিৰ খাৰুৱা তেলৰ পাইপলাইনত অগ্নিকাণ্ড,এমাহৰো অধিক সময় ধৰি তেল নিৰ্গমন হৈ আছিল\nঅগ্নি নিৰ্বাপক বাহিনী, জ্যেষ্ঠ অ’এনজিচি বিষয়া তথা আৰক্ষী বিষয়াসকল ঘটনা স্থলীতস্থানত উপস্থিত হয় আৰু জুই নিয়ন্ত্ৰণলৈ অনা হয়।\nসুৰাপান কৰি গাড়ী চলোৱা চালকক দিয়া হ'ল এক অদ্ভুত শাস্তি, মাজনিশা কৰিব লগা হ'ল এক বিশেষ কাম\nসুৰাপান কৰাৰ পিছত মানুহে বাহন লৈ ৰাস্তালৈ ওলাই আহে\nমিথুন চক্ৰৱৰ্তীৰ ৰহস্য প্ৰকাশ কৰিলে ভাৰতীয়ে, অভিনেতাজনে ক'লে- মোৰ ঘৰত এতিয়া কাজিয়া লাগিব!\nআহত আপুনিও ভাৰতীৰ সৈতে যোগ দিয়ক\nটিকট অবিহনে কৰিব পাৰিব ৰে'লত ভ্ৰমণ; ৰে'লৱেৰ এই বিশেষ নিয়মটো জানক\nসংৰক্ষিত আসন দিবলৈ অস্বীকাৰ কৰিলেও ভ্ৰমণ বন্ধ কৰিব নোৱাৰিব\nঅমিক্রনৰ ব্যাপক সংক্ৰমণৰ বাবে বিশেষ সিদ্ধান্ত নিউজিলেণ্ডৰ প্রধানমন্ত্রী জেচিন্ডা আৰ্দেনৰ\nক'ভিডৰ কাৰণে মানুহ অসুস্থ হৈছে, তেওঁলোক বাধ্য হৈছে নিজৰ প্রিয়জনৰ ওচৰৰ পৰা দূৰৈত থাকিবলৈ।\nশীতকালত ছালখন সতেজ কৰি ৰখাৰ সহজ উপায়\nযদি আপোনাৰ মুখখন অত্যাধিক শুকান হয় তেন্তে আপুনি কলৰ ফেচ পেক প্ৰয়োগ কৰিব পাৰে।\nভাৰতীয় জনতাই মোক জীয়াই জীয়াই জ্বলাই পেলাব,মোক দেশলৈ ঘূৰি যাবলৈ নিদিব:ছোৱেইব আখটাৰ\nপাকিস্তানৰ কেইবাজনো প্ৰাক্তন ক্ৰিকেটাৰে স্বীকাৰ কৰিছে যে ভাৰত ভ্ৰমণ কৰোঁতে তেওঁলোকে সঁচাকৈয়ে জীৱনৰ এটা খুব ভাল সময় অতিবাহিত কৰিছিল ।\nAll Rights Reserved 2022 © The Janambhumi | Total visits : 71434711


শিক্ষক দিৱস: বোকাখাতত অৱসৰপ্ৰাপ্ত শিক্ষাগুৰুৰ ঘৰে ঘৰে গৈ সম্বৰ্ধনা কংগ্ৰেছৰ\nবোকাখাত , September 6, 2018 5:55 pm\nশিক্ষক দিৱসত উপলক্ষে বুধবাৰে বোকাখাত ব্লক কংগ্ৰেছ সমিতিয়ে সমষ্টিৰ ৩টা জিলা পৰিষদ এলেকাৰ অৱসৰপ্রাপ্ত ১০ গৰাকী শিক্ষক-শিক্ষয়িত্ৰীৰ বাসগৃহত গৈ সম্বৰ্ধনা জনায়৷\nসম্বৰ্ধনা জনোৱা অৱসৰপ্ৰাপ্ত শিক্ষকসকল হ’ল জে.ডি.এচ.জি. মহাবিদ্যালয়ৰ অধ্যক্ষ বাবুলাল মোৰ, বোকাখাত উচ্চতৰ মাধ্যমিক বিদ্যালয়ৰ অধ্যক্ষ ৰাতুল ৰাজখোৱা, কুৰুৱাবাহী উচ্চতৰ মাধ্যমিক বিদ্যালয়ৰ অধ্যক্ষ বিশ্বেশ্বৰ দাস, নুমলীগড় উচ্চ মাধ্যমিক বিদ্যালয়ৰ প্রধান শিক্ষক পদ্মধৰ কছাৰী, ৰজাবাৰী উচ্চ ইংৰাজী বিদ্যালয়ৰ শিক্ষয়িত্ৰী পদুমী গাজলু, ৰজাবাৰী মধ্য ইংৰাজী বিদ্যালয়ৰ প্রধান শিক্ষক টংকেশ্বৰ হাজৰিকা, জে.ডি.এচ.জি. মহাবিদ্যালয়ৰ বাণিজ্য শাখাৰ প্ৰবক্তা গোবিন দলে, সাপজুৰি নেহৰু প্রাথমিক বিদ্যালয়ৰ প্রধান শিক্ষক প্রফুল্ল হাজৰিকা, ডিফলু বাগান প্রাথমিক বিদ্যালয়ৰ প্রধান শিক্ষক মজিদুৰ ৰহমান আৰু কুৰুৱাবাহী সত্ৰ প্রাথমিক বিদ্যালয়ৰ প্রধান শিক্ষক কনকেশ্বৰ গগৈ।\nশিক্ষকসকলক ব্লক কংগ্ৰেছে গুৰু প্ৰণাম জনোৱাৰ লগতে এখন ফুলাম গামোচা আৰু মানপত্ৰৰে সম্বর্ধনা জনায়।\nকাৰ্য্যসূচীটোত ব্লক কংগ্ৰেছৰ সভাপতি ধৰ্মেশ্বৰ কুৰ্মী, সম্পাদক দাদু টায়ে, সদস্য প্রদীপ নাথ, গোলাঘাট জিলা কংগ্রেছৰ উপ সভাপতি মুনীন্দ্ৰনাথ শৰ্মা, জিলা মহিলা কংগ্ৰেছৰ সভানেত্রী মিনতি দলে, ব্লক মহিলা কংগ্রেছৰ সভানেত্রী মামনি বৰা, ব্লক কংগ্ৰেছৰ উপ-সভাপতি বিপুল দাস, প্রশাসনিক সাধাৰণ সম্পাদক বিমল দলে, সাধাৰণ সম্পাদক ক্রমে লক্ষ্মী প্রসাদ শইকীয়া, ভাস্কৰ কালিন্দী, জিতু শইকীয়াৰ লগতে তপন বৰা উপস্থিত থাকে।


সৰিয়হফুল : ভাগৱতীৰ সৰিয়হফুল - অশোক কুমাৰ নাথ - সাহিত্য ডট অৰ্গ\nহকাৰজনৰ ফোনটো বাজি উঠিল:\nভাগৱতী: তুমি মোক পেপাৰ দিয়া হকাৰজন নহয়নে? মই বনফুল পথৰ পৰা সৰিয়হফুল ভাগৱতীয়ে ক’লোঁ৷\nহকাৰ: হয়, কওকচোন ছাৰ?\nভাগৱতী: হেৰা! তুমি এইবোৰ কি কৰিছা হে?\nহকাৰ: ছাৰ পেপাৰ পোৱা নাই নেকি আপুনি?\nভাগৱতী: পেপাৰ পাইছোঁ, কিন্তু তুমি পেপাৰখন মাটিয়ে-বালিয়ে এনেকৈ পেলাই থৈ যোৱা যে? বেয়া লাগে নহয় তেনেকৈ মাটিয়ে-বালিয়ে পৰি থকা পেপাৰখন ভিতৰত সুমুৱাবলৈ৷ ইফালে বিছনাত শুই শুয়ো মোৰ পেপাৰখন চোৱাৰ অভ্যাস আছে৷ তেনেকৈ লেতেৰা-পেতেৰা ঠাইত পেপাৰখন পৰি থাকিলে বেয়া লাগে নহয় ভিতৰলৈ আনিবলৈ৷ হাতত তুলি ল’বলৈকে বেয়া লাগে৷\nহকাৰ: ছাৰ, আমি আচলতে গে’টৰ বাহিৰৰ পৰাই পেপাৰখন দলিয়াই দিওঁ৷ হাতত তেনেই কম সময় থাকে যে আমাৰ৷ সেই পুৱাতেই কিমানখিনি মানুহক আমি পেপাৰ দিব লাগে ভাবকচোন! পুৱাই পুৱাই ৩০০মান মানুহৰ ঘৰত মই পেপাৰ দিবলৈ যাওঁ৷\nভাগৱতী: কিয় দলিয়াবাহে পেপাৰ? তেনেকৈ মাটিয়ে-বালিয়ে বা লেতেৰা ঠাইত পৰি যোৱা পেপাৰখন মই ভিতৰত সোমোৱাব নোৱাৰোঁ দেই! প্ৰয়োজন হ’লে তোমালোকৰ পৰা পেপাৰ লোৱাই বন্ধ কৰি দিম৷\nহকাৰ: ছাৰ, কেনেদৰে দিলে আপুনি ভাল পাব কওকচোন?\nভাগৱতী: মই গে’ট খুলি থ’ম৷ বাৰাণ্ডাতে মিকছাৰ খোৱা প্লেট এখন থৈ দিম৷ তাত ধুনীয়াকৈ থৈ যাবা আজিৰ পৰা পেপাৰখন৷ চামুচ এখনো দি থ’ম৷ পেপাৰখন প্লেটত ৰাখি চামুচখন পেপাৰৰ ওপৰতে দি থৈ যাবা৷ নহ’লে পেপাৰ বতাহে উৰুৱাই লৈ গুচি যাব৷ বুইছা?\nহকাৰ: ছাৰ, পেপাৰখন থ’বলৈ প্লেটখন সৰু হ’ব নেকি! আৰু চামুচখনকহে বতাহে উৰুৱাই লৈ গুচি যাবচোন?\nভাগৱতী: ঠিক আছে! তেন্তে মই ভাতখোৱা কাঁহৰ কাঁহী এখন আৰু মাংস খোৱা কাঁহৰ বাটি এটা থৈ দিম দিয়া৷ কাঁহীখনত পেপাৰখন থৈ তাৰ ওপৰতে বাটিটো থৈ যাবা৷ মুঠতে মাটিয়ে-বালিয়ে আজিৰ পৰা পেপাৰ পেলাই থৈ নাযাবা৷ বুইছানে?\nহকাৰ: হয়, নিশ্চয় ছাৰ!\nপিছদিনা দেওবাৰ বুলি ভাগৱতী শোৱাৰ পৰা উঠোঁতেই চাৰে আঠমান বাজিল৷ কিন্তু বাহিৰত কাঁহৰ কাঁহীও নাই আৰু মাংস খোৱা কাঁহৰ বাটিটোও নাই৷ পেপাৰখন বাৰাণ্ডাতে চিত ভোলোঙা খাই পৰি আছে৷ ভাগৱতীয়ে দেওবাৰৰ সেই পুৱাতেই চকুৰে সৰিয়হফুল দেখি গ’ল৷ তৎক্ষণাৎ তেওঁ এটা কঠোৰ সিদ্ধান্ত লৈ পেলালে: কাইলৈৰ পৰা এটা ডাঙৰ গধুৰ কেৰাহী বাৰাণ্ডাত থৈ দিয়া হ’ব আৰু কেৰাহীটো বাৰাণ্ডাৰ খুঁটা এটাত শিকলিৰে বান্ধি তলা মাৰি ৰখা হ’ব৷\n← জীৱনৰ ৰং : সাঁকো পাৰ হোৱা কাহিনী – ৰূপম ঠাকুৰীয়া\n৮০ ৰ পৰা ৮০০ কোটি – তৃষ্ণাক্ষী স্ৱৰ্গীয়াৰী →


মোনাজাত – sogoodislam\n⚠⚠⚠মোনাজাত ( المناخاة )⚠⚠⚠\nসাধাৰণ অৰ্থত আমি মোনাজাত বা দো’আ বুলি কলে কেৱল দোয়ো হাত দাঙি আল্লাহৰ ওচৰত কৰা প্ৰাৰ্থনাকেই বুজি পাওঁ !! কিন্তু শ্বৰীয়তৰ দৃষ্টিভংগীত এই মোনাজাত বা দো’আই প্ৰকৃততে কি অৰ্থ বহন কৰিছে আৰু এই দো’আৰ উত্তম পদ্ধতি বা শ্ৰেষ্ঠ সময় কোনটো সেই দিশটোৰ প্ৰতি আমি গৰিষ্ঠ সংখ্যকেই নাজানোঁ বা উদাসীন হৈ থাকো।\nমোনাজাত শব্দৰ অৰ্থ হৈছে পৰস্পৰে গোপনে কথা পতা । ৰাছূল চল্লাল্লাহু আলাইহি অছাল্লামে কৈছে : إِنٌَ أَحَدَكُمْ إأذَا صَلٌَى بُناَخِى رَبًٌهُ – অৰ্থাৎ তোমালোকৰ কোনোবাই যেতিয়া চালাতৰত অৱস্থাত থাকে, তেতিয়া তেওঁ আল্লাহৰ লগত মোনাজাত কৰে বা গোপনে কথা পাতে ( মিশকাত হাঃ/৭১০ )।চালাত শব্দৰ অৰ্থ হৈছে দো’আ , ক্ষমা প্ৰাৰ্থনা ইত্যাদি । তকবীৰে তহৰীমাৰ পৰা আৰম্ভ কৰি চালাম ফিৰোৱাৰ লৈকে সমগ্ৰ চালাতেই কেৱল দো’আ আৰু দো’আ ।। অৰ্থ বুজি চালাত আদায় কৰা সকলৰ বাবে প্ৰকৃততে ইয়াতকৈ আৰু বিশেষ দো’আ কৰিবলগা নাথাকেই । নবী চল্লাল্লাহু আলাইহি অছাল্লামে কৈছে : চিজদাহৰ সময়ত বান্দা তাৰ ৰব্বৰ সৰ্বনিম্ন কাষ চাপি যায় । সেয়েহে এই সময়ত সাধ্যানুসৰি বেছিকৈ দো’আ কৰিব লাগে ( মুচলীম , মিশকাত হাঃ/৮৯৪ )। ইয়াৰ ওপৰিও শেষ বৈঠকত তাশ্বাহুদ আৰু চালামৰ মধ্যৱৰ্ত্তী সময়খিনিত ৰাছূল চল্লাল্লাহু আলাইহি অছাল্লামে বেছিকৈ দো’আ কৰিছিল ( মুচলীম , মিশকাত হাঃ/৮১৩ )।\nনবী চল্লাল্লাহু আলাইহি অছাল্লামে আৰু কৈছে : الْدٌُعاَوُ هُوَ اَلْعِبَادةُ – দো’আ হল ইবাদত ( মিশকাত হাঃ/২২৩০ )। দো’আ যিহেতু এক ইবাদত , সেয়েহে এই ইবাদতৰ পদ্ধতি বা সময় নবী চল্লাল্লাহু আলাইহি অছাল্লামে দেখুৱাই যোৱা চুন্নত অনুসৰি হোৱাটো একান্তই বাঞ্চনীয় । উল্লেখযোগ্য যে আমাৰ ইয়াত প্ৰচলিত ফৰজ চালাতৰ পাছত ইমামৰ সৈতে কৰা সন্মিলিত মোনাজাতৰ সপক্ষে ৰাছূল চল্লাল্লাহু আলাইহি অছাল্লাম বা চাহাবায়ে কেৰাম সকলৰ পৰা কোনো চহীহ বা জয়ীফ চনদৰ দলীল নাই । নিশ্চিত ভাবে এনে ইবাদত দ্বীনৰ নতুন সৃষ্টি , যাক শ্বৰীয়তৰ দৃষ্টিত বিদআত বোলা হয় ! বিদআতী ইবাদতৰ পৰিণতি হৈছে জাহান্নাম । সেয়েহে আমি ত্বথ্যবিহীন এনে ইবাদতৰ পৰা সাৱধান হোৱা উচিত । কোৱা বাহুল্য যে, মক্কা মদিনাৰ মছজিদত এনে সন্মিলিত মোনাজাতৰ আজিও কোনো অস্তিত্ব নাই । অৱশ্যে ব্যক্তিগত ভাবে অকলে দো’আ কৰাত শ্বৰীয়তৰ কোনো বাধা নাই ।\nচালাতৰ মাধ্যমত শ্ৰেষ্ঠ দো’আ হৈছে চুৰাতুল ফাতিহাৰ জৰিয়তে ” আলহামদুলিল্লাহ ” আৰু ” ইহদিনাচ্ ছিৰাতাল মুছতাকিম ” বুলি দো’আ কৰা ।\nআল্লাহে আমাক সকলোকে সঠিক চুন্নতি পদ্ধতিৰে দো’আ আৰু ক্ষমা প্ৰাৰ্থনা কৰি আমাৰ গোণাহ সমূহ মাফ বিচৰাৰ তৌফিক দান কৰক । । । আমীন । । । । ।\nইমাম ইবনে আবী যায়দ আল কায়রাওয়ানী রহ. রচিত আকীদা ও বিশ্বাসের মূলকথা Previous\nশ্বহী শ্বাহো চিজদাহ[ph] Next


ভাৰতীয় ষ্টেট বেংকে আগবঢ়াইছে জ্যেষ্ঠ নাগৰিকলৈ আকৰ্ষণীয় উপহাৰ! ৩১ ডিচেম্বৰ পৰ্যন্ত লওক সুবিধাSbi-special-fd-scheme-for-senior-citizens-last-date-extend-till-31st-dec– News18 Assam\nভাৰতীয় ষ্টেট বেংকে আগবঢ়াইছে জ্যেষ্ঠ নাগৰিকলৈ আকৰ্ষণীয় উপহাৰ! ৩১ ডিচেম্বৰ পৰ্যন্ত লওক সুবিধা\nUpdated:September 16, 2020, 2:13 PM IST\nদেশত এতিয়া কোৰোণাৰ সংহাৰ। কোৰোণা ভাইৰাছৰ ফলত দেশৰ অৰ্থনীতি ব্যাপক ভাবে ক্ষতিগ্ৰস্ত হৈছে।\nLast Updated: September 16, 2020, 2:13 PM IST\nদেশত এতিয়া কোৰোণাৰ সংহাৰ। কোৰোণা ভাইৰাছৰ ফলত দেশৰ অৰ্থনীতি ব্যাপক ভাবে ক্ষতিগ্ৰস্ত হৈছে। অৰ্থনীতি কিছু সুস্থিৰ কৰি তুলিবলৈ কেন্দ্ৰীয় চৰকাৰে এতিয়া গ্ৰহণ কৰিছে বিশেষ কিছু কাৰ্যপন্থা। তাৰ মাজতে ভাৰতৰ ৰাজহুৱা খণ্ডৰ সৰ্ববৃহত্ বেংক ভাৰতীয় ষ্টেট বেংকে জ্যেষ্ঠ নাগৰিকলৈ আগবঢ়াইছে বিশেষ উপহাৰ।অহা ৩১ ডিচেম্বৰলৈ বৃদ্ধি কৰিছে জ্যেষ্ঠ নাগৰিকসকলৰ বাবে বিশেষ ফিক্স ডিপ’জিট আঁচনিত বিনিয়োগৰ অন্তিম তাৰিখ।\nউল্লেখযোগ্য যে, ষ্টেট বেংকে যোৱা মে’ মাহত জ্যেষ্ঠ নাগৰিককৰ বাবে ‘উই কেয়াৰ’ ছিনিয়ৰ চিটিজেনছ টাৰ্ম ডিপ’জিট স্কীম হাতত লৈছিল। প্ৰথম অৱস্থাত এই আঁচনিৰ সুবিধা গ্ৰহণৰ অন্তিম তাৰিখ আছিল ৩০ ছেপ্তেম্বৰ। কিন্তু দেশৰ শেহতীয়া পৰিস্থিতিৰ প্ৰতি লক্ষ্য ৰাখি এই আঁচনিৰ ম্যাদ অহা ৩১ ডিচেম্বৰলৈকে বৃদ্ধি কৰা হৈছে।\nভাৰতীয় ষ্টেট বেংকে এই আঁচনিত ৫বছৰ বা ইয়াতকৈ অধিক সময়ৰ ফিক্স ডিপ’জিটৰ ওপৰত ৩০ বেছিছ পইণ্টৰ অতিৰিক্ত প্ৰিমিয়াম তৎকালীনভাৱে লাভ কৰিব। ৬০ বছৰ বা ইয়াতকৈ অধিক বয়সৰ লোক এই আঁচনিৰ অংশীদাৰ হ’ব পাৰিব। সৰ্বাধিক ৫ বছৰৰ বাবে প্ৰযোজ্য এই আঁচনিৰ অধীনত বিনিয়োগ কৰা ধন সৰ্বোচ্চ ২ কোটি। কিন্তু ম্যাদ সম্পূৰ্ণ হোৱাৰ পূৰ্বে বিনিয়োগ কৰা ধনৰাশি ৰাখি উলিয়াব বিচাৰিলে দিয়া নহ’ব কোনো ধৰণৰ সুত।


কোৰোণাৰ ভয়ংকৰ সংক্ৰমণ! ল'ক ডাউন নহয়, আজিৰ পৰা ১৫ দিনৰ বাবে জনতা কাৰ্ফিউ 15-day-janta-curfew-in-maharashtra-from-april-14– News18 assam\nকোৰোণাৰ ভয়ংকৰ সংক্ৰমণ! ল'ক ডাউন নহয়, আজিৰ পৰা ১৫ দিনৰ বাবে জনতা কাৰ্ফিউ\nবুধবাৰে নিশা ৮ বজাৰ পৰা আগন্তুক ১ মে পুৱা ৭ বজালৈকে ৰাজ্যজুৰি ১৪৪ ধাৰা বলৱত্ হৈ থাকিব।\nLast Updated : April 14, 2021, 08:54 IST\nকোৰোণাৰ দ্বিতীয় ঢৌৱে লৈছে ভয়ংকৰ ৰূপ। প্ৰতিদিনে বাঢ়িছে আক্ৰান্ত লোকৰ সংখ্যা। মহাৰাষ্ট্ৰত বৰ্তমান অনিয়ন্ত্ৰিত হৈছে কোৰোণাৰ পৰিস্থিতি। ফলত উপায়ন্ত হৈ মহাৰাষ্ট্ৰ চৰকাৰে বুধবাৰে নিশাৰ পৰা কাৰ্যকৰী হোৱাকৈ জাৰি কৰিছে জনতা কাৰ্ফিউ। এই কথা জনালে ৰাজ্যখনৰ মুখ্যমন্ত্ৰী উদ্ধৱ থাকৰেই।\nবুধবাৰে নিশা ৮ বজাৰ পৰা আগন্তুক ১ মে'ৰ পুৱা ৭ বজালৈকে ৰাজ্যজুৰি ১৪৪ ধাৰা বলবৎ হৈ থাকিব। এই সময়ছোৱাত বন্ধ থাকিব হোটেল, ৰেষ্টুৰেণ্ট। কেৱল অত্যাৱশ্যকীয় সেৱাৰ সৈতে জড়িত বাছ বা লোকেল ট্ৰেইন চলিব। খোলা থাকিব বেংক সেৱা।\nইফালে মহাৰাষ্ট্ৰ, পাঞ্জাৱ, ছত্তীশড়ত কোৰোণা পৰিস্থিতিৰ পৰ্যবেক্ষণৰ বাবে প্ৰতিনিধি প্ৰেৰণ কৰিছে মোদী চৰকাৰে।\nমহাৰাষ্ট্ৰ চৰকাৰৰ তৰফৰ পৰা জনোৱা মতে, আগন্তুক ১ মে পৰ্যন্ত বৈধ বা উপযুক্ত কাৰণক বাদ দি ৰাস্তালৈ কোনো লোক ওলাব নোৱাৰিব। সকলো ধৰণৰ ব্যৱসায়িক প্ৰতিষ্ঠান, পাব্লিক প্লেচ বন্ধ থাকিব। জৰুৰী আৰু অত্যাৱশ্যকীয় কামক বাদ দি আনসককলো ধৰণৰ কাম বন্ধ থাকিব।\nউল্লেখ্য যে, বিগত ১৪ দিনত দেশত যিমান লোক কোৰোণাত আক্ৰান্ত হৈছে তাৰে ৫৭ শতাংশ কেৱল মহাৰাষ্ট্ৰৰে। আৰু যিমান সংখ্যকৰ মৃত্যু হৈছে, তাৰ ৪৭ শতাংশ এই ৰাজ্যৰে।\nFirst published: April 14, 2021, 08:54 IST\ncorona virusJanata CurfewLockdownMaharashtra


সমাজত প্ৰচলিত বাল্য বিবাহ আৰু ইয়াৰ কুফল - প্ৰতিধ্বনি pratidhwani\nHome / প্রবন্ধ / সমাজত প্ৰচলিত বাল্য বিবাহ আৰু ইয়াৰ কুফল\nসমাজত প্ৰচলিত বাল্য বিবাহ আৰু ইয়াৰ কুফল\nবিকশিত ৰাষ্ট্ৰ বা সুস্থ জাতি গঢ়ি তুলিবলৈ প্ৰয়োজন সুস্থ, শিক্ষিত নাগৰিক৷ সুস্থ আৰু শিক্ষিত নাগৰিকৰ কথা কলে আমাৰ মনলৈ আহে মাতৃৰ কথা, কাৰণ মাতৃয়েহে পাৰে শিশুক সুস্থ, শিক্ষিত আৰু বিকাশগামী নাগৰিক গঢ়ি তুলিবলৈ৷ গতিকে প্ৰতিগৰাকী মাতৃ শিক্ষিত হলেহে আমি বিকশিত ৰাষ্ট্ৰৰ আশা কৰিব পাৰোঁ৷ প্ৰখ্যাত দাৰ্শনিক নেপোলিয়নে কৈছিল ‘ এটা সুস্থ জাতি পাবলৈ প্ৰয়োজন এজন শিক্ষিত মাতৃ৷ এ. পি.জে. আব্দুল কালামে কৈছিল-‘ নাৰী শক্তিশালী হ’লে সুস্থ সমাজ এখন নিশ্চিত হয়৷’\nকিন্তু আমাৰ ভাৰৰতত এতিয়াও প্ৰায়ভাগ নাৰীসকল\nশিক্ষাৰ পৰা বঞ্চিত, ইয়াৰ প্ৰধান কাৰণ হ’ল বাল্যবিবাহ৷\nঅনাগত প্ৰজন্ম সুস্থভাৱে বাঢ়ি অহা আৰু সুনাগৰিক হিচাপে গঢ়ি উঠাত বাল্যবিবাহ এক প্ৰাচীৰ হৈ আছে৷\nবিবাহ বুলিলে সাধাৰণতে ভাৰতবৰ্ষৰ বিভিন্ন ঠাইত বিভিন্ন সমাজত এগৰাকী নাবালিকাক সাধাৰণতে ১৮ বছৰৰ তলৰ এজন প্ৰাপ্তবয়ষ্ক বা অ প্ৰাপ্তবয়ষ্ক পুৰুষলৈ বিয়া দিয়া হয়৷\nবৰ্তমান ভাৰতৰ ভিতৰত আমাৰ অসমত বাল্যবিবাহৰ প্ৰচলন বেচি৷ অসমৰ ভিতৰত চাহ বাগান আৰু চ’ৰ চাপৰিত বাল্য বিবাহ বেচিকৈ হোৱা দেখা যায়৷ অসমত ২২৫১ খন চৰ আছে৷ তাতে প্ৰায় ৫০ লাখ মানুহৰ বসতি৷ এই মানুহখিনি দৰিদ্ৰতা আৰু শিক্ষাৰ অভাৱত সমাজত একাষৰীয়াকৈ থকাৰ দৰে থাকিবলৈ বাধ্য৷ আধুনিক যুগত আজিও তেওঁলোক আদিম মানুহৰ দৰেই বসবাস কৰে৷ সংগ্ৰহিত তথ্য মতে চৰ অঞ্চলত মাত্ৰ ১৯ শতাংশ মানুহ হে শিক্ষিত, তাৰে ৪ শতাংশ নাৰী শিক্ষিতৰ হাৰ৷ অতি দুখৰ বিষয় যে আমাৰ ভাৰতত শিক্ষিতৰ সংজ্ঞা বুজাবলৈ এল.পি.স্কুলৰ ডেওনা পাৰ হৱাকেই বুজায়৷ গতিকে এই ৪ শতাংশক কিমান সংখ্যক নাৰী উচ্চ শিক্ষিত হ’ব তাক অনুধাৱন কৰিব পাৰি৷ অসমৰ চাহ বাগানত বাস কৰা চাহ জনগোষ্ঠীৰ ক্ষেত্ৰতো ছোৱালীবোৰো শিক্ষাৰ ক্ষেত্ৰত পিছপৰা ৷ এনে শিক্ষাৰ দিশত একেবাৰে পিছপৰি থকা অঞ্চলত সামাজিক পৰম্পৰাবোৰো তেনেকুৱা ৷ আগতকৈ কিছুক্ষেত্ৰত দিনে দিনে পৰম্পৰাবোৰ কমি আহিছে৷ আগতকৈ বাল্যবিবাহৰ হাৰো কমিছে, তথাপিও এতিয়াও ভাৰতৰ ভিতৰত অসমত বাল্য বিবাহৰ হাৰ ৩২.৬ শতাংশ হৈ আছে৷\n২০১৮ চনৰ এখন প্রতিবেদন মতে, অসমৰ ধুবুৰী, বঙাইগাঁও, গোৱালপাৰা, বৰপেটা,চিৰাং, ধেমাজি, লখিমপুৰ আদি জিলাৰ গাঁৱৰ দৰিদ্ৰ পৰিয়ালৰ মাজত বাল্য বিবাহৰ হাৰ অস্বাভাৱিকভাৱে বৃদ্ধি পাইছে।তাৰ ভিতৰত ধুবুৰী, বৰপেটা, বঙাইগাঁও জিলাত সৰ্বাধিক৷ এই জিলাকেইখনত ১৮ বছৰৰ তলৰ কন্যাসন্তান আৰু ২১ বছৰৰ তলৰ কিশোৰৰ বিবাহৰ হাৰ বেছি।জিলাকেইখনৰ বাল্যবিবাহৰ হাৰ হ’ল ক্ৰমে- ধুবুৰী- ৪৮.৩ শতাংশ, বৰপেটা- ৪৬.৯ শতাংশ,বঙাইগাঁও- ৪২.৫ শতাংশ৷ ৰাজ্যৰ বাবে উদ্বেগজনক হৈ পৰা বাল্য বিবাহৰ ঘটনা বৃদ্ধিৰ ফলত অকালতে মাতৃত্বৰ বোজা লোৱাৰ বাবে অপুষ্টিত ভোগা শিশুৰ হাৰ তথা প্ৰসৱজনিত মৃত্যুৰ হাৰো সমান্তৰালভাৱে বৃদ্ধি পাইছে৷\n১.দৰিদ্ৰতা বাল্যবিবাহৰ মুল কাৰক বুলি কলেও ভুল কোৱা নহব৷ দৰিদ্ৰতাৰ বাবে অভিভাৱকে ছোৱালীক অসমৰ্থ উচ্চ শিক্ষা দিয়াত , তাতকৈ বিয়া দিয়াটোকে ঠিক বুলি ভাৱে৷ আনফালে আৰ্থিক দুৰ্বলতাৰ বাবে কিছু দৰাঘৰে সুযোগ লয়৷\n২. শিক্ষাৰ প্ৰভাৱ নথকা অঞ্চলত বাল্যবিবাহ বেচিকৈ হোৱা দেখা যায় ৷ অভিভাৱকৰ নিৰক্ষৰতাই বাল্যবিবাহক ঘী- তেল দিয়ে৷\n৩.চ’ৰ- চাপৰিত তথা ভিতৰুৱা গ্ৰাম্য অঞ্চলত স্কুল কলেজৰ অভাৱৰ বাবে শিক্ষাৰ প্ৰভাৱ পৰা দেখা নাযায়৷ কিছু কিছু ঠাইত ১০-২০ কি.মি. দূৰত স্কুল৷\n৪. যাতায়ত ব্যৱস্থা দূৰ্বল৷ অসমৰ বেচিভাগ চ’ৰ চাপৰিত যাতায়ত ব্যৱস্থা সুচল নহয়৷ কিছু কিছু চৰত খৰালি দিনত কমেও ১০ কি.মি. খোজ কাঢ়ি যাব নাগে আৰু বাৰিষা দিনত ঘৰত আৱদ্ধ হৈ থাকিব লাগে বা নাওৰে যাত্ৰা কৰিব লাগে৷\n৫. ছোৱালী শিক্ষাৰ গুৰুত্ব নাই৷\n৬.সামাজিক ৰীতি-নীতি আৰু পৰম্পৰা৷\n৭. ছোৱালী বিয়া দিবলৈ অভিভাৱকে টকা দি জন্ম চাৰ্টিফিকেটত ছোৱালীৰ বয়স বঢ়াই লয়৷ ইয়াৰ ফলত আইনি ব্যৱস্থা লৱলৈ অসুবিধা হয়৷\n৮. সোনকালে বিয়া দিয়াৰ প্ৰৱনতাও আছে৷\n৯. বিবাহৰ প্ৰকৃত অৰ্থ নুবুজা৷ প্ৰেম আৰু বিয়া এতিয়া পন্য সামগ্ৰীৰ দৰে হৈছে৷\n১০. শিশু নিৰ্যাতনো বাল্য বিবাহৰ অন্যতম কাৰণ৷ বৰ্তমান প্ৰায়ে দেখা যায় শিশু ধৰ্ষণ, হত্যা আদি৷ এইবোৰৰ পৰা ৰক্ষা পাবলৈ বহুতেই ছোৱালীক সৰুতেই বিয়া দিয়ে৷\n১. বাল্যবিবাহে শিশু সকলোৰ সকলো ধৰণৰ অধিকাৰ খৰ্ব কৰে৷\n২.বাল্যবিবাহে লৰা আৰু ছোৱালীৰ দুযোজনৰে মানসিক আৰু শাৰিৰীক দুয়োতে বিকৃত প্ৰভাৱ পেলায়৷\n৩.বাল্যবিবাহ হোৱাৰ ফলত ছোৱালীবোৰ শিক্ষা আৰু কৰ্মসংস্থাপনৰ পৰা বঞ্চিত হয়, যি দৰিদ্ৰতা বৃদ্ধিত ইন্ধন যোগায়৷\n৪. বাল্যবিবাহ গৰ্ভৱতী মহিলা আৰু নৱজাতকৰ মৃত্যুৰ প্ৰধান কাৰণ৷ বাল্যবিবাহৰ কাৰণে প্ৰায় প্ৰতি ১৫-২০ মিনিটত একোজনকৈ মাতৃৰ মৃত্যু হয়৷\n৫. শিশু সৰবৰাহ আৰু বাল্যবিবাহ ওত:প্ৰতভাৱে জড়িত৷\n৬. প্ৰতি ঘন্টাত একোটাকৈ শিশুৰ মৃত্যু হয়৷ কিছুমান মাতৃৰ গৰ্ভতে মৃত্যু হয় কিছুমান জন্মৰ সময়ত আৰু কিছু জন্মৰ পিছত মৃত্যু হোৱা দেখা যায়৷\n৭. বাল্য বিবাহৰ বাবে ছোৱালীজনী শাৰিৰীকভাৱে পৰিপক্ক হোৱাৰ আগতে গৰ্ভধাৰণ কৰাৰ বাবে শিশুটিৰ গঠন ভালকৈ নহয় বা ব্ৰেইনৰ বিকাশ নহয়, যাৰ বাবে বহু ক্ষেত্ৰত শিশু পংগু, মানসিক বিকাৰগ্ৰস্থ হোৱা দেখা যায়৷\n৮. বহুবিবাহ আৰু বিবাহ বিচ্ছদৰ আৰু পাৰিবাৰিক অশান্তিৰ মূল কাৰণ বাল্যবিবাহ৷\n৯. বাল্যবিবাহে অকল লৰা ছোৱালীকে ক্ষতি নকৰে, ই সামাজ, জাতি তথা ৰাষ্ট্ৰৰ বাবে বহু ক্ষতিকাৰক৷ সমাজ, জাতি আৰু ৰাষ্ট্ৰই শৈক্ষিক ,আৰ্থিক তথা বিকাশৰ দিশত পিছপৰি ৰয়৷\nউদাহৰণস্বৰুপে এন আৰ. চি. ৰ দিশটো লক্ষ্য কৰিলে দেখা যায় এনে বহুত পুৰুষ- মহিলা আছে যিসকল বয়সৰ তাৰতম্যত লৰা ছোৱালী এৰি বিদেশী হিচাপে ডিটেশন কেম্পত থাকিব লগীয়া হৈছে৷ ইয়াৰ কাৰণ হ’ল বাল্যবিবাহ৷ কাৰণ অভিভাৱকে বিয়া দিবৰ বাবে বয়স বেচি দি ভুৱা চাৰ্টিফিকেট বনাই লয়৷ পিছত যেতিয়া হিচাপ কৰিবলৈ লোৱা হয় জন্মৰ বয়স আৰু বিয়াৰ বয়স মিল নাখায়৷ তাৰোপৰি নিৰক্ষৰ হোৱা বাবে বহুতেই জন্মৰ চাৰ্টিফিকেটৰ গুৰুত্বই বুজি নাপায়৷ এইবোৰ সামাজিক তথা ৰাষ্ট্ৰীয় সমস্যা৷\n১০. স্বামী, সংসাৰ, সম্পর্কে বুজি উঠা আগতেই সংসাৰ আৰু সংসাৰৰ দায়িত্বভাৰ বোৱাৰীজনীৰ ওপৰত পৰে । শশুৰঘৰৰ চাপত পৰি সৃষ্টি হয় অশান্তি, পাৰিবাৰিক কলহ৷ ইয়াৰ ফলত আৰম্ভ হয় নির্যাতন।এই নিৰ্যাতনে প্রত্যক্ষ আৰু পৰোক্ষ ভাবে পৰিয়ালৰ সকলোৰে ওপৰত প্ৰভাৱ পেলায়৷ বিশেষকৈ শিশুসকলোৰ ওপৰত বেছিকৈ প্ৰভাৱ পেলায়৷ শিশুসকল ভোগে নানা মানসিক অশান্তিত৷ যি সিহঁতৰ বাবে অত্যান্ত ক্ষতিকাৰক৷\n১১. বাল্যবিবাহৰ ফলত পুষ্ঠিহীন মাতৃৰ লগতে পুষ্ঠিহীন শিশু জন্ম হয়৷ ই সৃষ্টি কৰে অনাগত ভবিষ্যত পুষ্ঠিহীন প্ৰজন্মৰ৷\n১২. বাল্য বিবাহৰ ফলত ছোৱালীয়ে অপৈনত বয়সত যৌনকাৰ্য্য আৰু শিশুৰ জন্ম দিয়াৰ ফলত এইচ, আই, ভি আৰু প্ৰসূতিজনিত ফিষ্টুলাকে ধৰি স্বাস্থ্যজনিত সমস্যাত আক্ৰান্ত হয়।মৰ্য্যদা, ক্ষমতা আৰু পৰিপক্কতাৰ অভাৱত কম বয়সীয়া ছোৱালীবোৰ ঘৰুৱা হিংসা, যৌন নিৰ্যাতনৰ বলি হয়৷ সামাজিক বিচ্ছিন্নতাৰ চিকাৰ হয়।\n১৩. জনসংখ্য বৃদ্ধিৰ বাল্যবিবাহো এটা কাৰক৷\nউন্নয়নকামী সংস্থাবিলাক বহু ঠাইত বাল্যবিবাহ বিৰোধী কাম কৰি আছে যদিও সেয়া পৰ্য্যপ্ত নহয়৷ ভিতৰুৱা অঞ্চলবোৰত (বিষেশকৈ চৰ অঞ্চলত) দেখা যায় অপৰাধ প্রবনতাৰ ধাৰাবাহিকতা। কিছুমান ক্ষেত্ৰত দেখা যায় বাল্যবিবাহ ৰোধ কৰিবলৈ গলে অভিভাৱকৰ উৎপাতৰ মুখামুখি হ’ব লগা হয়৷ তাৰোপৰি জন্ম মানপত্ৰত ছোৱালীৰ আচল জন্ম তাৰিখ বদলাই দিয়ে বাবে ছোৱালীজনীৰ বয়স কম হ’লেও আইনগতভাবে একো ব্যৱস্থা লব পৰা নাযায়৷ অৱশ্যে কিছুমান ক্ষেত্ৰত অভিভাৱকক দোষাৰোপ কৰি লাভ নাই৷ আজিকালি প্ৰেম ,বিয়া এইবোৰ যেন একেবাৰে সহজলভ্য হৈ পৰিছে৷ প্ৰেমো যেন বজাৰৰ পণ্য সামগ্ৰী৷ ভাল লাগিল মানেই প্ৰেম হৈ গ’ল৷ মনতে ভাবিলে প্ৰেম হ’ল যেতিয়া এতিয়া বিয়া লাগিলে বয়স হওঁক বা নহওঁক, কৰ্ম সংস্থাপন থাকক বা নাথাকক৷ অভিভাৱকে নামানিলে পলাই যায় তেতিয়া অভিভাৱক বাধ্য হয় বিয়াত সন্মতি দিবলৈ৷ তাৰোপৰি দিনে দিনে বাঢ়ি গৈ আছে যৌন নিৰ্যাতনৰ ঘটনা কিন্তু চৰকাৰ বা সংস্থা সমূহে উপযুক্ত ব্যৱস্থা লোৱা নাই এতিয়ালৈকে৷ শিশু সুৰক্ষাৰ বিষয়ত পাৰিবাৰিক, সামাজিক পর্যায়ত কিমানদূৰ সি নিৰাপদ আৰু সুৰক্ষিত তাৰ খবৰ কোনেও নাৰাখে৷ সেয়েহ নিজৰ ছোৱালীজনীক ভালে ভালে সোনকালে বিয়া দিয়াটোৱে উচিত বুলি ভাবে৷\nবাল্যবিবাহ প্রতিৰধৰ উপায়ঃ\n১. বাল্য বিবাহ নিষিদ্ধ আইনটি বাস্তবত ব্যাপক প্রচাৰ কৰা প্রয়োজন৷\n২. ৰেডিও, টেলিভিশন আৰু সংবাদপত্রত বাল্য বিবাহৰ কুফল সম্পর্কে আলোচনা কৰিব লাগে৷\n৩. চাহ বাগানৰ লগতে গ্রাম বা চ’ৰ চাপৰি সমূহত নানা ধৰণৰ সজাগতা সভা দিয়া উচিত, বিষেশকৈ নাৰীমেল আদি পাতিব লাগে৷ বাল্যবিবাহ প্রতিৰোধ কৰাৰ বাবে প্রশাসনৰ সহযোগিতা লোৱা উচিত৷\n৪. আচল জন্ম প্ৰমানপত্ৰ নহলে কোনো বিবাহ যেন ৰেজিষ্টাৰ নহয় তাৰ ব্যৱস্থা কৰিব লাগে৷ বয়স লৈ সন্দেহ হলেই নিৰিক্ষণৰ ব্যৱস্থা হ’ব লাগে৷\n৪. কম বয়সত বিয়া পঢ়োৱা কাজী আৰু ভুৱা জন্মপ্ৰমান পত্ৰ দিয়া ডক্টৰ বা নাৰ্চৰ বিৰুদ্ধে উচিত ব্যৱস্থা লোৱা উচিত৷\n৫. প্রতিটি ব্লগত বাল্যবিবাহ প্ৰতিৰোধ কমিটি গঠণ কৰিব লাগে৷\n৬. নবম ও দশম শ্রেনীৰ পাঠ্যপুথিত বাল্যবিবাহ বিষয়টো অন্তৰভূক্ত কৰিব লাগে৷\n৭. জনসচেতনতা বৃদ্ধিত চৰকাৰী তথা বেচৰকাৰী সংগঠন সমূহে উল্লেখযোগ্য অবদান আগবঢ়োৱা উচিত৷\n৮. প্ৰতিটো অঞ্চলত কি কি কাৰণত বাল্যবিবাহ হৈ আছে সেই কাৰণ সমুহ প্ৰথমে উলিয়াব লাগিব৷\n৯. নাৰী শিক্ষা বাধ্যতামূলক কৰিব লাগিব৷ তাৰ বাবে শিশুশিক্ষা আইন ২০০৯ (child educatin act2009) সম্পৰ্ণ ভাবে কাৰ্যকৰী কৰিবলৈ উচিত পদক্ষেপ লোৱা উচিত৷ এই আইন সংবিধানৰ article no 21a অন্তৰ্ভূক্ত হৈছে৷ এই আইন অনুসৰি প্ৰতিজন শিশু ৬- ১৪ বছৰলৈ শিক্ষা বিনামুলীয়া৷ বয়সৰ এই সময়সীমা বৃদ্ধি কৰা উচিত আৰু বাধ্যতামূলক কৰা উচিত৷\n১০.নাৰীসকলোৰ মাজত স্বাস্থ্য সজাগতা বঢ়াব লাগিব৷\n১১.শিশুসকলোৰ সুৰক্ষাৰ বাবে আইন কাৰ্যকৰী কৰা উচিত৷ আমি প্ৰত্যেকেই অভাৱগ্ৰস্থ শিশুসকলোৰ কাষত থিয় দিব লাগে৷\n১২. শিশুৰ সকলো মৌলিক অধিকাৰ সমূহ দিয়াৰ ব্যৱস্থা কৰা উচিত৷\n১৩. নাৰী পুৰুষৰ মাজত অসমতা দূৰ কৰিব লাগে৷\n১৪. যৌতুক ব্যৱস্থা নিৰ্মূল কৰিব লাগে৷ যৌতুক বিৰোধী আইন ১৯৮০( dowry prohibition act,1980) বলবৎ কৰিব লাগে৷ প্ৰায়ে দেখা ছোৱালীৰ বয়স হ’লে যৌতুক বেচিকৈ দাবী কৰে৷ গতিকে কম বয়সতে বিয়া দিয়ে৷\n১৫.নাৰী সংস্থাপনৰ ব্যৱস্থা কৰা উচিত৷ প্ৰত্যক নাৰীয়ে যাতে স্বনিৰ্ভৰশীল হোৱাৰ সুযোগ পায়৷\n১৯২৯ চনত ভাৰতীয় আইনৰ অধীনত ভাৰতত বাল্য বিবাহ নিষিদ্ধ কৰা হয়। ১৯৭৮ চনৰ পৰা বিবাহৰ ন্যূনতম আইনগত বয়স মহিলাৰ ক্ষেত্ৰত ১৮ আৰু পুৰুষৰ ক্ষেত্ৰত ২১ বছৰ কৰা হয়৷ তথাপিও এই একবিংশ শতিকাতো বাল্যবিবাহ নিৰ্মূল কৰিবলৈ সক্ষম হোৱা নাই৷ একবিংশ শতিকাৰ ভাৰতত তথ্যপ্রযুক্তিৰ প্ৰসাৰণে অনা পৰিৱৰ্তনৰ ফলত নাৰীয়ে পুৰুষৰ লগত সমানে খোজ মিলাইছে বুলি কোৱা হয় যদিও কিমান শতাংশ মহিলাই পাৰিছে? আজিও মহিলা সকল ঘৰৰ চাৰিবেৰৰ মাজত থাকিবলৈ বাধ্য হয়৷ মহিলা সাবলীকৰণ, ৩৩ শতাংশ মহিলাৰ আসন সংৰক্ষণ, নাৰীৰ অধিকাৰ নিশ্চিতকৰণ, নাৰীৰ অর্থনৈতিক স্বাৱলম্বন আদি বিষয়বোৰৰ প্ৰসংগ দেশত সঘনাই উত্থাপিত হৈ আছে কিন্তু সিমান কাৰ্যকৰী হোৱাগৈ নাই৷ দেশৰ চুকে-কোণে নাৰী নির্যাতন আৰু যৌন আতিশয্যৰ বিৰুদ্ধে প্রতিবাদৰ জনমত গঢ়ি উঠিছে। যদিও গ্রাম্য সমাজত প্ৰচলন হৈ থকা বাল্য বিবাহৰ দৰে কুপ্ৰথাৰ বহুল চর্চা হোৱা নাই।\nশিশু সুৰক্ষাৰ দিশটোও বৰ্তমান সময়ত চিন্তনীয় বিষয়৷ সমাজত ধৰ্ষণ, হত্যা আদিৰ দৰে জঘণ্য ঘটনাবোৰ ঘটি আছে৷ চৰকাৰে বাধ্য হৈ জবানবন্দী আইন (Evidence Act), ফৌজদাৰী আইন(Criminal Procedure Code) আৰু ভাৰতীয় দণ্ডবিধি আইন (Indian Penal Code) সংশোধন কৰি হাজোতৰ ধৰ্ষণ বিষয়টো সংযোজন ঘটায়। কিন্তু কিমানদূৰ কাৰ্যকৰী হৈছে সেয়া লক্ষনীয়৷ কন্যা সন্তান হত্যা, লিংগ-বৈষম্য, মহিলাৰ স্বাস্থ্য আৰু সাক্ষৰতাৰ দৰে বিষয়ত নাৰী আজিও অৱহেলিত৷ ভাৰত চৰকাৰে ২০০১ বৰ্ষক নাৰী সৱলীকৰণ বৰ্ষ হিচাবে ঘোষণা কৰে। নাৰী সৱলীকৰণৰ ৰাষ্ট্ৰীয় নীতি ২০০১ চনত গৃহীত হয় যদিও সেয়া কাগজে পত্ৰতেই সীমাবদ্ধ হৈ আছে৷ গতিকে চৰকাৰে এইবোৰ দায়িত্ব সহকাৰে কাৰ্য্যকৰী কৰিব লাগে৷ লগতে বেচকাৰী সংস্থাসমূহেও একগোট হৈ কাম কৰিব লাগে৷ সমাজৰ প্ৰতিগৰাকী শিক্ষিত নাগৰিকে নিজৰ আশেপাশে থকা অশিক্ষিত মানুহক সজাগ কৰি তুলিব লাগে বাল্য বিবাহৰ বিৰুদ্ধে৷ উপযুক্ত বয়সত নাৰী পুৰুষৰ যুগ্ম জীৱনৰ পাতনি এটা পবিত্র বৈবাহিক বান্ধোন। ইয়াৰ বিপৰীতে বাল্য বিবাহ মানৱ অধিকাৰ ভংগকাৰী নিয়ম ,-এইবোৰ কথা লৰা ছোৱালীক বুজোৱাৰ যত্ন কৰা উচিত, তেতিয়াহে আমি সুস্থ আৰু বিকশিত ৰাষ্ট্ৰৰ আশা কৰিব পাৰিম৷\nফোন নং- ৭০০২৩১৬৪০০\nসমাজত প্ৰচলিত বাল্য বিবাহ আৰু ইয়াৰ কুফল Reviewed by Begum Asma on March 19, 2019 Rating: 5


প্ৰেম আৰু জীৱনৰ সংজ্ঞা কি? কনভাৰশ্বেশ্ব্যন উইথ চিংগাৰ, কম্প'জাৰ পৰেশ আকাশ । - জোনাক\nHome শিল্পীৰ পৃথিৱী প্ৰেম আৰু জীৱনৰ সংজ্ঞা কি? কনভাৰশ্বেশ্ব্যন উইথ চিংগাৰ, কম্প'জাৰ পৰেশ আকাশ ।\nপ্ৰেম আৰু জীৱনৰ সংজ্ঞা কি? কনভাৰশ্বেশ্ব্যন উইথ চিংগাৰ, কম্প'জাৰ পৰেশ আকাশ ।\n: সৰুৰপৰাই অৰ্থাৎ ক্লাছ ফাইভত পঢ়ি থকা সময়ৰপৰাই সংগীত বহুত ভাল পাওঁ মই । কিন্তু শিকিবলৈ কোনো সময়-সুবিধা পোৱা নাছিলোঁ । আমাৰ স্কুলতো সংগীত শিক্ষাৰ কোনো সুবিধা নাছিল তেতিয়া । এতিয়া মই সংগীতৰ আনুষ্ঠানিক শিক্ষা গ্ৰহণ কৰি আছোঁ । জুবিন দা আৰু মৌচমদাৰ ভাল লগা গীতবোৰ বাৰে বাৰে শুনিছিলোঁ আৰু গাবলৈ চেষ্টা কৰিছিলোঁ । মৌচমদাৰ প্ৰতিটো গীত মোৰ বহুত ভাল লাগে আৰু হাজাৰবাৰ শুনিছিলোঁ , গাবলৈ চেষ্টা কৰিছিলোঁ । আমাৰ দেউতাই টোকাৰী বুজাইছিল খুব সুন্দৰকৈ আৰু ভক্তিমূলক গীত পৰিৱেশন কৰিছিল । সঁচা অৰ্থত ক'বলৈ গ'লে দেউতাই মোক সংগীত ভাল পাবলৈ শিকাইছিল সেই তাহানিতেই ।\n২ । শেহতীয়াকৈ মৌচম গগৈৰ লগত কাম কৰা দেখা গৈছে । তোমাৰ কথা-সুৰ-আৰু সংগীত পৰিচালনাৰে মৌচম গগৈৰ কণ্ঠত "মইনাজান" শীৰ্ষক গীতটোৱে যথেষ্ট সমাদৰ তথা মৰম বুটলা দেখিবলৈ পোৱা গৈছে । কি ক'বা এই বিষয়ে ?\n: হয়, মৌচমদাৰ লগত কাম কৰিবলৈ পোৱাটো মোৰ বাবে ভাগ্যৰ কথা কিয়নো মৌচম গগৈৰ গান বুলিলে মই পাগল আছিলোঁ আগৰ পৰাই । আৰু তেনে এজন আদৰ্শ ব্যক্তিৰ লগত কাম কৰিবলৈ পোৱা টো সঁচাকৈ আনন্দৰ কথা । মইনাজান গীতটোত খুব সুন্দৰকৈ কণ্ঠদান কৰিছে তেওঁ । যিমান পাৰোঁ সিমান সুন্দৰকৈ লিখিবলৈ আৰু সুৰ কৰিবলৈ চেষ্টা কৰিছিলোঁ গীতটো । কষ্ট কৰিছিলোঁ তাৰ ফল পাইছোঁ ।\n৩। শেহতীয়াকৈ তোমাৰ কথা-সুৰ আৰু কণ্ঠত হায় ৰসগোল্লা শীৰ্ষক গীত এটা মুক্তি পাইছিল আৰু গীতটো ফেচবুকত উপলব্ধ আছিল । গীতটোৰ বাবে বহুতে তোমাক সমালোচনা কৰিছিল । কি ক'ব এই বিষয়ে?\n: "গাল দুখন ( RosogullA returns)" শীৰ্ষক গীতটোত কোনো অশ্লীল শব্দৰ ব্যৱহাৰ কৰা হোৱা নাই । "ৰসগোল্লা" কোনো অশ্লীল শব্দ নহয় । যেনেকৈ কিছুমান গীতত ছোৱালী এজনীক গোলাপ, তগৰ আদিৰ সৈতে তুলনা কৰা দেখিবলৈ পোৱা যায় , যেনে- তুমি এপাহি গোলাপ , তোমাৰ চকুযুৰি হৰিণী নয়না ইত্যাদি । ঠিক তেনেকৈ এই হাস্যৰসাত্মক গীতটোত ৰসগোল্লাৰ লগত তুলনা কৰা হৈছে । "ৰসগোল্লা" কোনো অশ্লীল তথা বেয়া শব্দ নহয় । কমেডিমূলক গীত হিচাপে কেৱল আনন্দ তথা হাঁহিৰ খোৰাক যোগোৱাটোহে আমাৰ উদ্দেশ্য । বেলেগ একো কু অভিপ্ৰায় নাই । কাকো হেয় প্ৰতিপন্ন তথা অপমানিত কৰিব বিচৰা নাই । কোনেও যাতে ঋণাত্মক ভাবে নলয় আৰু বিতৰ্কলৈ টানি নিনিয়ে । মই কোনো বিতৰ্কৰ সূত্ৰপাত কৰিব বিচৰা নাই । আশাকৰো সকলোৱে বুজি পাব মোৰ মনৰ কথা ।\nমোৰ ব্যক্তিগত দৃষ্টিকোণৰপৰা ক'বলৈ গ'লে ৰসগোল্লা খাই মই বহুত ভাল পাও, সৰুৰপৰাই । সেয়ে এই ভাললগা শব্দটো উল্লেখ কৰিলোঁ । কিবা ভূল কাম কৰিছোঁ বুলি নাভাবোঁ মই ।\n৪। ৰেকৰ্ডিংৰ প্ৰথম দিনটো ৰ বিষয়ে কিছু কথা ক'বা ?\n: ২০১৩ চনৰ এপ্ৰিল মাহৰ কথা । গোলাঘাটৰ সমলয় ষ্টুডিঅ'ত হৈছিল মোৰ জীৱনৰ প্ৰথমটো গীত মন আজিৰ ৰেকৰ্ডিং । সমলয় ষ্টুডিঅ'ৰ গৰাকী কিশোৰ চাৰৰ পৰা মই বহু কথা শিকিছোঁ । এই সুযোগতে তেখেতলৈ কৃতজ্ঞতা জ্ঞাপন কৰিছোঁ । আজিকালি প্ৰায়েই গুৱাহাটী আৰু হায়দৰাবাদৰ ষ্টুডিঅ'ত কৰোঁ । কিশোৰ চাৰ নোহোৱা হ'লে ইমান খিনি আগবাঢ়িব নোৱাৰিলোঁ হেতেন। ৰেকৰ্ডিংৰ আগমুহূৰ্তত ভয় লাগিছিল বহুত । ভয়তে মুখৰ পৰা মাতেই নোলোৱা হৈছিল ।\n৫। জনপ্ৰিয় হ'বলৈ বিতৰ্কৰ প্ৰয়োজন বুলি ভাবানে? যদি ভাবা কিয়?\n: নাভাবোঁ । জনপ্ৰিয় হ'বলৈ বিতৰ্কৰ প্ৰয়োজন নাই ।\n৬। তোমাৰ এই যাত্ৰাত পৰিয়ালৰ সহায়-সহযোগ কেনেকুৱা ?\n: বহুতেই ভাল । মোৰ নতুন গান মুক্তি পালেই দেউতাই শুনে আৰু ভাল - বেয়া মন্তব্য কৰে । বহুত ভাল লাগে তেতিয়া ।\n৭। তোমাৰ আদৰ্শ ব্যক্তি অৰ্থাৎ যিসকলৰ পৰা তুমি অনুপ্ৰাণিত হোৱা?\n: আদৰ্শ ব্যক্তি বুলি ক'লে প্ৰথমেই চি এচ শিৱাদাৰ নাম ল'ব লাগিব ।শ্ৰদ্ধেয় ভূপেন হাজৰিকাদেৱো মোৰ আদৰ্শ ব্যক্তি । তাৰপিছত জুবিনদা আৰু মৌচম দা ।\n৮। প্ৰিয় গায়ক-গায়িকা আৰু অভিনেতা-অভিনেত্ৰী?\n: প্ৰিয় গায়ক-গায়িকা হ'ল- জুবিন গাৰ্গ আৰু বৰ্ণালী কলিতা । আনহাতে প্ৰিয় অভিনেতা-অভিনেত্ৰী হ'ল- যতীন বৰা আৰু বৰষা ৰাণী ।\n৯ ।এদিনৰ বাবে যদি ভাৰতৰ প্ৰধান মন্ত্ৰী হোৱা তেনেহ'লে সকলোতকৈ আগত কোনটো কাম কৰিবা ?\n:এদিনৰ বাবে যদি দেশৰ প্ৰধানমন্ত্ৰী হোৱাৰ সৌভাগ্য হয় তেন্তে সকলোতকৈ আগত মই নিচা জাতীয় বস্তু বিক্ৰী কৰাটো বন্ধ কৰি দিম ।\n১০।তোমাৰ দৃষ্টিত প্ৰেম আৰু জীৱনৰ সংজ্ঞা?\n:প্ৰেম মানে হ'ল দুটি মনৰ মিলন য'ত থাকে বিশ্বাস, বুজাবুজি, সাহস, অনুপ্ৰেৰণা আৰু সৰগীয় অনুভূতি । জীৱন মানে হ'ল হাঁহি-কান্দোন, সুখ-দুখৰ সংমিশ্ৰণ ।\n১১।নিজৰ কণ্ঠত তোমাৰ প্ৰিয় গীত কোনটো আৰু কিয়?\n:এজন কণ্ঠশিল্পীৰ তেওঁ কণ্ঠদান কৰা প্ৰতিটো গীতেই প্ৰিয় । তথাপিও মোৰ কথা সুৰ আৰু কণ্ঠত দ্বীপকেশ বৰগোহাঞিৰ সংগীতেৰে "আকাশৰ বুকুতে " গীতটো মোৰ প্ৰিয় । কিয়নো এই গীতটোত মোৰ নিজস্ব এনে কিছু অনুভৱ আছে যিবোৰে মোক জীৱন-মৰণৰ সংজ্ঞা বুজাত সহায় কৰে ।


Timanol in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Timanol ar byavahar, ppali, parshwakriya, upkaar, kriya-pratikriya aaru satarkatabani\nTimanol in Assamese\nTimanol ৰ লাভ আৰু ব্যৱহাৰসমূহ - Timanol Benefits & Uses in Assamese- Timanol ar laabh aaru byavaharsamuh\nTimanol ৰ পালি আৰু সেয়া কেনেদৰে ল'ব - Timanol Dosage & How to Take in Assamese - Timanol ar paali aaru xeya kenedore lobo\nTimanol ৰ পাৰ্শ্চক্ৰিয়াসমূহ - Timanol Side Effects in Assamese- Timanol ar parshwakriyasamuh\nTimanol সংক্ৰান্ত সতৰ্কতাবাণীসমূহ - Timanol Related Warnings in Assamese- Timanol xonkranta xatarkatabanisamuh\nঅইন দৰৱৰ সৈতে Timanolৰ গুৰুতৰ ক্ৰিয়া-প্ৰতিক্ৰিয়া - Severe Interaction of Timanol with Other Drugs in Assamese- Oinor xoite Timanol ar gurutor kriya-pratikriya\nTimanol মতভেদসমূহ - Timanol Contraindications in Assamese- Timanol nishedhsamuh\nTimanol ৰ বিষয়ে সততে সোধা প্ৰশ্নসমূহ - Frequently asked Questions about Timanol in Assamese- Timanol ar bikhoye satate xodha prashnasamuh\nখাদ্য আৰু মদৰ সৈতে Timanol ক্ৰিয়া-প্ৰতিক্ৰিয়া - Timanol Interactions with Food and Alcohol in Assamese- khadya aaru modor xoite Timanol kriya-pratikriya\nTimanol ৰ লাভ আৰু ব্যৱহাৰসমূহ - Timanol Benefits & Uses in Assamese - Timanol ar laabh aaru byavaharsamuh\nTimanol তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nTimanol-ৰ উপাদানসমূহ - Timanol Active Ingredients in Assamese - Timanol-ar upadaansamuh\nTimanol ৰ পাৰ্শ্চক্ৰিয়াসমূহ - Timanol Side Effects in Assamese - Timanol ar parshwakriyasamuh\nগৱেষণাৰ ভিত্তিত, Timanol ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nTimanol সংক্ৰান্ত সতৰ্কতাবাণীসমূহ - Timanol Related Warnings in Assamese - Timanol xonkranta xatarkatabanisamuh\nTimanol-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nTimanol এ গৰ্ভৱতী মহিলাৰ ক্ষেত্ৰত অপ্ৰয়োজনীয় প্ৰভাৱ পেলাব পাৰে। আপুনি যদি তেনেকুৱা পাৰ্শ্ব-প্ৰতিক্ৰিয়া অনুভৱ কৰে, Timanol খোৱা লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে আপোনাৰ চিকতসকৰ পৰামৰ্শ লওক।\nTimanol-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nTimanol এ স্তন্যপায়ী মহিলাৰ ক্ষেত্ৰত কিছু পাৰ্শ্ব-প্ৰতিক্ৰিয়া কৰিব পাৰে। Timanol গ্ৰহণ কৰাৰ পিছত যদি আপুনি যদি অচিনাকি লক্ষণ দেখা পায়, তান্তে ইয়াক পুনৰ ব্যৱহাৰ নকৰিব আৰু আপোনাৰ চিকিতসকক লগে লগে কল কৰিব। আপোনাৰ চিকিতসকে আপোনাক সঠিক বিকল্পটো কব।\nবৃক্কত Timanol কি প্ৰভাৱ দেখা গৈছে?\nTimanolৰ বৃক্ক ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nযকৃতত Timanol কি প্ৰভাৱ দেখা গৈছে?\nTimanolৰ কলিজাত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই কলিজা ত কেতিয়াও একো প্ৰভাৱ পৰা নেদেখিব।\nহৃদযন্ত্ৰৰ ক্ষেত্ৰত Timanol ৰ কি প্ৰভাৱ দেখা গৈছে?\nহৃদয় ৰ বাবে Timanol কেতিয়াবাহে ক্ষতিকাৰক।\nঅইন দৰৱৰ সৈতে Timanolৰ গুৰুতৰ ক্ৰিয়া-প্ৰতিক্ৰিয়া - Severe Interaction of Timanol with Other Drugs in Assamese - Oinor xoite Timanol ar gurutor kriya-pratikriya\nTimanol তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nTimanol মতভেদসমূহ - Timanol Contraindications in Assamese - Timanol nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Timanol লোৱা অনুচিত যাতে -\nTimanol ৰ বিষয়ে সততে সোধা প্ৰশ্নসমূহ - Frequently asked Questions about Timanol in Assamese - Timanol ar bikhoye satate xodha prashnasamuh\nএই Timanol-এ অভ্য়াস বা নিচাৰ সৃষ্টি কৰে নেকি?\nনহয়, আপনি Timanolৰ প্ৰতি আসক্ত নহয়।\nTimanol লোৱাৰ পিছত আপুনি গা়ড়ী চলাব নালাগে অথবা গধুৰ মেচিন চলাব নালাগে। এয়া বিপজ্জনক হ'ব পাৰে, যিহেতু Timanolয়ে আপোনাক তন্দ্ৰাচ্চন্ন কৰিব পাৰে।\nহয়, কিন্তু ডাক্তৰৰ পৰামৰ্শ মতেহে Timanol লওক।\nনহয়, মানসিক ৰোগৰ চিকিত্সাৰ ক্ষেত্ৰত Timanolৰ ব্যৱহাৰ প্ৰভাৱশালী নহয়।\nখাদ্য আৰু মদৰ সৈতে Timanol ক্ৰিয়া-প্ৰতিক্ৰিয়া - Timanol Interactions with Food and Alcohol in Assamese - khadya aaru modor xoite Timanol kriya-pratikriya\nখাদ্য আৰু Timanolৰ ক্ৰিয়া-প্ৰতিক্ৰিয়া\nখাদ্যৰ সৈতে Timanolৰ ক্ৰিয়া-প্ৰতিক্ৰিয়াৰ কোনো তথ্য নাই, এইবিষয়ত গৱেষণাৰ অভাৱৰ হেতু।\nমদ আৰু Timanolৰ মাজৰ প্ৰতিক্ৰিয়া\nTimanolৰ সৈতে মদ্যপান কৰাটোৱে আপোনাৰ দেহত হানিকাৰক প্ৰভাৱ পেলাব পাৰে।


xukhdukh.com October 28, 2015 AJOY LAL DUTTA, REVIEW, অজয় লাল দত্ত, পৰ্যবেক্ষণ,\nএইবাৰ 'গাই পে চৰ্চা'\nপৰিবৰ্তনৰ বাহিৰে একোৱেই স্থায়ী নহয়। দেশলৈকো পৰিবৰ্তন আহিছে, সলনি হৈছে শাসক, সলনি হৈছে সময়, পৰিবেশ। কিন্তু এই পৰিবৰ্তনবোৰ সঠিক দিশত হৈছেনে, ইতিবাচক পৰিবৰ্তন! নে দেশত চলিবলৈ ধৰিছে নেতিবাচক আৱহাৱা? এই কথালৈ দৃষ্টি ৰাখি জনসাধাৰণৰ চেতনা জাগ্ৰত কৰাৰ দায়িত্ব সাহিত্যিক, শিল্পী, বুদ্ধিজীৱি, চিন্তাবিদ, বিশ্লেষক, সাংবাদিক সকলৰ। এই সময়ত কি কথাৰ চৰ্চাই দেশৰ উন্নত মগজুবোৰত খলকনি তুলি থাকিব লাগিছিল, তাৰ বিপৰীতে কি চৰ্চাই সৰ্বত্ৰ চানিছে, সেয়াও প্ৰতি পল আমি দৃষ্টি ৰখাৰ প্ৰয়োজন আছে। সমাজৰ ক্ষতিকাৰক বিষয়ত শক্তি ক্ষয় কৰাৰ সলনি যুক্তি-তথ্যৰ বিচাৰেৰে দেশ-সমাজক আবেগ বৰ্জিত পথেৰে যোগাত্মক পৰিবৰ্তনৰ দিশে লৈ যাবই লাগিব। আৰু এই দায়িত্ব সকলো নাগৰিকৰে।\nএইখিনিতে ৰাইজক সোঁৱৰাই দিব খুজিছো, দেশৰ সাধাৰণ নিৰ্বাচনৰ আগৰ সময়খিনিৰ চিন্তা আৰু প্ৰৱাহলৈ। আফ্ৰিকাত ৰাষ্ট্ৰসংঘৰ মিছন চীফ ৰূপে অভিজ্ঞতাপুষ্ট ব্যক্তি প্ৰশান্ত কিশোৰৰ নেতৃত্বত সেই নিৰ্বাচনক লক্ষ্য কৰিয়ে গঠিত হৈছিল চিটিজেনচ ফৰ একাউণ্টেবল গভৰ্নেন্স(CAG) নামৰ এটি সংস্থা। এই সংস্থাত কাম কৰিবলৈ চাকৰি এৰি অথবা দীঘলীয়া ছুটি লৈ আহিছিল আই.আই.টি আৰু আই.আই.এমৰ পৰা পাছ কৰা বুদ্ধিদীপ্ত মগজুও। বিদেশৰ পৰাও এই প্ৰকল্পৰ অংশ লবলৈ অহা চফটৱেৰ বিশেষজ্ঞ, মেনেজমেণ্ট এক্সপাৰ্ট আদিৰে প্ৰায় ২০০ পূৰ্ণকালীন আৰু ১০০০ অংশকালীন কৰ্মীৰে গঠিত হোৱা এই দলটোৱে কাৰ্যত ভাৰতৰ নিৰ্বাচনী প্ৰচাৰক প্ৰফেশ্বনেল প্ৰজেক্ট মেনেজমেণ্টলৈ ৰূপান্তৰ কৰি দেখুৱাইছিল। বিজ্ঞাপন গুৰু পীয়ুষ পাণ্ডে, প্ৰসূন যোশীৰ বিজ্ঞাপন, সমল, মেডিয়া মেনেজমেণ্ট আদিয়ে যিমান জোৱাৰ আনিব পাৰিছিল, তাতোকৈ এই দলটোৱে কৰা অনলাইন কেম্পেইন, ছ’চিয়েল মেডিয়াত প্ৰকৃত/বিকৃত (ফটোশ্বপ সহ) সকলো ধৰণৰ সঁচা-মিছা কথাৰ সমল সৃষ্টিৰ প্ৰৱাহে বেছি মোদী মেজিকৰ সৃষ্টি কৰিছিল। লগতে দলটোৰ সংগঠন নথকা অঞ্চলতো খোপনি পিটিবলৈ সক্ষম হৈছিল। ইয়াৰ বাবে সুকৌশলী ৰূপত ব্যৱহাৰ হৈছিল ফেচবুক-টুইটাৰৰ দৰে খোলা মঞ্চৰ লগতে হোৱাটচএপ, মেচেঞ্জাৰ আদি গোপনীয়তা থকা বাৰ্তাবাহক মাধ্যমো। এই ‘কেগ’ৰ প্ৰযুক্তিগত আৰু সুকৌশলী ব্যৱস্থাপনাৰ বাবেই ফলতেই ত্ৰি-মাত্ৰিক পদ্ধতিৰে (3D Meeting) মোদী চাহাবৰ ভাৰ্চুৱেল উপস্থিতিৰ দৰে চমক লগা কৌশল ৰাইজে দেখিবলৈ পাইছিল। বিকাশৰ বাবে ৰাইজেও মেল পাতি কিবা এটা চিন্তা কৰাৰ ইতিবাচক পদক্ষেপ ৰূপে বিপুল জনপ্ৰিয়তা পোৱা ‘চায়-পে চৰ্চা’ও আছিল এওঁলোকৰে মানস-পুত্ৰ! কিন্তু এতিয়া এই সময়ো নাই, সেইবোৰ কথাৰ প্ৰৱাহো। বিজেপি দলৰ ভিতৰ চ’ৰাত হোৱা মতানৈক্যৰ ফলত দলটোৰ সংস্পৰ্শ এৰা দি এতিয়া নতুন সংস্থা খুলি সেই প্ৰশান্ত কিশোৰই হৈছে নিতিশ কুমাৰৰ ছ’চিয়েল মেডিয়া কেম্পইনৰ সূত্ৰধাৰ! আৰু দেশৰ পৰিবৰ্তিত আৱহাৱাতো ‘চায় পে চৰ্চা’ৰ ঠাই লৈছে ‘গাই-পে চৰ্চা’ই!\nযোৱাটো নিৰ্বাচনত বিজ্ঞাপন-প্ৰযুক্তি-ব্যৱস্থাপনাৰ এই পেশাগত প্ৰজেক্ট মেনেজমেণ্টৰ ওচৰত যেন হাৰ মানিবলৈ বাধ্য হৈছিল, ভাৰতৰ পুৰণিকলীয়া ৰাজনীতিৰ বাঘা-বাঘা খিলাড়ীৰ খেলবোৰে! ‘বিকাশ পুৰুষ’ৰ শক্তিশালী নেতৃত্বত ‘দুৰ্নীতিয়ে দেশ এৰিব লাগিব’ বুলি ভাবুকি দি ‘ভাল দিন আহি আছে’ বুলি আশ্বাস দিয়া প্ৰফেচনেল মায়াজালৰ যেন ছিটিকাতহে পৰিছিল ভাৰতীয় জনতা!‘সবকা সাথ, সৱকা বিকাশ’ৰ সপোন দেখুওৱা প্ৰশাসকজনক ৰাষ্ট্ৰ শাসনৰ চাবিকাঠি তুলি দিয়া জনতাই এতিয়া কথাবোৰ যেন তেনেদৰেই অনুধাৱন কৰিবলৈ বাধ্য হৈছে। বিকাশ আহিব আহিব বুলি মানুহৰ ধৈৰ্যচ্যুতি ঘটিছে, বিকাশৰ কথা পতা ‘চায় পে চৰ্চা’ৰ সলনি ‘গাই-পে-চৰ্চা’ইহে সৰ্বত্ৰ ছানি ধৰিছে। আৰু এই পৰিবেশ সৃষ্টিত প্ৰতিৰোধ কৰাত কিয় বৰ্তমানৰ ৰাজনৈতিক নেতৃত্বই সৱলতা প্ৰদৰ্শন কৰিব পৰা নাই তাকে লৈও প্ৰশ্নৰ উদ্ৰেক ঘটিছে। বিকাশৰ আচল ৰাস্তাৰ পৰা দেশৰ মন-মগজুক বিপথে নিয়া সকলৰ প্ৰতি কোনো সঁকিয়নিও ‘বিকাশ পুৰুষ’ প্ৰধানমন্ত্ৰীৰ ‘মন-কী-বাত’টো গুঞ্জৰিত নোহোৱাটো সঁচাই উদ্বেগজনক কথাই নহয়নে?\nদেশত যুক্তিবাদী চিন্তাৰ প্ৰতি ভাবুকি, গো-মাংসক লৈ হিংসাৰ ৰাজনীতিয়ে ছানি ধৰাৰ পৰিবেশত দেশবাসীৰ চেতনা জাগ্ৰত কৰিবলৈ আগশাৰীৰ বুদ্ধিজীৱি, শিল্পী-সাহিত্যিকে চৰকাৰী বঁটা ঘূৰাই দিয়া কাৰ্যলৈ মুকলি সমৰ্থন আগবঢ়াই বিশিষ্ট গীতিকাৰ গুলজাৰ চাহাবো ছ’চিয়েল মেডিয়াত মৌখিক আক্ৰমণৰ সন্মুখীন হবলগীয়া হৈছে। নৱ ভাৰত টাইমচৰ প্ৰথম পৃষ্ঠাৰ সেই বাতৰিটো দেখুৱাই সিদিনা সচেতন বন্ধু এজনক ক'লো- 'চোৱা গুলজাৰ চাহাবে কৈছে দেশত এনে দিন কেতিয়াও নাছিল যে নাম এটা শুনিলেই ধৰ্ম কি জানিবলৈ ইচ্ছা কৰাটো!' লগে লগেই বন্ধুজনে ক'লে-'গুলজাৰ চাহাব মুছলিম নেকি?', ক'লো- 'তাকেইটো...ইমান দিনে যেতিয়া আপুনি পৰিনীতাৰ গান শুনিছিল, মুন্না ভাইৰ, আনকি পিকে চিনেমাৰ গান...তেতিয়াটো কেতিয়াওটো জানিবলৈ ইচ্ছা কৰা নাছিল, তেওঁৰ ধৰ্ম কি? এতিয়া পিছে’! বন্ধুজনে ক'লে- 'সেয়াটো হয়, তথাপিও?', ক'লো- 'তাকেই, গুলজাৰ চাহাবৰ কথাষাৰটো সঠিকেই, নাম ক'লেই আজি ধৰ্ম লগা হ'ল! আনকি ইমান সচেতন মানুহ হৈয়ো আপোনাৰ মনটো জাগিলনে সেই প্ৰশ্ন!সঁচাই সলনি হোৱা নাই নে পৰিবেশ, সঁচাই.......?' বন্ধুজনক লগে লগে ৱিকিপেডিয়া খুলি দেখুৱাব লগা হ’ল যে, ভাৰতীয় চিনেমাৰ সৰ্বোচ্চ সন্মান ফাল্কে বঁটা, তৃতীয় সৰ্বোচ্চ অসামৰিক সন্মানো লভা গীতিকাৰ গৰাকীৰ নাম প্ৰকৃততে সম্পূৰণ সিঙ কালৰাহে!\nএই প্ৰসংগতে আন এটা ঘটনাৰ কথা উল্লেখ কৰিব বিচাৰিছো। এঠাইত এজন অচিনাকি মানুহে এজন যুৱকক সুধিলে, ‘তোমাৰ নাম কি?’ যুৱকজনে মুখেৰে নামাতি লাহেকৈ পিঠিৰ বেগটোৰ পৰা বহী- কলম উলিয়ালে আৰু তাত লিখি দিলে ‘KAMAL’ বুলি। তেতিয়া মানুহজনৰ উচপিচনি আৰু বৃদ্ধিহে পালে আৰু সুধিলে, ‘সঁচাকৈ কোৱাচোন কমল নে কামাল?’ যুৱকজনে খচখচকৈ বহীখনত পুনৰ লিখিলে, ‘পাৰ্থক্যটোনো কি মহাশয়, উচ্ছাৰণৰহে!’ ব্যক্তিজন তাকে শুনি বেচি উত্তেজিত হোৱাহে দেখা গ’ল, ‘কেৱল উচ্ছাৰণৰ নহয়, ই তোমাৰ জাতি-ধৰ্ম বিচাৰ আদিৰ পৰিচয়ো দাঙি ধৰে!’ যুৱকজনে পুনৰ বহীত লিখিলে, ‘সেই বাবেইতো মহাশয়, মই মুখেৰে মাত মাতিবলৈকে এৰি দিছো! দেশৰ পৰিবেশ-পৰিস্থিতিহে যি! এতিয়া নিৰৱে লিখি দিওতেও দেখোন জগৰেহে লাগিল!’ এই কথা পঢ়ি ব্যক্তিজন দুগুনে উত্তেজিত হ’ল, ক’লে-‘তুমি কমল নহয়, কামালেই হব লাগিব মই নিশ্চিত!’ যুৱকজনে শান্ত ভাৱেৰে নিজৰ চোলাৰ দুটা বুটাম খুলিলে আৰু আঙুলিৰে টানি আনি বুকুত জিলিকি থকা লগুণ ডাল দেখুৱালে! তাকে দেখি ব্যক্তিজনৰ ধৈৰ্যৰ সীমা চিঙি গ’ল আৰু অশ্ৰাব্য বাক্যবানেৰে যুৱকজনক আক্ৰমণ কৰিবলৈ ধৰিলে। কাষৰ বাটৰুৱাই দেখিবলৈ পালে কেনেকৈ ‘চেকুলাৰ’ শব্দটো হঠাত এই ‘মোদীফাইড ইণ্ডিয়া’ত গালিলৈ পৰ্যবেক্ষিত হ’ল!\nআনহাতে দিল্লীৰ কেৰেলা ভৱনত গো-মাংস ভক্ষণ কৰা বুলি অচিনাক্ত ব্যক্তিয়ে আৰক্ষীলৈ ফোন কৰি দিয়াৰ পাছত দিল্লী আৰক্ষীৰ বিশাল দল ততাতৈয়াকৈ তাত উপস্থিত হোৱাৰ ঘটনাক কেন্দ্ৰ কৰিও এতিয়া দেশত খলকনি উঠিছে। কিছুলোকে এয়া দেশৰ ফেডাৰেল গাঁঠনিৰ ওপৰত এক আক্ৰমণ বুলি অভিহিত কৰিছে। এতিয়া গো-মাংস ভক্ষণৰ খবৰো দেশত বিমান বন্দৰত বোমাৰ ভাবুকিৰ দৰে বিস্ফোৰক আৰু ‘হোৱাক্স কল’ৰ সমল হৈ পৰাৰ হাস্যকৰ পৰিস্থিতিও দেশবাসীয়ে প্ৰত্যক্ষ কৰিব লগা হৈছে। অৰ্ণৱ গোস্বামীৰ দৰে সাংবাদিকে এনে ‘হোৱাক্স ক’ল’ কৰা কোনো ‘হিন্দু সেনা’ নামৰ সংস্থাৰ বিৰুদ্ধে সাম্প্ৰদায়িক উত্তেজনা সৃষ্টিৰ ষড়যন্ত্ৰৰ অপৰাধমূলক গোচৰ ৰুজু হবনে বুলিও প্ৰশ্ন উত্থাপন কৰিছে। নাৰীৰ সুৰক্ষা নিশ্চিত কৰাত বিফল দিল্লী আৰক্ষীয়ে গো-মাতাৰ বিষয়ত অধিক সৱল, ততপৰ দেখুৱাবলৈ যোৱাকলৈও ছ’চিয়েল মেডিয়াত কটু সমালোচনা চলিছে। দিল্লীত আই-মাতাতকৈ গো-মাতাহে বেছি সুৰক্ষিত নেকি বুলিও প্ৰশ্ন ৰাইজেই উত্থাপন কৰিছে।\nইয়াৰ মাজতে দিল্লীৰ ফাইভ ষ্টাৰ হোটেলৰ মেনুত থকা বীফ (Beef) আইটেম খোৱাৰ ক্ষেত্ৰত কি পৰিস্থিতি বিৰাজ কৰিছে তাৰো এক প্ৰতিবেদন অসমীয়া সাংবাদিক অৰুণাভ শইকীয়াৰ শক্তিশালী কলমত নিউজ-লণ্ড্ৰী.কমত প্ৰকাশ পাইছে। দেশৰ খাদ্যক লৈ ৰাজনীতিৰ আচহুৱা পৰিবেশত সাংবাদিকেও ‘চৰু-জমিন’ প্ৰতিবেদনৰ দৰে নতুন ধাৰা আৰম্ভ কৰিব লগাত পৰিছে! এই প্ৰতিবেদনৰ মতে গ্ৰাহক হিচাবে খাবলৈ গ’লে বীফ আইটেমৰ খোৱাৰ ক্ষেত্ৰত কোনো বাধা পোৱা নাযায়, মাত্ৰ তাত পৰিবেশন কৰা গো-মাংসৰ উতস বিদেশৰ পৰা আমদানিকৃত বুলি গ্ৰাহকক জানিবলৈ দিয়া হয়। ৱেগু (Wagyu), কোবে (Cobe) আদি জাতৰ গৰুৰ সুস্বাদ্য মঙহ জাপানৰ পৰা আৰু এংগুচ (Angus) জাতৰ আমেৰিকাৰ পৰা আমদানি কৰি পঞ্চতাৰকা হোটেলত পৰিবেশন কৰা বুলিও গ্ৰাহক হিচাবে যোৱা অৱস্থাত জানিব পাৰে। কিন্তু স্কটলেণ্ডৰ পৰা মহ (Buffalo) ৰ মঙহহে আমদানি কৰা হয়। আমেৰিকান কৃষি বিভাগ আৰু আন্তঃৰাষ্ট্ৰীয় মঙহ কোম্পানীবোৰৰ বাবে মহ আৰু গো-মাংসৰ মাজত কোনো শব্দৰ (Terminological)ৰ ভিন্নতা নাই। দুয়ো প্ৰকাৰকে তেওঁলোকে বীফ বুলিয়েই কয়। আনহাতে সাংবাদিক হিচাবে পৰিচয় দি এই বিষয়ত জানিবলৈ বিচাৰিলে কোনো ৰেষ্টুৰেণ্টেই এই বিষয়ত কথা-বাৰ্তাত ভাগ লব নোখোজে। দেশৰ আমদানি আইনৰ আওতাত কোনো ধৰণৰ বীফৰে আমদানিত থকা প্ৰতিবন্ধতালৈ দৃষ্টি দিয়েই এনে স্থিতি গ্ৰহণ কৰা বুলিও অনুমান কৰিব পাৰি। তেনে অৱস্থাত এখন ৰেষ্টুৰেণ্টে তেওঁলোকে পৰিবেশন কৰা সকলো ‘বীফ’ ভাৰতীয় মহৰ মাংসহে বুলিও স্পষ্ট কৰি দিয়া বুলিও উল্লেখ কৰিছে।\nজানিব পৰা মতে, ১৯৮৪চনৰ পৰাই এখন আইনৰ মতে দিল্লীত বীফ ৰখা, খোৱা বা পৰিবেশনত প্ৰতিবন্ধকতা আছে। ১৯৯৪চনৰ পৰা বিদেশৰ পৰা আমদানিকৃত বীফ পৰিবেশনো নিষিদ্ধ হৈ আছে। তাৰ বিপৰীতে পাঞ্জাৱ আৰু উত্তৰ-প্ৰদেশত টীনত অনা আমদানিকৃত বীফ পৰিবেশনত বাধা নাই! গতিকে আইনৰ ক্ষেত্ৰতো যে বিসংগতি আছে সেই কথাও স্পষ্ট হৈ পৰিছে। শেহতীয়াকৈ মহাৰাষ্ট্ৰ আৰু হাৰিয়ানা চৰকাৰে নতুন আইন প্ৰণয়ন কৰা আৰু দাদ্ৰি তথা হিমাচলত হোৱা হত্যা, কাশ্মীৰত কাৰ্ফিউ আদি ঘটনাই বিষয়টোত মানুহৰ মনত শংকাৰ সৃষ্টি কৰিছে। এতিয়া মাংসৰ ক্ষেত্ৰত মন্তব্য কৰাৰ আগতে ‘ধৰ্মীয় অনুভূতি’ৰ প্ৰসংগহে প্ৰথমে অহাৰ পৰিস্থিতিও উদ্ভৱ হোৱাত সাৱধান হোৱাৰ কথা ৰেষ্টুৰেণ্ট এচোচিয়েছনেও প্ৰকাশ কৰিছে। ইয়াৰ বিপৰীতে কেৰেলা প্ৰদেশত ধৰ্ম-জাতি নিৰ্বিশেষে আশী শতাংশৰো অধিক লোকে বীফ খাদ্য হিচাবে গ্ৰহণ কৰে, আৰু দেশত হিন্দুত্ববাদীয়ে এই চৰকাৰে শাসন লোৱাৰ পাছতে, গো-মাংস ভক্ষণৰ বিৰোধী পৰিবেশ সৃষ্টিৰ প্ৰতিবাদত কেৰেলাত ৰাজহুৱাকৈ গো-মাংস খোৱা মেলাৰ প্ৰতিবাদী আয়োজনেও সংবাদ শিৰোনামা দখল কৰিছিল। সেয়ে কেৰেলা ভৱনক কেন্দ্ৰ কৰি ‘হোৱাক্স কল’ৰ ঘটনাও যে এক বিশাল পৰিকল্পনাৰ অংশ সেয়া বুজিব পাৰিয়েই!\nকেন্দ্ৰীয় চৰকাৰখনৰ যে ‘নীতিগত’ ভাৱে এই খাদ্যৰ বিচাৰ তথা হস্তক্ষেপৰ পৰিবেশ সৃষ্টি কৰা সকলৰ সৈতে ভাৱনা একেই সেই কথাও নতুনকৈ পোহৰলৈ আহিছে। আফ্ৰিকাৰ দেশ সমূহৰ মুৰব্বী সকলৰ সৈতে এই সপ্তাহতে দিল্লীত অনুষ্ঠিত হোৱা শীৰ্ষ সন্মিলনৰ মেনুৰ সন্দৰ্ভত প্ৰকাশিত বাতৰিয়েই তাৰ প্ৰমাণ। আন্তঃৰাষ্ট্ৰীয় আয়োজনৰ যিকোনো আয়োজনৰে কণ্টিনেণ্টেল মেনুত স্বাভাৱিকতেই বীফ আৰু গাহৰি মঙহৰ ব্যঞ্জন থাকেই। কিন্তু এইবাৰ বীফ আৰু গাহৰি মঙহ এই শীৰ্ষ সন্মিলনত পৰিবেশিত খাদ্য তালিকাৰ পৰা আঁতৰাই দিয়া হৈছে আৰু তাৰ ঠাইত গুজৰাটী ঠালি তথা ব্যঞ্জনেহে স্থান লাভ কৰাৰ বাতৰিও ৰাষ্ট্ৰীয় কাকততে প্ৰকাশ পাইছে। চৰকাৰ চলোৱা সকলৰ মনোভাৱৰ এনে প্ৰদৰ্শনে এই অপশক্তি কিছুমানকহে প্ৰেৰণা নিদিবনে, সেয়াও এক প্ৰশ্ন হৈ পৰিছে।\nশুনি হয়তো আচৰিত হব যে, বিজেপি চৰকাৰে দ্বায়িত্ব লোৱাৰ প্ৰথম বছৰটোত ভাৰতে ব্ৰাজিল আৰু অষ্ট্ৰেলিয়াক চেৰাই বিশ্বৰ সবাতোতকৈ বেছি বীফ ৰপ্তানি কৰাৰ অভিলেখ স্থাপন কৰিছে। বাচমতি ৰপ্তানিৰ পৰা ৪.৫ বিলিয়ন ডলাৰ আৰ্জন কৰাৰ বিপৰীতে ৪.৮বিলিয়ন ডলাৰ আৰ্জন কৰিছে বীফ ৰপ্তানিৰ পৰা। ইয়াৰে বেছিভাগ ভিয়েটনাম, মায়ালাছিয়া, আৰৱ দেশৰ লগতে চীনৰ লোকৰ আহাৰ হয়গৈ। এই বীফ আচলতে পানীৰ সৈতে সহবাস কৰা মহ (Water Buffalo) বিধৰহে মাংস বুলিও চি.এন.এনৰ বেৱচাইটে স্পষ্ট কৰি দিছে। ভাৰতৰ ৰাজনীতি কৰা সকলে কিন্তু গো-মাংস আৰু মহৰ মাংসৰ মাজৰ ভিন্নতা নাৰাখি মানুহক বিপথে পৰিচালিত কৰি থাকে। সেয়ে ইণ্ডিয়ান এক্সপ্ৰেছে এই কথা স্পষ্টকৈ লিখিছে যে ভাৰতে অফিচিয়েলি গো-মাংস ৰপ্তানি নকৰে আৰু এই ৰপ্তানিকৃত মহৰ মঙহক আচলতে ‘CARABEEF’ শব্দৰেহে প্ৰকাশ কৰিব লাগে। শেহতীয়াকৈ ভিয়েটনাম হৈ চীনলৈ যোৱা ভাৰতীয় বীফক চীনে জন্তুৰ মুখ আৰু ভৰিৰ ৰোগৰ বাবে দেশত সোমাবলৈ নিদিয়া বিষয়টোত চলি থকা অচলাৱস্থা দূৰ কৰিবলৈকো আপ্ৰাণ চেষ্টা চলাই থকা বুলি বাণিজ্য মন্ত্ৰী নিৰ্মলা সীতাৰমনে ৰাজ্য সভাক জনোৱাৰ তথ্যও প্ৰকাশ পাইছে। আন-অফিচিয়েল ভাৱে চলি থকা তথা অসমীয়া বাতৰি কাকতত সঘনে ওলোৱা বাংলাদেশলৈ গৰু চালানৰ বাতৰিবোৰৰ সন্দৰ্ভতো কিন্তু শীৰ্ষ মহলৰ কোনো প্ৰতিক্ৰিয়া দেখিবলৈ পোৱা নাই। অথবা বুঢ়া গৰু সমূহক প্ৰতিপালন কৰিব লাগেনে, নে কি কৰিব লাগে সেই বিষয়েও জাৰি হোৱা নাই কোনো কাৰিকৰী নিৰ্দেশনাও! ইয়াৰ আঁৰত এচাম ধৰ্মান্ধই দেশতে আন ধৰ্মৰ মানুহক চাপত ৰাখি পৈশাচিক আনন্দ লভা আৰু এচামে ধৰ্মীয় ভিত্তিত মেৰুবিভাজনৰ ৰাজনীতি কৰি মুনাফা লভাৰ অংকহে জড়িত হৈ আছে, সেই কথাও ৰাইজে বুজিবলৈ আৰম্ভ কৰিছে।\nসিফালে নিৰামিষ ভোজীৰ প্ৰ’টিনৰ মূল আধাৰ দালিৰ দাম প্ৰতি কেজিত ২০০টকাতকৈ অধিক হোৱালৈ চাই দালি-ভাতো এতিয়া সপোন হোৱাৰ অৱস্থাত উপনীত হৈছেগৈ। এই পৰিৱেশত ইজনে সিজনক কিহেৰে ভাত খালে বুলি সহজাত প্ৰশ্নটোও এক বিড়ম্বনালৈ পৰিণত হবলৈ ধৰিছে? ইছলামধৰ্মী বন্ধু এজনক সেই কথা সুধিলেও জগৰ, বোলে গো-মাংস ভক্ষণ কৰিছে নেকি সেই কথাহে সুধিছো বুলি ভাবিব! আন বন্ধু সকলক সুধিলেও জগৰ, বোলে দালি খাইছে নেকি, তাৰে তাৰ অৰ্থনৈতিক অৱস্থাৰ অনুমান লগাব বিচাৰিছো বুলি ভাবিব! সঁচাই সলনি হৈছে সময়, সময়ৰ সৈতে সলনি হৈছে চিন্তাৰ গতিধাৰাও। সেয়ে ৰাইজে কথাবোৰ ফঁহিয়াই চাই, কাৰো কল্যাণ সাধিব নোৱাৰা এনে বিতৰ্কৰ পৰা দেশৰ মন-মগজুক আঁতৰাই পুনৰ সুসংহত বিকাশৰ কথালৈ আনিবলৈ চেষ্টা কৰিব লাগিব। ৰাইজৰ মাজত এই চেতনা জাগ্ৰত হলেই ৰাজনৈতিক নেতৃত্বও যে বিকাশমুখী হবলৈ বাধ্য হবই, সেই কথাও নিশ্চিত।\nBy xukhdukh.com on October 28, 2015


sipajhar-incident-is-repeatation-of-1983s-incident-say-bjp-wont-stay-back-from-agricultural-project-ghy-raju-baruah-manju-b– News18 assam\nBJP on Sipajhar Eviction : ধলপুৰৰ ঘটনা ৮৩ৰ আন্দোলনৰ পুনৰাবৃত্তি, গৰুখুঁটি প্ৰকল্প কোনো কাৰণতে স্তব্ধ নহয়- বিজেপি\nBJP on Sipajhar Eviction : তৃতীয় পক্ষৰ ষড়যন্ত্রত ধলপুৰৰ দুর্ভাগ্যজনক ঘটনাত থমকি নৰয় গৰুখুটি কৃষি প্রকল্প— বিজেপি\nLast Updated : September 24, 2021, 15:20 IST\nবৃহস্পতিবাৰে দুপৰীয়া ছিপাঝাৰ সমষ্টিৰ ৩নং ধলপুৰত সংঘটিত দুর্ভাগ্যজনক ঘটনাক লৈ শুকুৰবাৰে সংবাদমেল সম্বোধন কৰিলে বিজেপিয়ে ৷ ৰাজ্যিক বিজেপিৰ কাৰ্যালয়ত ৰাষ্ট্ৰীয় সাধাৰণ সম্পাদক দিলীপ শইকীয়া, ৰাজ্যিক সভাপতি ভৱেশ কলিতা, গৰুখুটি প্ৰকল্পৰে জড়িত বিধায়ক মৃণাল শইকীয়া আৰু বিধায়ক ড৹ পৰমানন্দ ৰাজবংশীয়ে যৌথভাৱে সম্বোধন কৰা সংবাদমেলত ধলপুৰৰ ঘটনা তৃতীয় পক্ষৰ ষড়যন্ত্রৰ বাবে হৈছে বুলি অভিযোগ কৰে বিজেপিয়ে।\nসংবাদমেলত এই ঘটনাক অভিশপ্ত তিৰাশীৰ ১৫ ফেব্ৰুৱাৰীৰ ঘটনাৰ পুনৰাবৃত্তি বুলি অভিহিত কৰে বিজেপি সাংসদ দিলীপ শইকীয়াই। দিলীপ শইকীয়াই কয়, "এই ধলপুৰতেই অবৈধ বেদখলকাৰীক খিলঞ্জীয়া আৰু চৰকাৰী মাটি এৰি দিয়াৰ বাবে প্রতিবাদ সাব্যস্ত কৰিবলৈ যােৱা লােকক যিধৰণে আক্রমণৰ বেহু ৰচনা কৰি হত্যাৰ ষড়যন্ত্র কৰিছিল সেই অভিশপ্ত তিৰাশী (১৯৮৩)ৰ ১৫ ফেব্ৰুৱাৰীৰ ঘটনা কালি ধলপুৰত পুনৰাবৃত্তি ঘটিল।"\nসাসংদ শইকীয়াই কয়, "খিলঞ্জীয়াৰ অধিকৃত ভূমি আৰু চৰকাৰী ভূমি ৰক্ষাৰ বাবে প্রতিবাদী আন্দোলনত ধলপুৰ আৰু ৰঙামাটিৰ আশে পাশে সংঘটিত ঘটনাত প্রাণত্যাগ কৰা হৰগােবিন্দ গােস্বামী, ভবানী গােস্বামী, ধনবৰ দাস, থানেশ্বৰ শৰ্মা, ক্ষীতেশ্বৰ ডেকা, উমা শইকীয়া, ডিম্বেশ্বৰ ডেকা, দয়াৰাম শৰ্মা, মুজাৰাম বৰা, কাহিৰাম ডেকা আদি অসম আন্দোলনৰ শ্বহীদসকলক হত্যা কৰা ঘটনা অসমবাসীয়ে কদাপি পাহৰিব নােৱাৰে । জয়নাথ শৰ্মাৰ ভাতৃ আছিল দয়াৰাম শৰ্মা,যাক জালেৰে মেৰিয়াই গাৰ নোম শিয়ঁৰি যোৱাকৈ হত্যা কৰা হৈছিল ৷ এইবোৰ কি আমি পাহৰি যাম? যােৱা ২১-১১-২০১৭ তাৰিখে এইসকলে কুৰুৱাৰ আনন্দ দাসক হত্যা কৰাৰ ঘটনা পাহৰিম নেকি আমি? সময়ে সময়ে এই সকল বেদখলকাৰী সন্দেহযুক্ত লোকে থলুৱা লােকক কৰা অত্যাচাৰ আমি কেতিয়াও নাপাহৰোঁ ৷"\nদিলীপ শইকীয়াৰ অভিযোগ, কালিৰ ঘটনাই ভবিষ্যতে অসমৰ খিলঞ্জীয়া মানুহৰ বিৰুদ্ধে এক ভয়াৱহ আক্রমণৰ ষড়যন্ত্রৰ গােন্ধ আমি পাইছােঁ। কোনাে কাৰণতেই এইখন অসমত এই তৃতীয় অপশক্তিৰ ষড়যন্ত্র, প্রতিবাদ আমি সফল হ’ব নিদিওঁ। ধলপুৰ, কিয়াকাৰা, ফুহুৰাতলি, ধানবাৰীত স্থানীয় সংখ্যালঘু লােকসকলৰ প্রতি শেষবাৰৰ বাবে আমাৰ আহ্বান-চৰকাৰী ভূমি বেদখল কৰা প্ৰৱণতা পৰিত্যাগ কৰি জিলা প্রশাসনে নির্ধাৰণ কৰা সুনির্দিষ্ট সংৰক্ষিত ভূমিত বসবাস কৰক। তৃতীয় পক্ষৰ কুটিল ৰাজনৈতিক পাশাখেলৰ গুটি নহৈ ভাৰতীয় মূলসুঁতিৰ সৈতে মিলি যােৱাৰ শেষ সুযােগ গ্রহণ কৰক ৷"\nবিজেপিৰ সভাপতি ভৱেশ কলিতাই কয়, "তৃতীয় পক্ষৰ প্ৰৰােচনাত এচামে গুৱাহাটী উচ্চ ন্যায়ালয়ত উচ্ছেদৰ বিৰুদ্ধে গােচৰ তৰাৰ লগে লগে তথাকথিত সংখ্যালঘু ত্রাণকর্তাসকলে যে এই স্থানীয় লােকসকলক লৈ পূৰ্বৰ দৰে ৰাজনৈতিক লাভালাভতহে ব্যস্ত সেয়া প্রতিপন্ন হৈ পৰিল । অসমৰ মুখ্যমন্ত্রী, জিলা প্রশাসন তথা স্থানীয় বিধায়কৰ সৈতে হােৱা সকলাে আলােচনা বুজাবুজিক নস্যাৎ কৰি কালি উচ্ছেদ কৰিবলৈ যােৱা চৰকাৰী বাহিনীক হত্যা কৰাৰ বাবে এক কুটিল আক্ৰমণৰ বেহু ৰচনা কৰা তৃতীয় পক্ষৰ বাবেই কালিৰ ঘটনা সংঘটিত হ'ল।"\nএকেদৰে বিধায়ক ড৹ পৰমাননন্দ ৰাজবংশীয়েও ক'লে, "এই ঘটনা জুয়ে পোৰা তিৰাশীৰ পুনৰাবৃত্তি ৷"\nআনহাতে ভোটবেংকৰ ৰাজনীতিৰ বাবেই কংগ্ৰেছে পোহপাল দিয়া বেদখলকাৰীৰ পৰা যিদৰে কাজিৰঙাক মুক্ত কৰা হৈছিল ঠিক একেদৰে ধলপুৰো বেদখলমুক্ত চৰকাৰে কৰিবই বুলি হুংকাৰ দিলে খুমটাইৰ বিধায়ক মৃণাল শইকীয়াই ৷\nFirst published: September 24, 2021, 15:20 IST\nAssam BJPSipajhar eviction


/hair-care-tips-to-avoid-hair-fall/ | Asom Live 24\nঠাণ্ডাৰ দিনকেইটাত উফিৰ সমস্যাত ভূগিছে নেকি? এইটো হেয়াৰ মাস্ক ব্যৱহাৰ কৰিলে সোনকালেই উপশম হ’ব এই সমস্যাৰ পৰা\n১৯৭১ৰ পনৰাবৃত্তি! যোগীক পৰাস্ত কৰি ইতিহাস ৰচিব নেকি চন্দ্ৰশেখৰ আজাদে?\nঅসম কেবিনেটৰ সিদ্ধান্ত : হ্ৰাস কৰা হ’ল মুখ্যমন্ত্ৰী কনভয়ৰ বাহনৰ সংখ্যা\nগণৰাজ্য দিৱসৰ দিনাই নিৰাপত্তাৰক্ষীক গুলীয়াই পলাল দুই সন্ত্ৰাসবাদী\nসংকটত গুগলৰ CEO সুন্দৰ পিচাই : পিচাইৰ বিৰুদ্ধে অপৰাধমূলক গোচৰ ৰুজু!\n২৭৫ টকাতেই উপলব্ধ হ’ব কোভিশ্বিল্ড আৰু কোভাক্সিন! NPPAয়ে নিৰ্ধাৰণ কৰিছে দাম\nঅধিক শোচনীয় হৈছে দেশৰ কোভিড পৰিস্থিতি, বিগত ২৪ ঘন্টাত আক্ৰান্ত ২.৮৬ লাখ লোক\nনতুন ৰূপত এয়াৰ ইণ্ডিয়া, আজিৰে পৰা সলনি হ’ব উৰণৰ এইসমূহ নিয়ম…\nবায়ু সেনাৰ প্ৰটীকপটত অংশ ল’লে প্ৰথমগৰাকী মহিলা ৰাফেল যঁজাৰু পাইলট শিৱাংগীয়ে\nনগাঁও এনকাউণ্টাৰ কাণ্ড : তৎপৰ চৰকাৰ, ৰাজহুৱা শুনানি গ্ৰহণ কৰিব অঃ মুখ্য সচিবে\nin অসম, উত্তৰ-পূব, গুৱাহাটী, জীৱনশৈলী, ফেশ্বন, ভাৰত\nঅসম লাইভ ২৪ঃ শীতকালৰ সময়ছোৱাত চুলি সৰা বা উফিৰ সমস্যা কম বেছি পৰিমানে প্ৰায় সকলোৱেই ভূগিবলগীয়া হয়৷ ঠাণ্ডাৰ দিনসমূহত অত্যাধিক চুলি সৰাৰ মূল কাৰণ হৈছে উফিৰ সমস্যা৷ ইয়াৰ বাবে বিভিন্ন বিউটি আৰু হেয়াৰ কেয়াৰ প্ৰডাক্ট ব্যৱহাৰ কৰা হয় যদিও এইসমস্যাৰ পৰা পৰিত্ৰাণ পোৱা নায়ায়৷\nবা খুব কম পৰিমানেহে ইয়াৰ উপকাৰিতা লাভ কৰে৷ কিন্তু ইয়াৰ পৰিৱৰ্তে প্ৰাকৃতিকভাৱে কিছু ঘৰুৱা উপায় অৱলম্বন কৰি এই সমস্যাৰ পৰা কিছু সকাহ পাব পাৰি৷ ইয়াৰ বাবে আটাইতকৈ সহজ আৰু ঘৰুৱা উপাদান হৈছে নৰসিংহ পাত৷\nনৰসিংহ পাতৰ হেয়াৰ মাস্ক ব্যৱহাৰ কৰি এই সমস্যাৰ পৰা আপুনি সহজতে সকাহ পাব পাৰে৷ হেয়াৰ মাস্ক তৈয়াৰ কৰিবৰ বাবে আপুনি ব্যৱহাৰ কৰিব লাগিব মেথিগুটি, আমলখি আৰু নৰসিংহৰ পাত৷ ইয়াৰ বাবে আপুনি কৰিব লাগিব—\nপ্ৰথমে নৰসিংহৰ পাত আৰু মেথি পিচি লৈ তাত আমলখিৰ পাউদাৰ আৰু পিয়াঁজৰ ৰস মিলাব৷ সকলোবোৰৰ এটা মিশ্ৰণ তৈয়াৰ কৰি চুলিত লগাব৷ ৩০ মিনিটৰ পাছত কুহুমীয়া গৰম পানীৰে চুলিবোৰ ধুই দিব৷ ধ্যান দিব যাতে চুলি ধোৱাৰ সময়ত কোনো ধৰণৰ ছেম্পুৰ যাতে ব্যৱহাৰ নকৰে৷ সপ্তাহত দুবাৰকৈ ব্যৱহাৰ কৰিব এই হেয়াৰ মাস্ক৷ খুব সোনকালেই পৰিৱৰ্তন পৰিলক্ষিত হ’ব আপোনাৰ৷\nTags: asom live 24assam live 24axom live 24hair care tipsHair fallhealthy lifestylelifestyle\nচীনৰ Oppo কোম্পানীৰ সৈতে ভাৰতৰ মহাকাশ সংস্থা "ISRO"ই কৰিলে চুক্তি\nচৰকাৰৰ বৃহৎ ঘোষণা! অসমৰ ২২ হাজাৰ যুৱকলৈ প্ৰতিমাহে ৬,৫০০ টকা


tourists-horribly-misled-by-google-map-skd– News18 assam\nGoogle Map অনুসৰণ কৰি অচিনাকি ঠাইলৈ যায় নেকি? হ’ব পাৰে এনে বিপৰ্যয়!\nGoogle Map বৰ্তমান সময়ত কোনো অচিনাকি ঠাইলৈ যাবলৈ পথ বিচৰাৰ উত্তম পদ্ধতি। গুগল মেপ অন কৰি আৰম্ভ হয় যাত্ৰা।\nLast Updated : July 05, 2021, 18:54 IST\nঅচিনাকি ঠাইলৈ গ’লে বা যোৱাৰ পৰিকল্পনা কৰিলে প্ৰথমেই মনলৈ আহে ৰাস্তাৰ কথা। কোন পথেৰে যাব বা কোনফালে গ’লে সুবিধা হ’ব এইবোৰ চিন্তা কৰোতে বহু সময় যায়। তেতিয়াই আমাৰ মনলৈ আহে Google Mapৰ কথা। Google Map বৰ্তমান সময়ত কোনো অচিনাকি ঠাইলৈ যাবলৈ পথ বিচৰাৰ উত্তম পদ্ধতি। গুগল মেপ অন কৰি আৰম্ভ হয় যাত্ৰা। ধাৰণা হয়, অত্যন্ত দক্ষ কোনোৱে পথ দেখুৱাই গৈ আছে। কিন্তু সেই মেপে যেতিয়া অদক্ষতাৰ পৰিচয় দিয়ে তেতিয়া কি হ’ব ভাবিছেনে?\nতেনে এখ ঘটনাৰে সাক্ষী হ’ল দুই পৰ্যটক। এজন জাৰ্মানীৰ আৰু আনজন আহিছিল উত্তৰাখণ্ডৰ পৰা। তেওঁলোকৰ যাত্ৰাৰ লক্ষ্য আছিল ৰাজস্থানৰ উদয়পুৰ। Google Mapৰ নিৰ্দেশনা অনুসৰি যাত্ৰা কৰাৰ পৰিকল্পনা আধাতে শেষ হোৱাৰ উপক্ৰম হ’ল।\nকাৰ্টক (Cartoq) নামৰ এটা ৱেবছাইটত এই খবৰ প্ৰকাশিত হৈছে। তাত পৰ্যটক দুজন যি পৰিস্থিতিৰ সন্মুখীন হ’বলগীয়া হৈছিল তাৰ বিৱৰণ দিয়া হৈছে।\nএখন গ্ৰেণ্ড আই–২০ গাড়ীত দুয়োজন পৰ্যটকে উদয়পুৰলৈ গৈছিল। ৰাজস্থানৰ মেনাৰৰ কাষ পোৱাত গুগল মেপত আন এটা পথৰ সন্ধান পায়। সেই পথটোৰে গ’লে সোনকালে গন্তব্য স্থান পাব বুলি দেখুৱাইছিল এপটোত। সেই মতেই নতুন পথটোৰে যাত্ৰা কৰে তেওঁলোকে। আৰু তাতেই লাগিল অথন্তৰ।\nপ্ৰথমতে পথটো প্ৰায় ভাল আছিল যদিও যিমান আগুৱাই গ’ল সিমানে বেয়া কদৰ্যময় পালে পথটো। সৰু সেই পথটোৰে খোজ কাঢ়ি যোৱাটোও কঠিন বুলি জনা গৈছে। ক’ৰবাত যদি পানী, ক’ৰবাত বোকা, ক’ৰবাত আকৌ গাঁত। এটা স্থানত গাড়ীখন আবদ্ধ হৈ পৰে। আৰু আগুৱাব নোৱাৰিলে।\nতাৰ পিছত দুই পৰ্যটকে তেওঁলোকৰ এজন বন্ধুক খবৰ দিয়ে। তেওঁ াহি এখন ট্ৰেক্টৰ যোগাৰ কৰি গাড়ীখন টানি তোলে। সেই পথটো কিদৰে সঠিক বুলি দাবী কৰে Google Map–এ, সমালোচনা এতিয়া তাক লৈ!\nFirst published: July 05, 2021, 18:53 IST


Black Pepper: আপোনাৰ পাকঘৰত থকা জালুকখিনি ভেজাল নেকি ? এক মিনিটত অনায়াসে এনেকৈ পৰীক্ষা কৰক ...– News18 Assam\nBlack Pepper: আপোনাৰ পাকঘৰত থকা জালুকখিনি ভেজাল নেকি ? এক মিনিটত অনায়াসে এনেকৈ পৰীক্ষা কৰক ...\nCancer Risk: কম শাৰীৰিক সক্ৰিয়তাই কৰ্কট ৰোগ বৃদ্ধি কৰে, সপ্তাহত ৫ ঘণ্টা ব্যায়াম অত্যাৱশ্যকীয়: গৱেষণা\nDiabetic Patient: এই ৫ বিধ পানীয়ই নিয়ন্ত্ৰণত ৰাখিব আপোনাৰ ডায়েবেটিচ ! সোৱাদভৰা এইসমূহ ৰসে শৰীৰো কৰি ৰাখিব শীতল...\n»Black Pepper: আপোনাৰ পাকঘৰত থকা জালুকখিনি ভেজাল নেকি ? এক মিনিটত অনায়াসে এনেকৈ পৰীক্ষা কৰক ...\nUpdated:October 13, 2021, 9:39 AM IST\nজালুক সাধাৰণতে অমিতাৰ গুটি বা নিম্নমানৰ ক'লা জামুৰ সৈতে মিহলি কৰা হয়। জালুক বহুতো বস্তুত ব্যৱহাৰ কৰা হয়। জালুকৰ বিভিন্ন ঔষধি গুণো থাকে, যাৰ বাবে ইয়াক বহুতো ৰোগৰ চিকিৎসাৰ বাবে ব্যৱহাৰ কৰা হয়। যদি এনে উপকাৰী জালুকত নকল সামগ্ৰী যোগ দিয়া হয়, ই কিমান ক্ষতি কৰিব সেয়া অনুমান কৰিব পাৰি।\nLast Updated: October 13, 2021, 9:39 AM IST\nআজিৰ সময়ত আপোনাৰ পাকঘৰত বহুতো বস্তু আছে যিবোৰ ভেজালত সচৰাচৰ দেখা যায়। ধনিয়া, জলকীয়া, হালধি বা জিৰা গুড়ি হওঁক। পাকঘৰৰ বেছিভাগ সামগ্ৰী ভেজাল। ভেজাল কৰাটো সহজ সেইবোৰৰ ভিতৰত জালুকো অন্যতম। জালুক সাধাৰণতে অমিতাৰ গুটি বা নিম্নমানৰ ক'লা জামুৰ সৈতে মিহলি কৰা হয়। জালুক বহুতো বস্তুত ব্যৱহাৰ কৰা হয়। মচলাৰ উপৰিও, ই চাহ তৈয়াৰ কৰাতো উপযোগী। জালুকৰ বিভিন্ন ঔষধি গুণো থাকে, যাৰ বাবে ইয়াক বহুতো ৰোগৰ চিকিৎসাৰ বাবে ব্যৱহাৰ কৰা হয়। জালুক চৰ্দি আৰু কাহত অতি উপকাৰী। জালুকে স্বাস্থ্যকৰ কৰি ৰাখে আৰু ওজন হ্ৰাস কৰাতো সহায়ক হয়। ইয়াত এনে উপাদান আছে যি আমাক কৰ্কট ৰোগৰ পৰা সুৰক্ষিত কৰে। যদি এনে উপকাৰী জালুকত নকল সামগ্ৰী যোগ দিয়া হয়, ই কিমান ক্ষতি কৰিব সেয়া অনুমান কৰিব পাৰি। ভাৰতীয় খাদ্য সুৰক্ষা আৰু মানক প্ৰাধিকৰণে (FSSAI) জালুকৰ ভেজাল চিনাক্ত কৰিবলৈ কেনেদৰে এটা সৰল পৰীক্ষা কৰিব লাগে বৰ্ণনা কৰিছে। এফএছএছএআইয়ে ইয়াৰ পৰামৰ্শসমূহ ভাগ বতৰা কৰিবলৈ টুইটাৰলৈ গৈছিল।\nপ্ৰথমে পৰিষ্কাৰ মেজ এখনত জালুকৰ গুটি এটা ৰাখক।\nতাৰ পিছত আপোনাৰ আঙুলিৰে জালুকৰ গুটিটো হেচি দিয়ক।\nযদি জালুক সঁচা নহয় আৰু ইয়াত ক'লা জামু থাকে, ইয়াক সোনকালে দমন কৰিব পাৰিব।\nযদি জালুক ক'লা জামুৰ সৈতে ভেজাল নহয়, ইয়াক সহজে দমন কৰা নহ'ব।\nFirst published: October 13, 2021, 9:39 AM IST\nLakshmi Puja 2021|| লক্ষ্মী পূজাত এইবোৰ কাম কেতিয়াও নকৰিব\nইণ্ডাষ্ট্ৰিয়েল ক'অপাৰেটিভ বেংকৰ পৰিচালন সঞ্চালক শুভ্ৰজ্যোতি ভৰালীক গ্ৰেপ্তাৰ, বেংকটোৰ ৫০ কোটি টকাৰ কেলেংকাৰীতো জড়িত\nআটাত থুৱাই বনাই তন্দুৰী ৰুটী, ভিডিঅ' ভাইৰেলৰ পিছতে অভিযুক্ত তামিজুদ্দিনক গ্ৰেপ্তাৰ\nকিহৰ ইংগিত! হঠাৎ ৰাজ্যৰ বিভিন্ন প্ৰান্তত বতৰৰ সাংঘাটিত পৰিৱৰ্তন, ধুৱলী-কুঁৱলী হৈ পৰিল সকলো...\nইণ্ডাষ্ট্ৰিয়েল ক'অপাৰেটিভ বেংকৰ MD শুভ্ৰজ্যোতি ভৰালীক গ্ৰেপ্তাৰ\nআটাত থুৱাই বনাই তন্দুৰী ৰুটী, ভিডিঅ' ভাইৰেলৰ পিছতে হাহাকাৰ...\nকিহৰ ইংগিত! হঠাৎ ৰাজ্যৰ বিভিন্ন প্ৰান্তত বতৰৰ সাংঘাটিত পৰিৱৰ্তন\nএইটো চাকৰিত বিচনাত শুই থকাটোৱেই কাম ! বছৰত ২৫ লাখ টকা দৰমহা